text:
རྩོམ་པ་པོ། སྨྲ་དབང་རིག་པའི་གོ་ཆ།
དེ་ཡང་རང་རེའི་བོད་མི་རྣམས་ཀྱིས་སྲུང་མདུད་ཅེས་བླ་མའི་ཕྱག་ནས་བརྒྱུད་པའི་སྐུད་པ་མདུད་པ་ཅན་ཞིག་ལུས་ལ་འདོག་སྲོལ་ཡོད་པ་འདི་ནི། ཆོས་ལུགས་ཀྱི་ཕྱག་ལེན་ཞིག་གི་ཐོག་ནས་ལུགས་སྲོལ་རྒྱུན་མར་བྱུང་ཡོད་པ་ཞིག་ཡིན། ད་རེས་ངས་སྲོལ་རྒྱུན་གྱི་ལུགས་སྲོལ་འདི་ཉིད་ཇི་ལྟར་ཡིན་པའི་ཚུལ་གྱི་ལུང་རེ་འགའ་ཞིག་བཀའ་ལུང་རྣམས་ཀྱི་གསེང་ནས་ཚུར་མདུན་དུ་སྟོན་པའི་ཚུལ་བྱས་ཏེ་གསལ་བཤད་ཅུང་ཟད་རེ་བྱེད་པར་འདོད། འདི་ལ་ཡང་སྲུང་བ་གཞན་མཚུངས་ལྟར་ངོ་བོ་དང་རྣམ་པ་ཕན་ནུས་སོགས་ཡོན་ཏན་དུ་མ་ཞིག་གི་སྟེང་ནས་འཆད་རྒྱུ་ཡོད། དེ་ཡང་སྲུང་མདུད་ཀྱི་ངོ་བོ་ལྷ་ཡི་དམིགས་རྟེན་དུ་བཟུང་ནས་ལུས་སྲུང་ཚུལ་ཡོད་པས་དེ་ནི་ལུང་དོན་དང་སྦྲགས་ཏེ་རྗེས་སུ་རིམ་པར་འཆད་རྒྱུ་ཡིན། དང་པོ་སྲུང་མདུད་ཀྱི་རྣམ་པའི་ཐོག་ནས་བཤད་ན་དར་རས་སྐུད་པ་སོགས་གང་ཡང་རུང་བར་དགུ་མདུད་དང་། གཅིག་མདུད། ཉེར་གཅིག་གི་མདུད་པ་སོགས་མདུད་པ་གྲངས་ཅན་དང་གྲངས་མེད་སོགས་ཅི་རིགས་བྱེད་སྲོལ་འདུག ཁ་དོག་གི་ཆ་ནས་དཀར་པོ་དང་ནག་པོ་སྔོན་པོ་ཁ་དོག་རྣམ་ལྔ་གཅིག་སྒྲིལ་བྱས་པ་སོགས་ནི་རང་རེའི་གཞུང་ལས་དངོས་བསྟན་དུ་ཡོད་པ་ཞིག་ཡིན།
གཉིས་པ་བསྲུང་བྱ་གང་སྲུང་ཞེ་ན་དེ་ནི་རང་གི་ལུས་དང་ཚེ་སྲུང་དགོས་པ་དང་། གང་ལས་སྲུང་ན་སྲུང་ཚུལ་གྱི་ཁྱད་པར་ཏེ་ཕྱི་ཡི་དགྲ་ཇག་དང་། ཁྱིམ་རྐུན། ནང་གི་ནད་དང་གནོད་པ། རྐྱེན་དང་བར་ཆོད་རྣམས་རང་ཕྱོགས་སུ་ཡོང་བར་འགོག་པར་བྱེད་པ་ཡིན། གཙོ་བོ་བྱེད་ལས་ཀྱི་ཆ་ནས་བཤད་དེ་ལུས་སྲུང་བ་དང་ཚེ་སྲུང་བ་གཉིས་ཀྱི་སྒོ་ནས་བསྟན་ཡོད། དེ་ཡང་ལུས་སྲུང་ཞེས་པ་ནི་གོང་བཤད་ལྟར་རང་གི་ལུས་ལ་གནོད་པར་བྱེད་པའི་ཕྱི་ནང་གསང་གསུམ་གྱི་བར་ཆོད་ཐམས་ཅད་འགོག་པར་བྱེད་པ་ལ་ལུས་སྲུང་ཞེས་བརྗོད། ཚེ་སྲུང་བའི་གོ་དོན་འཆད་འགྱུར་གྱི་སྐབས་སུ་འབྱུང་ངོ་། །ངས་འདི་ལྟར་བཤད་མ་ཐག་ཁ་ཤས་ཀྱིས་སྐུད་པ་ཞིག་གིས་ལུས་ཇི་ལྟར་སྲུང་ཐུབ་བམ་འདི་ནི་རྨོངས་ཞེན་མཁྲེགས་འཛིན་བྱས་པའི་ལུགས་སྲོལ་ཏེ་ཕན་ཐོགས་སྣེ་གཅིག་མེད་ཁར་མི་མང་རྣམས་མུན་པའི་སྨག་རུམ་དུ་ཁྲིད་བྱེད་གཅིག་ཏུ་ཡིན་པར་རློམ་མཁན་དང་བཤད་མཁན་ཡང་ཡོད་སྲིད། གལ་སྲིད་ཁྱོད་ཀྱིས་སྲུང་མདུད་ལ་དགོས་པའི་བདག་གཞན་གྱི་ཆ་རྐྱེན་གང་ཡང་མེད་པར་འདི་ལྟར་བཤད་ན་དེ་ནི་བདེན་དོན་ཞིག་ཅི་ལ་མིན་ཏེ་སྐུད་པ་མདུད་ཅན་ཞིག་ཡིན་པ་ཙམ་གྱིས་ལུས་སྲུང་མི་ཐུབ་པ་མ་ཟད་དེ་འདྲ་ནི་ཕན་མེད་ཀྱི་བྱ་སྤྱོད་ཅིག་ཏུ་བརྩིས་ནའང་མི་འགྲིགས་རྒྱུ་མེད་སྙམ། ངས་དེ་ལྟར་མི་འདོད་དེ་སྲུང་མདུད་ལ་དགོས་པའི་ཆ་རྐྱེན་དུ་མ་ཞིག་ངེས་པར་ཚང་དགོས་ལ་དེ་དག་ལ་གཞིགས་ནས་ཕན་ཐོགས་དང་མི་ཐོགས་དངོས་བྱུང་ལོ་རྒྱུས་ཀྱི་སྟེང་ནས་བསམ་ཆོག་པ་དང་། དེ་མིན་རང་གི་ལུས་ངག་ཡིད་གསུམ་ལ་རྩིེས་བཤེར་བཏང་སྟེ་སྲུང་བ་མདུད་པ་པོར་རང་གི་སེམས་ཀྱིས་གདེང་འཇོག་ཇི་འདྲ་རྒྱག་གིན་ཡོད་མེད་དང་། རང་གིས་ཡིད་ཆེས་དང་བཀུར་བསྟིས་དང་ལེན་ཇི་ལྟར་ཞུ་ཐུབ་ཀྱིན་ཡོད་མེད་བཅས་ཀྱི་རྒྱ་སྲང་ལ་འདེགས་ནས་ཕན་གནོད་བཤད་དགོས་པ་ཞིག་ཀྱང་རེད། དེ་མིན་དེ་སྔོན་བཤད་སྲོལ་ཞིག་སྟེ“སྲུང་འཁོར་ཞེས་ཆོས་ལུགས་རྨོངས་དད་བྱེད་མཁན་གྱིས་ཤོག་གུ་དང་རས་ཀྱི་ཐོག་ལ་གཟུངས་སྔགས་དང་ཆོས་ལུགས་ཀྱི་མཚོན་དོན་དཔེ་རིས་སོགས་བྲིས་ནས་ལུས་ལ་འདོགས་རྒྱུ་ཞིག་གི་མིང་”ཞེས་འགྲེལ་བཤད་སྐྱོན་གྱིན་ཡོད་པ་ལྟར་སྲུང་སྐུད་འདི་ཡང་ཕན་ནུས་ཀྱི་ངོ་བོ་མཚོན་མི་ཐུབ་པར་རྨོངས་དད་ཀྱི་བྱ་བ་གཅིག་པུར་ངོས་འཛིན་བྱས་ན་མི་འགྲིགས། གལ་སྲིད་ཆོས་ལུགས་དེའི་བྱེད་སྒོ་དང་ལག་ལེན་གང་ཞིག་ཡིན་རུང་དེའི་རྒྱབ་ལྗོངས་དང་ངོ་བོ་མཚོན་དོན་བཅས་གཏིང་ཚུགས་པའམ་ཕྱེད་ཙམ་མམ་ཆ་ཙམ་ཡང་མ་ཤེས་གོང་དེ་ལ་རྨོངས་དད་སོགས་ཀྱི་འགྲེལ་བཤད་རྐྱང་པ་བྱས་ན་ང་ཚོའི་བརྡ་དོན་ཐ་སྙད་གང་ཞིག་ཡིན་རུང་དེ་དག་ལ་མངོན་ལྐོག་གཉིས་དང་ཚད་མ་གསུམ་གྱི་ལམ་ནས་འགྲེལ་རྒྱུ་ཡོད་པ་སྲ་ཐག་ཐག་ཅིག་དང་འགྲིགས་ཆག་ཆག་བཟུང་དུ་ཡོད་པ་ཞིག་སུ་ལ་ཡང་མེད་ལ་སུས་རྐྱང་རྙེད་ཐུབ་མེད། དེ་ནི་རྟེན་འབྱུང་རིགས་པའི་སྒོ་ནས་བདེན་མེད་སྒྲུབ་ཚུལ་དང་མཚུངས་པ་ཡིན། ངས་གོང་དུ་འདི་ལ་དངོས་བྱུང་ལོ་རྒྱུས་ཀྱི་སྟེང་ནས་བསམ་ཆོག་ཅེས་པ་ནི་དེ་སྔོན་རང་རེའི་ཤོད་རྒྱུན་དུ་མི་ག་གེ་མོ་གང་ཞིག་གིས་སྲུང་བ་ལུས་ལ་བཅང་ནས་ཕ་རོལ་པོར་གཡུལ་འཐབ་བྱེད་སྐབས་རང་ལ་མདའ་ཚོན་ཆར་ལྟར་ཕབ་ཀྱང་རང་ལུས་ལ་གནོད་མ་ཐུབ་པ་དང་། འགའ་ཞིག་ནི་ཕ་རོལ་པོའི་ལག་ཏུ་ཚུད་ཀྱང་སྲུང་བའི་དྲིན་ལ་བརྟེན་མཚོན་གྱིས་བྱེད་ཐབས་ཟད་དེ་མཐའ་རུ་གཡུག་པ་དང་། རྟ་ཡིས་དྲུད་ཚུལ་སོགས་འཆད་རྒྱུ་ཡོད་པ་དག་གི་རྒྱུ་མཚན་གྱི་ངོ་ཐོག་ནས་ཤེས་ཐུབ་སྙམ། གཞན་ཡང་སྲུང་བའི་ནུས་པར་བརྟག་ཏེ་དུད་འགྲོ་ལ་སྲུང་བ་བཏགས་ནས་མཚོན་གྱིས་རྡེག་སྟེ་ཉམས་ཚོད་བྱས་ཀྱང་གནོད་མ་ཐུབ་ཚུལ་སོགས་དངོས་བྱུང་ལོ་རྒྱུས་དུ་མ་ཡོད་པ་འདི་དག་གིས་སྲུང་བའི་ཕན་ནུས་ཇི་འདྲ་ཡོད་མེད་སྐོར་གྱི་བདེན་དཔང་སྟོན་ཐུབ་པ་ཡིན། བཤད་མཚམས་འདིར་སླེབས་སྐབས་ཡང་ལྐུག་རྟགས་སྟོན་མཁན་ཁ་ཤས་ཀྱིས་སྲུང་བ་འདི་ཇི་འདྲའི་ལས་སླ་བའི་ཕན་ནུས་ཆེན་པོ་ཞིག་ལ་བརྩིས་ནས་རང་གི་མོས་ཁམས་དང་བླ་མའི་མཐུ་ནུས་ཀྱི་རྟེན་འབྲེལ་འགྲིག་དགོས་པར་མི་ཤེས་པའམ་དེ་དག་གང་ལ་ཡང་ཉམས་འཇོག་མི་བྱེད་པར་སྲུང་བ་སྐེ་ལ་བཏགས་ནས་ཕ་རོལ་པོའི་མཚོན་ཐོག་ཏུ་ཤར་རེར་རྒྱུག་སྲིད་པས་དེ་དག་ནི་དུས་ནམ་ཡང་འོས་སུ་མ་མཆིས་པའི་བྱེད་སྟངས་ཞིག་ཡིན་པར་བརྟེན་སྲུང་བ་འདི་དག་གིས་དེ་འདྲ་ལ་སྲུང་སྐྱོབ་བྱེད་ཐུབ་པར་ཁས་ལེན་མི་ཐུབ།
གསུམ་པ་སྲུང་བ་སྒྲུབ་ཚུལ་ཡིན་པས་དེ་ལ་དམིགས་གཏད་དང་སྔགས་ཚིག་བཅས་རྣམ་པ་མི་འདྲ་བ་དུ་མ་ཞིག་ཡོད་པར་ངེས་ཏེ་མཚོན་སྲུང་བའི་ཆེད་དང་། ནད་གདོན་སྲུང་བའི་ཆེད་དང་། ཚེ་བསྲུང་བའི་ཆེད། དགྲ་ཇག་ཁྱིམ་རྐུན་སྲུང་ཆེད། ཕྱུགས་ནད་སྲུང་ཆེད་སོགས་དུ་མ་ཞིག་ཡོད་ཀྱང་སྐབས་འདིར་གོང་དུ་བཤད་པ་ལྟར་མི་ཡི་ཚེ་ལུས་གཉིས་སྲུང་ཚུལ་དང་ལྷ་མཆོག་དྲན་པའི་བརྡ་རྟགས་སམ་དམིགས་རྟེན་ཇི་ལྟར་བཟུང་ཚུལ་བཅས་ཀྱི་སྒོ་ནས་འཆད་པར་འདོད། དེ་ཡང་ལུས་སྲུང་ཐུབ་དང་མི་ཐུབ་ཅེས་པ་ནི་སྲུང་བ་མདུད་པ་པོའི་དགོངས་རྟོགས་དང་མཐུ་ནུས་ལ་རག་ལས་ལ་རང་གི་དད་གུས་ཡིད་ཆེས་ལའང་རག་ལས་ཀྱི་འབྲེལ་བ་ངེས་ཅན་ཞིག་ཡོད་དགོས། སྤྱི་ཡི་ཆ་ནས་སྲུང་བ་ཞེས་པ་འདི་མིང་ཚིག་ཅིག་ལ་འཇུག་པའི་དབང་དུ་བྱས་ན་སྲུང་སྐུད་གཅིག་པུ་ལ་འཇུག་རྒྱུ་མ་ཡིན་པར་སྲུང་འཁོར་སྲུང་རྫས་སྲུང་ཐུམ་སོགས་སྤྱི་ཡི་སྡེ་ཚན་དང་ནང་གསེས་ཀྱི་ཁྱད་པར་ཡང་མི་འདྲ་བ་སྣ་ཚོགས་ཡོད། དེ་དག་ནི་བསྲུང་བྱ་གང་ཞིག་སྲུང་བྱེད་ཡིན་པ་འདྲ་ཡང་གཟུངས་སྔགས་དང་འདོད་གསོལ་བྱེད་ཐབས་ལག་ལེན་བཅས་ཀྱི་རྣམ་པ་མི་འདྲ་བས་ཡིན།
ད་ནི་གོང་དུ་བཤད་དམ་བཅས་པ་ལྟར་འདི་ཉིད་ཀྱི་བྱུང་ཁུངས་དང་བཅས་ནས་ལག་ལེན་བྱེད་ཐབས་ཅུང་ཟད་རེ་འཆད་པར་འདོད། དེ་ཡང་། ཟང་གཏེར་མཁའ་འགྲོ་སྐལ་བཟང་གི་ཁྲིད་གཞུང་ལས། “ཚོན་སྣ་ལྔའི་སྐུད་པ་ལ་ཡུམ་ལྔའི་༼༡སྐལ་པ་བཟང་མོ། ༢ནེ་སླས་རྒྱལ་མོ། ༣ལན་བརྒྱད་རྒྱལ་མོ། ༤ཚངས་སྟང་རྒྱལ་མོ། ༥ཏིང་ནམ་རྒྱལ་མོ།༽སྔགས་མདུད་བྱས་ནས། གླ་བ་དང་སིན་དྷུ་ར་དང་། སྤོས་དྲི་སྣ་ཚོགས་ཀྱིས་བྱུག་པ་བྱས་ལ། བསྭོ་ཨཱོྃ་མ་མ་ཧ་ར་བྲུྃ་སྤུངས་གཤེན་པོ་བདག་ལ་སྲུངས་ཤིག བྱ་བ་བཟླས་ལ་གདག དེ་དག་ནི་ལུས་ཀྱི་གོ་བགོ་བའོ།” །ཞེས་གསུངས་པས་དེ་ནི་སྐུད་པ་ཁ་དོག་དཀར་སེར་དམར་ལྗང་སྔོན་པོ་ལྔ་གཅིག་ཏུ་བསྒྲིལ་ཏེ་མདུད་པ་བྱེད། དེ་ལ་སྔགས་དང་སྨན་སྣས་བྱུག་པ་བྱས་པ་སྐེ་ལ་འདོགས་པ་དེའོ། །དེ་ཡང་དང་པོ་སྒྲུབ་གཞུང་ལྟར་མཁའ་འགྲོ་རིགས་ལྔའི་སྔགས་དང་ཚིག་དོན་བཞིན་དམིགས་པ་བྱེད་ནས་གཟུངས་སྔགས་ཀྱིས་སྲུང་བ་བསྒྲུབ་དགོས་པ་གལ་གནད་ཆེ་ཤོས་ཡིན། །འདི་ནི་སྐལ་བཟང་ནང་སྒྲུབ་ནས་དངོས་བསྟན་གྱི་གོ་བགོ་རྣམ་པ་བཞིའི་༼༡ཏིང་འཛིན་དགོངས་པའི་གོ་བགོ་བ། ༢ཕྱག་རྒྱའི་གོ་བགོ་བ། ༣ལུས་ཀྱི་གོ་བགོ་བ། ༤ལྟ་བའི་གོ་བགོ་བ།༽ནང་ནས་ལུས་ཀྱི་གོ་བགོ་བ་དེ་བསྟན་པ་ཡིན། གོ་བགོ་ཞེས་པ་དཔེར་ན་ལུས་སྐྱོབ་པའི་ཆེད་དུ་གོས་བགོ་དགོས་པ་དང་། སྲོག་སྐྱོབ་ཆེད་དམག་སར་རྨོག་དང་གོ་ཁྲབ་ཕབ་སོགས་བགོ་དགོས་པ་ནང་བཞིན་ཆོས་ལུགས་ཀྱི་བྱེད་སྒོའི་སྟེང་ནས་བར་ཆད་བསྲུང་བར་སྲུང་བྱེད་དངོས་པོའི་དམིགས་རྟེན་སྲུང་བ་བགོ་དགོས་པའི་ནང་ནས་སྲུང་མདུད་འདི་ཉིད་དེ་དག་གི་ཆ་ཤས་ཞིག་ཏུ་རྩི་བཞིན་ཡོད། ལྷག་པར་དུ་བཀའ་འགྱུར་མདོ་སྡེ་པོད་༼༦༩༽ལྷ་ཡི་བོན་ཕན་བྱེད་ཀྱི་གཟུངས་སྡེ་ལྔ་པའི་ནང་སྲུང་བའི་རྣམ་གྲངས་དུ་མ་ཞིག་གི་ལག་ལེན་བྱེད་ཚུལ་ཞིབ་རྒྱས་སུ་ཡོད་པ་ལས་འདིར་དཔེ་མཚོན་གྱི་ལུང་ཙམ་མ་གཏོགས་རེ་རེའི་འགྲེལ་བཤད་ཀྱི་སྤྲོས་པ་རྣམས་ཡིག་ཚོགས་མང་བས་འདིར་དྲངས་མེད། དེ་ཡང་མདོ་དེ་ཉིད་ཀྱི་ཤོག་ཨང་༼༡༥༧༽ནས། “གང་ཞིག་ལུས་ལ་གདོན་ཡོད་པས། །དེ་ལ་སྲུང་བའི་རིམ་པ་ནི། །ཚོན་གྱི་སྐུད་པ་སྣ་ལྔ་ཡིས། །སྲུང་བའི་མདུད་པ་བྱས་ནས་ནི། །གདོན་ཆེན་དེ་དག་ཞི་བར་འགྱུར།” །ཞེས་ཚིག་བཤད་འདིའི་སྔོན་དུ་སྲུང་བའི་གཟུངས་སྔགས་ཡོད་པ་དང་རིམ་བཞིན་ཕན་ཡོན་དང་བྱེད་ནུས་བཅས་གསལ་བར་བསྟན་ཡོད་པས་དེ་དག་ལ་དད་གུས་དང་ལག་ལེན་གནང་མཁན་ཡོད་ཚེ་དེར་ཞིབ་གཟིགས་ཀྱི་སྒོ་ནས་མཁྱེན་རྟོགས་མཛད་རྒྱུའི་སྐུལ་མ་ཞུ་བཞིན་ཡོད། ཡང་༼ལུང་འདི་རྣམས་ཡོངས་འཛིན་སྨྲ་བའི་དབང་པོས་གསུངས་པའི་སྲུང་མདུད་སྐོར་ནས་དྲངས་པ་ཡིན།༽“སྐྱབས་སྟོན་རིན་ཆེན་འོད་ཟེར་གྱིས་མཛད་པའི་རྒྱུན་ཁྱེར་ནར་མའི་ཉམས་ལེན་ལས། ལུས་སྲུང་བ་དང་། གོ་བགོ་བ་གཉིས་ལས། གོ་བགོ་ལ། ལུས་དང་། གསུང་དང་། ཐུགས་དང་། ཡོན་ཏན་དང་། འཕྲིན་ལས་བཅས་ལྔ་ལས། དེ་ཉིད་ལས། ཡོན་ཏན་རྫས་ནི་རིན་པོ་ཆེའི་ཚོན་ཐག་ལ་དྲི་སྔགས་ཀྱིས་མདུད་རྒྱས་བཏབ་ལ་ལུས་ལ་བརྟེན་ནོ། །འཕྲིན་ལས་ཚིག་བཤད་གོང་གི་ཡེ་ཤེས་སྲ་བརྟན་ལ་འདུས་སོ། །ཞེས་གསུངས་པས། ཚོན་ཐག་ཅེས་ཁ་དོག་ཅན་གྱི་སྐུད་པ་ལ་དྲི་དང་སྔགས་ཀྱིས་བརྒྱན་ནས་མདུད་པ་བརྒྱབ་པ་ལུས་ལ་བརྟེན་པ་སྟེ་འདོགས། དེ་ལ་སྔགས་ནི། ཡེ་ཤེས་སྲ་བརྟན་འབར་བ་འཆི་མེད་སྐུ། །གནོད་བྱེད་འཁྲུལ་པས་དེ་ལ་བསྐྱད་དུ་མེད། །བསྭོ་ཐོ་ཡེ་ཐུན་ཨ། ཞེས་བརྗོད་ཀྱིན་མདུད་པ་ལ་ཕུ་བཏབ་པའོ།།” ཞེས་པའི་བར་གྱིས་ཚིགས་བཤད་སྔགས་དང་བཅས་པའི་སྒོ་ནས་བྱེད་ཐབས་ལག་ལེན་དང་བཅས་པ་གསལ་ཤེས་ཐུབ་པ་ཡིན།
ད་ནི་སྔོན་གླེང་གི་མཇུག་སྐྱོང་སྟེ་སྲུང་མདུད་ཀྱི་ངོ་བོའི་ཐོག་ནས་བཤད་ན། དམུ་རྒྱལ་ཉི་མས་མཛད་པའི་ཟབ་ལམ་དབང་གི་རྒྱ་མཚོ་༼ཕྱི་པར་༽ལྡེབས་ངོས་༼༡༠༢༤༽ནས། “སྲུང་སྐུད་ཡི་དམ་དུ་བསྐྱེད་ལ། གསང་མཆོག་ཡི་དམ་གཡུང་དྲུང་འགྱུར་མེད་སྐུ། །བཙན་པོའི་གོ་ཆ་སྲུང་བའི་མཁར་བརྩེགས་པས། །བདུད་དང་སྲིན་པོ་ལོག་འདྲེན་གཡུལ་འཇོམས་ཤོག །བསྭོ་ཨཱོྃ་པུས་པ་ལི་དྷ་བ་དྷི་ལ་སྭཧྭ།” ཞེས་གསུངས་པ་འདིས་སྲུང་སྐུད་ཀྱི་ངོ་བོ་ཡི་དམ་དུ་བསྐྱེད་ནས་སྐེ་དང་དཔུང་པ་གང་རུང་ལ་གདགས་དགོས་པ་དང་། ཡི་དམ་དེ་ཉིད་རང་དང་དུས་ཀུན་འབྲལ་མེད་དུ་བཞུགས་ཞིང་རང་ལ་གནོད་པར་བྱེད་པའི་ཕྱི་ནང་གསང་བའི་བར་ཆད་དང་ལོག་འདྲེན་གང་གིས་ཀྱང་བསྐྱད་དུ་མི་ཚུགས་པར་སྲུང་སྐྱོབ་མཛད་ཡོད་པའི་མདུན་པ་གཏོང་བ་དང་དམིགས་རིམ་བརྟན་པོ་བཟུང་དགོས་པར་བསྟན་པ་ཡིན། སྐུད་པ་ནི། “ཡོངས་འཛིན་ཆེན་མོས་འདིར་མ་གསལ་ཡང་སྲུང་སྐུད་སྔོན་པོ་ཞིག་དགོས་པ་གསུངས་སྲོལ་འདུག” ཅེས་གསུངས་པར་བརྟག་ན་སྲུང་སྐུད་འདི་ནི་གསང་མཆོག་ཡི་དམ་རྒྱལ་པོའི་དམིགས་རྟེན་དུ་བྱེད་དགོས་པར་བརྟེན་ལྷ་ཡི་སྐུ་མདོག་དང་མཐུན་པ་ཞིག་ཡིན་དགོས་པར་སྙམ། གཤམ་གྱི་ལུང་ནས་སྲུང་སྐུད་ཀྱི་ཁ་དོག་ནག་པོ་ཞིག་གསུངས་འདུག་ཀྱང་འདི་ནི་གོ་ལུགས་ཀྱི་ཁྱད་པར་ཙམ་ལས་དོན་ལ་འགལ་བ་མེད་པར་སེམས། གང་ཞེ་ན་མ་རྒྱུད་མངོན་རྟོགས་ཀྱི་སྐབས་སུ་སྐུ་མདོག་མཐིང་འབྲང་ནམ་མཁའ་དག་པའི་མདོག་ཅེས་དང་། དགོངས་སྤྱོད་ཀྱི་སྐབས་སུ་ལྷ་གསང་མཆོག་མཐར་ཐུག་རྒྱལ་པོ་སྐུ་མདོག་མཐིང་ནག་ཅེས་གསུངས་པས་མངོན་རྟོགས་ཀྱིས་སྔོ་ཤས་ཆེ་བར་བསྟན་པ་དང་། དགོངས་སྤྱོད་ཀྱིས་ནག་ཤས་ཆེ་བར་བསྟན་པའི་ཁྱད་པར་ཙམ་ཡིན་པར་སེམས།
ཡང་མ་རྒྱུད་དབང་ཆོག་སྣང་བ་རྩལ་གྱི་འཁོར་ལོ་༼གཤེན་ཉི་མ་༽ལྡེབས་ངོས་༼༡༢༧༣༽ནས། མཁའ་འགྲོ་རིགས་ལྔའི་དབང་སྐུར་གྱི་མཇུག་ཏུ་གནང་བ་སྦྱིན་པའི་སྐབས་སུ་འདི་ལྟར། “སྲུང་མདུད་ནག་པོ་མདུད་པ་དང་བཅས་པ་ལ་དར་དམར་ཡིག་འབྲུ་ལྔས་བརྒྱན་པ་བྱས་ལ་འདི་ལྟར་བརྗོད། གསང་མཆོག་ཡི་དམ་འགྱུར་མེད་གཡུང་དྲུང་སྐུ། །བཙན་པའི་གོ་ཆ་སྲུང་བའི་མཁར་བརྩིགས་པས། །བདུད་དང་སྲིན་པོ་ལོག་འདྲེན་གཡུལ་འཇོམས་ཤོག།བསྭོ་པུས་པ་ལི་དྷ་བ་དྷི་ལ་སྭཧྭ། །ཀྱེ་མ་འོད་མཚོ་མཁའ་འགྲོ་རྒྱ་མཚོའི་དབང་། །གསང་བའི་བརྡའ་ཡིག་དངོས་གྲུབ་ཀུན་འབྱུང་གཏེར། །ཁམས་གསུམ་དབང་དུ་སྡུད་པའི་མངའ་ཐོབ་ཤོག །བསྭོ་ཨཱོྃ་ས་ཧ་ནི་རི་དྷ་ཀི་ནི་སྭཧྭ།” ཞེས་གསུངས་འདུག་པ་འདི་ནི་གོང་བཤད་ལྟར་ཁ་དོག་ཙམ་ལས་སྲུང་སྐུད་ཀྱི་ངོ་བོ་དང་བསྐྱེད་བསྒོམ་གྱི་དམིགས་པ་འདྲ་ཡང་དམིགས་བསལ་འདིའི་སྐབས་སུ་མཁའ་འགྲོ་རིགས་ལྔའི་གསང་སྔགས་དང་དར་དམར་བཅས་ལྷན་དུ་སྦྲགས་དགོས་པར་གསུངས། དེས་ན་གསང་མཆོག་མཐར་ཐུག་རྒྱལ་པོ་སྐུ་རྐྱང་ཙམ་མ་ཡིན་པར་ཡུམ་ཀྱེ་མ་འོད་མཚོ་དམིགས་རྟེན་དུ་དར་དམར་དང་དེའི་དཀྱིལ་དུ་གསང་སྔགས་ཨཱོྃ། ཤར་དུ་ཐུགས་རྗེ་ཚད་མེད་མ་དམིགས་རྟེན་གྱི་གསང་སྔགས་སུ་ས། བྱང་བྱམས་པ་ཚད་མེད་ལ་ཧ། ནུབ་ཏུ་དགའ་བ་ཚད་མེད་ལ་ནི། ལྷོ་རུ་བཏང་སྙོམས་ཚད་མེད་ལ་རི་བཅས་གསང་སྔགས་ཀྱི་དམིགས་རྟེན་ལ་བརྟེན་ནས་གསང་མཆོག་ཡབ་ཡུམ་དང་མཁའ་འགྲོ་རིགས་ལྔ་བཅས་པས་བདག་ལུས་སྲུང་བའི་དམིགས་རིམ་དང་བརྡ་རྟགས་རྟེན་འབྲེལ་བསྒྲིགས་ཚུལ་ཡོད་པ་འདིས་ཀྱང་སྲུང་སྐུད་ཀྱི་ངོ་བོ་མཐུ་ནུས་ཇི་འདྲ་ཅན་ཞིག་ཏུ་ངོས་འཛིན་དགོས་པ་ཤེས་ཐུབ།
ཚེ་མདུད་ཀྱི་སྐོར།
ཡང་ཚེ་བསྲིང་བའི་ཆེད་དུ་ཚེ་མདུད་བྱེད་པ་ཡང་ཡོད་དེ། ཡུམ་ཆེན་ཐུགས་རྗེ་ཀུན་སྒྲོལ་མས་ཁོད་པོ་བློ་གྲོས་ཐོགས་མེད་ལ་སྙན་དུ་བརྒྱུད་པ་ཚེ་སྒྲུབ་བྱ་རི་མ་ལས། “ཡུམ་ཆེན་ཐུགས་རྗེ་ཀུན་སྒྲོལ་གྱིས་འགྲོ་བ་སེམས་ཅན་ཚེ་ཟད་པ་དང་། ཚེ་ཉམས་པ་རྣམས་ལ་ཐུགས་ཀྱིས་དགོངས་ནས་དེ་དག་ལ་ཕན་གདགས་པའི་ཕྱིར་”ཚེ་གཟུངས་སྔགས་ཕྲེང་བདུན་གསུངས་ཡོད་པ་དེ་ཉིད་དམ་ཚིག་ལྡན་པའི་སྐྱེས་བུ་རྣམས་ཀྱིས་ཚིག་དོན་ལྟར་བསྒྲུབས་ཏེ། “ནང་པར་སྔ་མོ་ནམ་ལངས་དུས་ཁ་ཤར་དུ་བལྟས་ཏེ་གཟུངས་འདི་བརྗོད་ཅིང་སྲུང་སྐུད་དཀར་པོ་ལ་མདུད་པ་ཉི་ཤུ་རྩ་གཅིག་བྱས་ཏེ་དབུ་ཡི་གཙུག་ཏུ་བཏགས་ན། ཕ་རོལ་ཚེ་ཉམས་པ་དང་ཚེ་ཟད་པ་ཐམས་ཅད་བསྲིངས་ནས།” ཞེས་ཚེ་བསྲིང་བའི་ཆེད་སྲུང་མདུད་བེད་སྤྱོད་གནང་ཚུལ་ཡོད་པ་འདི་ནི་རང་རེ་བོན་པོ་ཚོས་རྒྱུན་ལྡན་གྱི་ཟས་ལྟ་བུའི་བོན་སྤྱོད་ལག་ལེན་ཁྲོད་ཀྱི་ཚེ་སྒྲུབ་པའི་རྟེན་རྫས་ཞིག་ཡིན་པ་མ་ཟད་དམིགས་བསལ་ནད་པའི་ཆེད་དེ་ཚེ་ཆད་པ་བསྲིང་བ་དང་། ཉམས་པ་གསོ་བ། གས་པ་སྦྱར་བ། རལ་བ་དྲུབ་པ་སོགས་ཀྱི་འདོད་སྲོལ་དང་ཡིད་ཆེས་ལ་བརྟེན་ནས་བྱིན་རླབས་དང་། ཕན་ནུས་ངེས་ཅན་ཞིག་ཡོད་པར་བརྟེན་ཆོ་ག་འདིའི་དབང་དང་སྲུང་མདུད་ལ་གདེང་འཇོག་ཆེན་པོ་བྱེད་སྲོལ་ཡོད། ཡང་ཡུལ་ལུང་རེ་འགར་དམིགས་བསལ་གཏམ་རྒྱུས་དང་འབྲེལ་བའི་སྲུང་མདུད་ནག་པོ་ཞིག་བེད་སྤྱོད་བྱེད་ཚུལ་ཡང་ཡོད་དེ། དཔེར་ན།“ཁྱུང་པོ་སྟེང་ཆེན་”ཞེས་པའི་དེབ་དང་པོ། ཤོག་ངོས་༼༥༩༩༽གྲུབ་ཐོབ་མཐའ་ཞུའི་གདུང་རབས་ལས། གྲུབ་ཐོབ་ཉི་གྲགས་ཞེས་པས་ཆུ་བདག་དགེ་བསྙེན་ཆེན་པོར་བཀའ་བགོས་དམ་བཞག་མཛད་སྐབས་ཆུ་བདག་ཆེན་པོས་འདི་སྐད། “ཁྱེད་ཀྱི་བླ་རབས་བརྒྱུད་པ་བཅས་པ་ཡིས། །ཕྱག་མདུད་ནག་པོ་བཏགས་ཚད་སེམས་ཅན་ལ། གནོད་པ་མི་བྱེད་ཁས་བླང་དམ་བཅའ་ཕུལ།” ཞེས་གསལ་བ་ལྟར་སྲུང་སྐུད་ནག་པོ་ཞིག་འདོགས་སྲོལ་ཡོད་པ་དེ་ནི་ད་བར་ཉམས་མེད་རྒྱུན་སྐྱོང་བྱེད་བཞིན་ཡོད་པར་བརྟེན་ཁྱུང་ཡུལ་གྱི་མི་རྣམས་ཀྱིས་སྲུང་སྐུད་ནག་པོ་དེ་ནི་མཐའ་བཞི་གྲུབ་ཐོབ་ཆེན་པོས་བྱིན་གྱིས་བརླབས་ཡོད་པས་ཁོང་དང་ཁོང་གི་བརྒྱུད་པ་དང་བཅས་པ་རྣམས་ཀྱི་གདུལ་བྱར་གྱུར་པ་གང་ཞིག་ཡིན་རུང་ཆུ་བདག་ཆེན་པོའི་གནོད་པའི་འཕྲང་ལས་སྒྲོལ་བྱེད་ཀྱི་བརྡ་རྟགས་སམ་དེང་དུས་སུ་བསམ་ན་ལག་འཁྱེར་ལྟ་བུ་ཞིག་ལ་ངོས་འཛིན་གྱིན་ཡོད་འདུག དེ་ལའང་དེར་མཐུན་གྱི་ཕན་ནུས་ངེས་ཅན་ཞིག་ལོས་ཡོད་དེ། རྣམ་རྒྱལ་གྱི་མཆོད་གཞུང་ལས། བདག་ཉིད་མོས་པས་ཡིད་བྱེད་པ། །དེ་ཡི་མདུན་དུ་གཤེན་རབ་བཞུགས། །ཞེས་སངས་རྒྱས་རང་ཉིད་ཀྱིས་ལུང་བསྟན་པ་ལྟར་སྐྱབས་ཡུལ་གང་ཞིག་རང་གི་དད་འདུན་ཀྱིས་ཇི་ལྟར་ཐེག་སྟོབས་བཞིན་ཕན་ནུས་སམ་བྱིན་རླབས་ཀྱང་དེ་མཚུངས་སུ་འབྱུང་རྒྱུ་ཡོད་པ་ཆོས་བྱེད་པ་ཀུན་གྱིས་སྤྱི་མཚུངས་སུ་སྨྲ་བ་ཡིན་ནོ།།
ཅེས་སྲུང་མདུད་སྐོར་རག་ཙམ་བཤད་པ་འདི་ནི་རང་གིས་མཇལ་བའི་བཀའ་ལུང་རེ་འགའ་དང་མཐོང་ཐོས་ཙམ་གྱི་སྒོ་ནས་བཤད་པ་ཡིན་པས་ད་དུང་མ་མཇལ་བའི་ལུང་དང་། མ་ཤེས་པའི་བཀའ་གནད། མ་ཁྲོལ་བའི་གོ་བ་སོགས་དུ་མ་ཞིག་ཡོད་སྲིད་པས་མཁྱེན་སྤྱན་ལྡན་པ་རྣམས་ཀྱི་དྲུང་དུ་མཐོལ་བཤགས་དང་བཅས་འདི་ཙམ་གྱི་སྒོ་ནས་མཇུག་བསྡུའོ།། །།
བཀའ་འགྱུར་པོད་༼༦༩༽ལྷ་ཡི་བོན་ཕན་བྱེད་ཀྱི་གཟུངས་སྡེ་ལྔ་པའི་ནང་སྲུང་མདུད་ཀྱི་སྐོར་བཤད་པ་ཤོག་ངོས་ ༢༡། ༦༩། ༨༣། ༡༥༣། ༡༥༧། ༡༦༠། ཐམས་པ་བཅས་ལ་ཡོད།


c: text/html

text:
ཀན་སུའུ་ཞིང་ཆེན་དཔའ་རིས་བོད་རིགས་རང་སྐྱོང་རྫོང་གི་རྒྱལ་ཁབ་རིམ་པའི་དཔའ་རིས་ཡུལ་གྱི་དམངས་གླུ་རྒྱུན་འཛིན་པ་དཔའ་རིས་བསོད་ནམས་ཚེ་རིང་།
“སྟོད་ཕྱོགས་ཡུལ་གྱི་རི་བོ། ། ཆོས་དཔེ་བརྩེགས་པའི་རི་རེད། ། ཆོས་དཔེའི་རི་བོའི་ཕྱོགས་ལ། ། གུས་པའི་ཕྱག་གསུམ་མཚལ་འགྲོ། ། བར་ན་གནས་པའི་རི་དེ། ། ཆོས་ཀྱི་འཁོར་ལོའི་རི་རེད། ། ཆོས་འཁོར་རི་བོའི་མཐའ་ལ། ། སྐོར་བ་ལན་གསུམ་བྱེད་འགྲོ། ། སྨད་ཕྱོགས་ཡུལ་གྱི་མཚོ་མོ། ། མར་ཁུའི་རྒྱ་མཚོ་འཁྱིལ་རེད། མར་གྱི་མཆོད་པ་བཤམས་ནས། ། མར་མེའི་མཆོད་པ་འབུལ་འགྲོ། །…… ”གདངས་དབྱངས་སྙན་ཞིང་ལྷོད་ཆགས་པའི་གླུ་སྐད་ཅིག་གིས་སྐྱེ་བོ་ཀུན་སྙན་འཇེབས་ལྡན་པའི་གླུ་གཞས་ཀྱི་ཞིང་ཁམས་དེར་ཁྲིད་འགྲོ་ལ། གླུ་ལེན་མཁན་ནི་དགོང་ལོ་བདུན་ཅུ་ཡན་ལོན་པའི་བགྲེས་སོང་ཞིག་སྟེ། རྒྱལ་ཁབ་རིམ་པའི་མངོན་མིན་ཤུལ་བཞག་རིག་གནས་རྣམ་གྲངས་ཏེ་དཔའ་རིས་ཀྱི་དམངས་གླུའི་རྒྱུན་འཛིན་པ་སྐུ་ཞབས་དཔའ་རིས་བསོད་ནམས་ཚེ་རིང་ལགས་རེད། མི་ཚེ་གཅིག་ལ་དམངས་གླུ་བླངས་པའི་ཁོང་གིས་བློ་སེམས་རྣམ་དག་དང་དུངས་ཞེན་གཙང་མས་དཔའ་རིས་ཀྱི་དམངས་གླུ་དང་འབྲེལ་བའི་ལས་སྐལ་དེའི་རྒྱུན་བསྐྱངས་པ་རེད།
དགུང་ལོ༧༣ལོན་པའི་བགྲེས་སོང་བསོད་ནམས་ཚེ་རིང་ལགས་ཀྱི་དབུ་སྐྲ་དང་སྨྲ་ར་དཀར་པོར་གྱུར་ཡང་བློ་རིག་རྣམ་པར་རྒོད་ལ། ཀྲུང་གོའི་ནུབ་རྒྱུད་ཀྱི་ཀན་སུའུ་ཞིང་ཆེན་དཔའ་རིས་བོད་རིགས་རང་སྐྱོང་རྫོང་དུ་སྐྱེས་པའི་ཁོང་ཆུང་བྱིས་པའི་དུས་ནས་བོད་ཀྱི་དམངས་ཁྲོད་རིག་གནས་ལ་དགའ་བ་རེད། གླུ་ལེན་གར་རྩེད་ལ་མཁས་པའི་བོད་རིགས་མི་དམངས་རྣམས་དུས་ནམ་ཡང་གླུ་གར་དང་འབྲལ་དུ་མེད་དེ། དུས་ཆེན་དང་ལྷ་མཆོད་སོགས་ཀྱི་སྐབས་སུ་ལེན་པ་མ་ཟད་ངལ་རྩོལ་དང་ཕྱུགས་འཚོ་སྐྱོང་བྱེད་སྐབས་ཀྱང་གླུ་ལེན་ཞིང་། འདུ་ཚོགས་དང་གཉེར་སྟོན། རྟ་རྒྱུགས་འགྲན་ཚོགས་སོགས་ཀྱི་སྐབས་སུའང་གླུ་ལེན་གར་རྩེད་ནི་མེད་དུ་མི་རུང་བ་རེད། བསོད་ནམས་ཚེ་རིང་ལགས་ལ་ཆུང་དུས་ནས་རོལ་དབྱངས་ཀྱི་ཤུགས་རྐྱེན་ཐེབས་ཡོད་ཅིང་།“ཆུང་དུས་ཆེད་དུ་སྦྱངས་མི་དགོས། ཁྱིམ་ནང་གི་མི་དར་མ་དང་བགྲེས་སོང་། ཉེ་འཁོར་གྱི་སྤུན་ཟླ་ཚང་མས་ལེན་ཤེས་པ་རེད། ང་ལ་མཚོན་ན་ཆུང་དུས་ནས་འདི་ལ་དོ་སྣང་བྱས་ཤིང་འཚོལ་སྡུད་དང་ལེགས་སྒྲིག་བྱས་ཏེ་གླུ་རུ་བླངས་ཤིང་། མི་གཞན་ལའང་ཁྲིད་པ་ཡིན”ཞེས་ཟེར།
དཔའ་རིས་རྫོང་དང་དེའི་ཉེ་འཁོར་ས་ཁུལ་དུ་དཔའ་རིས་ས་ཆའི་བོད་ཀྱི་དམངས་གླུ་ཤིན་ཏུ་དར་ཁྱབ་ཆེ་ཞིང་། ལྷག་པར་དུ་འདུ་ཚོགས་དང་སྟོན་མོ་རིགས་སྣ་ཚོགས་ཀྱི་སྟེང་དུ་དར་ཆེ་ལ། ནང་དོན་ཕུན་སུམ་ཚོགས་ཤིང་ལེན་མཁན་གྱིས་སྐབས་ཐོག་ཏུ་གླུ་ཚིག་རྩོམ་པའི་སྒྱུ་རྩལ་གྱི་ཁྱད་ཆོས་མངོན་གསལ་ལྡན་པ་རེད། བསོད་ནམས་ཚེ་རིང་གིས་བླངས་པ་ཆེས་ལེགས་པ་ནི་ཆང་གཞས་ཡིན་ལ།“ང་ཚོ་དཔའ་རིས་ས་ཆའི་དམངས་ཁྲོད་ཀྱི་ཆང་གཞས་ནི་བོད་ཡུལ་གཞན་གྱི་ཆང་གཞས་དང་མི་འདྲ་བར་དེར་ནང་དོན་དང་རྣམ་པ་ཤིན་ཏུ་ཕུན་སུམ་ཚོགས་པོ་ཡོད། བོད་ལྗོངས་དང་མཚོ་སྔོན། སི་ཁྲོན་སོགས་ས་ཆའི་ཆང་གཞས་ཀྱི་ནང་དོན་ང་ཚོའི་གནས་འདིའི་ཆང་གཞས་ཀྱི་ནང་དོན་ལྟར་ཕུན་སུམ་ཚོགས་པོ་མེད་ལ། ལེན་ཐབས་དང་རྣམ་པ་གང་གི་ཆ་ནས་ཀྱང་ཁྱད་པར་ཡོད་ཅིང་། ང་ཚོའི་གནས་འདིའི་ཆང་གཞས་ཅུང་ཆ་ཚང་ཡིན་པ་རེད”ཟེར།
རྒྱལ་ཁབ་རིམ་པའི་དཔའ་རིས་ས་ཆའི་བོད་ཀྱི་དམངས་གླུའི་རྒྱུན་འཛིན་པ་དཔའ་རིས་བསོད་ནམས་ཚེ་རིང་གིས་དམངས་གླུ་ལེན་བཞིན་པ།
མཐོ་སྒང་དུ་འཚོ་བ་རོལ་བའི་བོད་མི་རིགས་ལ་བློ་ཁོག་ཡངས་ཤིང་མགྲོན་པོར་དགའ་བསུ་བྱེད་པའི་གཤིས་ཀ་ལྷན་སྐྱེས་སུ་ཡོད་ཅིང་། ཆང་འཐུང་བ་ནི་ཁོ་ཚོའི་བྱེད་སྒོ་དང་སྟོན་མོ་གལ་ཆེན་ལ་རོལ་སྟངས་ཆེས་སྤྱིར་བཏང་བ་ཞིག་ཡིན་ལ། དེས་ཆང་གཞས་ལེན་པ་དེ་སྲོལ་རྒྱུན་གྱི་ཆང་གི་རིག་གནས་གཙོ་བོ་ཞིག་ཏུ་གྱུར་བར་བྱས་པ་དང་། ཆང་གཞས་བླངས་མ་ཐག་ཏུ་ཆང་ཕོར་རེ་རེ་བཞིན་འཐུང་དགོས་པ་རེད། བསོད་ནམས་ཚེ་རིང་ལགས་ཀྱིས་རང་གིས་སྟོན་མོ་སོགས་ཀྱི་སྟེང་ནས་ཆང་གཞས་བླངས་པའི་འདས་དོན་རྣམས་གླེང་སྐབས་དུས་དེ་རིང་ད་དུང་དགའ་སྤྲོ་འཕེལ་ཞིང་།“ངས་ཉིན་གཅིག་དང་མཚན་གཉིས་སམ་ཡང་ན་ཉིན་གཉིས་དང་མཚན་གཅིག་ལ་གླུ་བླངས་མྱོང་ལ། ཟ་མ་བཟའ་སྐབས་ཀྱང་ཕལ་ཆེར་ཟ་ཞོར་ལེན་ཞོར་བྱས་ནས་ཆུ་ཚོད༣༠ལྷག་གི་རིང་ལ་རྒྱུན་མ་ཆད་པར་བླངས་རྗེས་ད་གཟོད་ཁྱིམ་དུ་ལོག་ནས་ངལ་གསོ་བ་དང་། ཉིན་གཉིས་པར་སླེབས་དུས་ད་གཟོད་དཀའ་སྣང་སྐྱེ་བ་ཞིང་། ཉིན་གཉིས་ལ་ཉལ་ནས་ངལ་གསོ་ཡག་པོ་བྱས་པ་ཡིན། སྐབས་དེར་གླུ་ལེན་དུས་སེམས་པ་དགའ་སྤྲོས་ཁེངས་ཤིང་གླུ་ཁ་བྱེད་སྐབས་ལྷག་པར་དུ་སེམས་ལྷོད་ལ་མི་འབབ་པས་གཉིད་གཏན་མི་ཡོང་པ་རེད”ཟེར།
ལོ་ངོ་བཅུ་ཕྲག་གི་རིང་ལ་དམངས་གླུ་བླངས་པའི་བསོད་ནམས་ཚེ་རིང་གིས་དེང་སང་འདུ་ཚོགས་སོགས་ཀྱི་སྟེང་ནས་གླུ་ལེན་ཚད་ཧ་ཅང་ཉུང་ཞིང་། ཕྱོགས་གཅིག་ནས་དགུང་ལོ་མཐོན་པོ་ལོན་པ་དང་། ཕྱོགས་གཉིས་ནས་ཁོང་ལ་གླུ་ལེན་ཡ་ཧ་ཅང་འཚོལ་དཀའ་བ་རེད། དེང་རབས་ཤེས་རིག་གི་ཤུགས་རྐྱེན་འོག་ནས་གདོད་མའི་རིག་གནས་འདིའི་རིགས་ལ་རིམ་གྱིས་ཚོང་ར་མེད་པར་གྱུར་ཞིང་། ཆང་གཞས་ལེན་ཤེས་མཁན་ཇེ་ཉུང་ནས་ཇེ་ཉུང་དུ་འགྱུར་བཞིན་པ་རེད།“དེང་སང་མི་གང་མང་ཆང་གཞས་ལ་སྤྲོ་བ་མེད་པ་དང་དེ་ནི་ང་ཚོ་འཕྲད་པའི་དཀའ་ཁག་ཡིན་ཞིང་། དུས་ཡུན་རིང་པོར་ཕྱིའི་ཁོར་ཡུག་གི་ཤུགས་རྐྱེན་ཐེབས་པར་བརྟེན་ནས། མི་རྣམས་ཀྱིས་རང་མི་རིགས་ཀྱི་སྐད་དང་ཡི་གེར་སྔོན་ཆད་ལྟར་དགའ་ཞེན་མེད་ལ། ཐ་ན་རང་མི་རིགས་ཀྱིས་རང་གི་མི་རིགས་ཀྱི་སྐད་དང་ཡི་གེའང་མི་ཤེས་པ་དང་། ལོ་ན་ཆུང་བའི་མི་རབས་ལ་དེང་རབས་གླུ་དབྱངས་ཀྱིས་ཤུགས་རྐྱེན་ཐེབས་ཤིང་། དེང་སྐབས་རྒྱུགས་ཆེ་བའི་གླུ་དབྱངས་གསར་བར་དེ་བས་དགའ་བ་དང་། གཞོན་ནུ་ལོ་ཆུང་གང་མང་གིས་ཆང་གཞས་ལ་ཉན་མི་འདོད་ཅིང་སློབ་འདོད་མཁན་ཡང་མེད་པ་རེད”ཟེར།
དམངས་གླུ་རྒྱུན་འཛིན་བྱེད་པའི་སྒྱུ་རྩལ་པ་དེ་དག་ནི་དགུང་ལོ་མཐོན་པོ་ཆགས་ཡོད་ཅིང་། དཔའ་རིས་ས་ཆའི་དམངས་གླུ་རྒྱུན་འཛིན་བྱེད་པའི་རྗེས་རབས་པ་མེད་པའི་ཉེན་ཁར་འཕྲད་ཡོད་ལ། བསོད་ནམས་ཚེ་རིང་གིས་དེའི་ཐད་ལ་སེམས་ཁུར་བྱས་ཏེ་དུས་སྔ་མོ་ནས་སློབ་མ་སྐྱོང་བཞིན་པ་དང་། མི་རིགས་ཀྱི་ནོར་བུ་ལྟ་བུ་དེ་རྒྱུན་འཛིན་བྱེད་ཐུབ་པར་རེ་བ་བཅངས་ཡོད་པ་རེད།“ངས་གང་ཐུབ་ཀྱིས་སློབ་མ་སྐྱོང་བཞིན་ཡོད་ལ། སློབ་མ་ལ་ལས་རང་འགུལ་གྱིས་ང་བཙལ་བ་དང་ལ་ལ་ངས་ཆེད་དུ་ཕར་བཙལ་པ་ཡིན། རྒྱུན་འཛིན་བྱེད་པའི་འཇོན་ནུས་ལྡན་མཁན་རྣམས་ལ་སློབ་སྦྱོང་བྱེད་པར་སྐུལ་སློང་བྱས་ཤིང་དཀའ་ལས་ཆེར་མྱོང་མི་དགོས་པ་རེད། ད་ལྟའི་ལས་འགན་ནི་ཅུང་འོས་འཚམ་ཡིན་པའི་མི་སྣ་ཞིག་བདམས་ནས་ངའི་རྒྱུན་འཛིན་པ་བྱེད་དུ་འཇུག་རྒྱུ་དེ་ཡིན”ཟེར།
མི་རིགས་ཀྱི་རིག་གནས་རྩ་ཆེན་དེ་དག་ལ་སྐྱོབ་ཆེད་ཀྲུང་གོའི་སྲིད་གཞུང་གིས༢༠༠༨ལོར་རྣམ་གྲངས་གཏན་འཁེལ་བྱས་ཏེ། དཔའ་རིས་ས་ཆའི་བོད་ཀྱི་དམངས་གླུ་དེ་རྒྱལ་ཁབ་རིམ་པའི་མངོན་མིན་ཤུལ་བཞག་རིག་གནས་ཀྱི་རྣམ་གྲངས་སུ་བཞག་པ་དང་། བསོད་ནམས་ཚེ་རིང་ཀྱང་དེའི་ཕྱི་ལོར་མངོན་མིན་ཤུལ་བཞག་རིག་གནས་དེའི་རྒྱུན་འཛིན་པར་བདམས་པ་རེད། ཁོང་གིས་རང་གི་འགན་འཁྲི་སྔར་བས་ལྕི་བར་འདོད་ཅིང་། “འགན་འཁྲི་སྔར་བས་ལྕི་ལ་ངའི་ལོ་ཚོད་ཀྱང་ཇེ་ཆེ་ནས་ཇེ་ཆེར་འགྱུར་བཞིན་པ་དང་། ད་དུང་སྔར་ལས་གཏིང་ཟབ་པའི་སྒོ་ནས་བྱེད་སྒོ་སྤེལ་ནས་དེ་དག་རྒྱུན་འཛིན་བྱེད་དགོས་པ་རེད”ཟེར།
ཀན་སུའུ་དཔའ་རིས་ཀྱི་བསོད་ནམས་ཚེ་རིང་གིས་ཁྱིམ་ནས་བཅར་འདྲི་དང་ལེན་བྱེད་བཞིན་པ།
དུས་རབས་ཕྱེད་ཙམ་གྱི་རིང་ནས་བཟུང་། དམངས་གླུའི་རྒྱུ་ཆ་གང་མང་འབྲི་མཁན་དང་པོར་གྱུར་བའི་བསོད་ནམས་ཚེ་རིང་གིས་དམངས་གླུའི་བརྩམས་ཆོས་ཆེན་པོ༨འཚོལ་སྡུད་དང་ཉར་ཚགས་བྱས་ཡོད་ལ། དེ་ལས «འབྲུག་སྟོང་གཡུལ་འགྱེད»དང«རྨ་བྱའི་གོས་ལ་བསྟོད་པ»སོགས་ནི་དཔའ་རིས་ས་ཆའི་དམངས་གླུའི་འཐུས་ཚབ་བརྩམས་ཆོས་ཡིན་ལ། ཁོང་གིས་ད་དུང་སྔ་རྗེས་སུ«བོད་ཀྱི་རོལ་དབྱངས་རྒྱ་མཚོའི་ནོར་བུ»དང«དཔའ་རིས་ས་ཆའི་དམངས་གླུ་གཅེས་བཏུས» «དཔའ་རིས་ཀྱི་ལ་གཞས»བཅས་འཚོལ་སྡུད་དང་ལེགས་སྒྲིག་བྱེད་པའི་ལས་ཀར་ཞུགས་ནས་ལེགས་འགྲུབ་བྱུང་ཡོད་པ་རེད།
དགུང་ལོ་བདུན་ཅུ་ལྷག་ལ་འབྱོར་བའི་བསོད་ནམས་ཚེ་རིང་ལོ་བཅུའི་སྔོན་དུ་ལས་འཁྱོལ་ངལ་གསོ་བྱས་ཤིང་། ལས་འཁྱོལ་ངལ་གསོ་བྱས་རྗེས་ཀྱི་འཚོ་བ་སྔར་བས་བྲེལ་ཟིང་ཆེ་བ་རེད། ཁོང་སྔ་དྲོའི་ཆུ་ཚོད༥དང༦གི་སྟེང་ལ་ཡར་ལངས་ནས་ཉིན་དཀར་གྱི་ཆུ་ཚོད་མང་ཆེ་ཤོས་ཡི་གེ་འབྲི་བར་བཀོལ་བ་མིན་ཚེ་ནད་ལ་བལྟ་བར་བཀོལ་བ་དང་། དཔའ་རིས་ས་ཆའི་དམངས་གླུ་ལེན་པར་ཡོང་སྒོ་གང་ཡང་མེད་ལ། བསོད་ནམས་ཚེ་རིང་གི་ལས་ཀ་གཙོ་བོ་ནི་བོད་ཀྱི་སྨན་པ་ཞིག་ཡིན་ཞིང་ཁོང་བོད་ཀྱི་གསོ་བ་རིག་པའི་ཐད་ལ་མཁས་པ་དང་། མཚོ་སྔོན་གྱི་སྨན་ཁང་དང་སློབ་གྲྭ་ཁག་མང་པོའི་བློ་འདྲི་ས་ཡིན་ལ། ཐ་ན་པེ་ཅིང་དང་ཐེན་ཅིན་སོགས་སུ་ནད་པར་བལྟ་རུ་འགྲོ་དགོས་ཤིང་། ལན་རེར་བྲེལ་བ་ཆེ་དུས་ཉིན་གཅིག་ལ་ནད་པ་བརྒྱ་གྲངས་ལྷག་ལ་བལྟ་དགོས་པ་རེད། དེ་དང་དུས་མཚུངས་སུ་ཁོང་ད་དུང་བོད་སྐད་ཀྱི་རླུང་འཕྲིན་དང་བརྙན་འཕྲིན་ལས་ཁུངས་སོགས་ཀྱི་བློ་འདྲི་སའང་ཡིན་ཞིང་། དམངས་གླུ་འཚོལ་སྡུད་དང་ལེགས་སྒྲིག འཁྲབ་ལེན། སློབ་ཁྲིད་བྱེད་པའི་དུས་ཚོད་ནི་བྲེལ་ཟིང་ཆེ་བའི་བྱ་བའི་ཁྲོད་ནས་ཕུད་པ་རེད། དེའི་ཐད་ནས་བསོད་ནམས་ཚེ་རིང་ལ་འགྱོད་པ་གང་ཡང་མེད་ཅིང་། ཕྱིའི་རྒྱུ་འབྱོར་གྱི་ཐད་ནས་ཕན་ཁེ་ལེན་འདོད་མེད་པ་རེད།“མི་ལ་ལས་སྒོར་མོ་མེད་ཚེ་བྱ་བ་གང་ཡང་མི་བསྒྲུབ་ལ། འདིའི་ཐད་ནས་ངའི་མྱོང་བ་གཞིར་བཟུང་ནས་བཤད་ན་དེ་ནི་སྒོར་མོ་དང་འབྲེལ་བ་གང་མང་མེད་ཅིང་། སྒོར་མོ་མེད་ཚེ་ལས་ཀ་འདི་ཡག་པོ་མི་འཁྱོངས་བར་འདོད་མཁན་ནི་ལས་ཀ་འདི་སྒྲུབ་མཁན་མིན། སྒོར་མོ་མེད་ཚེ་དེའི་རྒྱུན་ཆད་དུ་འཇུག་རྒྱུ་ཡིན་ནམ། སྒོར་མོ་མེད་ཀྱང་བསྒྲུབ་ཐུབ་པ་རེད”ཟེར།
བགྲེས་སོང་བསོད་ནམས་ཚེ་རིང་གིས་མི་ཚེ་གང་བོར་དམངས་གླུ་བླངས་ཤིང་མི་ཚེ་གང་བོར་དམངས་གླུ་ཁྲིད་པ་དང་། དཔའ་རིས་ས་ཆའི་དམངས་གླུ་དུས་སྔ་མོ་ནས་ཁོང་གི་ཁྲག་རྒྱུན་ལ་འདྲེས་ཤིང་ཁོང་གི་ཚེ་སྲོག་གི་ཆ་ཤས་ཞིག་ཏུ་གྱུར་ཡོད།“མི་རིགས་ཤིག་ལ་མི་རིགས་ཤིག་གི་རིག་གནས་དང་གོམས་སྲོལ་ཡོད་ལ་དེ་རྒྱུན་འཛིན་བྱ་དགོས་པ་རེད། ང་ཚོའི་མི་རབས་འདིར་རྒྱུན་འཛིན་བྱ་དགོས་པ་མ་ཟད་ང་ཚོའི་རྗེས་ཀྱི་མི་རབས་ལ་ཡང་རྒྱུན་འཛིན་བྱ་དགོས་ལ། མ་འོངས་པའི་མི་རབས་རྣམས་སུའང་རྒྱུན་ཆད་མེད་པར་རྒྱུན་འཛིན་བྱ་དགོས། མི་རིགས་ཤིག་གི་རིག་གནས་ཀྱི་ནང་དོན་ཕུན་སུམ་ཚོགས་ཤིང་དེ་མི་རྣམས་ལ་ཕན་པ་ཆེ་བས་རྒྱུན་འཛིན་བྱ་དགོས་པ་དང་། རྒྱུན་འཛིན་ཡང་བྱ་ཐུབ་པས་ངས་དེ་ཉིད་མུ་མཐུད་དུ་རྒྱུན་འཛིན་བྱ་འདོད་པ་ཡིན”ཟེར།

robotstxt: allowed

filter: keep


text:
རྩོམ་པ་པོ།   དུས་ཚོད།   2018-01-02རྩོམ་ཁུངས།
ལོ་རྒྱུས་ཀྱི་ཡར་ཐོན་དང་དུས་རབས་ཀྱི་འགྱུར་ལྡོག་ལ་བསྟུན་ནས། མཚོ་བོད་མཐོ་སྒང་དུ་བོན་ཆོས་ཀྱི་ཚབ་བྱེད་དུ་ནང་བསྟན་བྱུང་། བོད་བརྒྱུད་ནང་བསྟན་དང་བོན་ཆོས་ཀྱི་ཆེས་མངོན་པར་གསལ་བའི་ཁྱད་པར་ནི་སྲོག་མི་གཅོད་པ(བོན་ཆོས་ཀྱིས་ཀྱང་སྒྱུར་བཅོས་བྱས་རྗེས་སྲོག་མི་གཅོད་པའི་ལྟ་བ་འཛིན)དེ་ཡིན། དེ་དང་བསྟུན་ནས་ཚེ་ཐར་གྱི་སྲོལ་ཞིག་དར་བར་མ་ཟད། ད་བར་དུ་རྒྱུན་བསྐྱངས། ཚེ་ཐར་གྱི་དོན་སྙིང་ནི་སྲོག་སྐྱོབ་པ་དེ་ཡིན། ཚེ་ཐར་ནི་སྲོག་ཆགས་ཀྱི་ཚེ་སྲོག་ཉེན་ཁར་འཕྲད་སྐབས་བསྐྱབས་ནས། གནས་སྐབས་སུ་སྲོག་གཅོད་པའི་ཉེན་ཁ་ལས་ཐར་དུ་འཇུག་པ་ཞིག་ཡིན་ལ། སེམས་ཅན་ཐམས་ཅད་འདྲ་མཉམ་ཡིན་པའི་བྱམས་སྙིང་རྗེ་ཡི་དགོངས་དོན་ཞིག་མཚོན་ཡོད། སྒོམ་སྒྲུབ་ཀྱི་ཐད་ནས་བཤད་ན། ཚེ་ཐར་བཏང་ན་བྱང་ཆུབ་སེམས་དཔའི་སེམས་དང་ཡ་ང་བའི་སེམས་བསྐྱེད་དེ། བྱམས་སྙིང་རྗེ་ཇེ་ཆེར་འགྲོ་བ་དང་། དགེ་སེམས་དགེ་ལས་དང་། བྱམས་སྙིང་རྗེ་རྒྱུན་མི་ཆད་པར་ཡིད་ལ་འཆང་སྟེ་སེམས་ཅན་ཐམས་ཅད་འདྲ་མཉམ་གྱི་བསམ་བློ་ཇེ་དྲག་ཏུ་འགྲོ་བ་རེད། བསོད་ནམས་ཀྱི་ཚོགས་དང་ཡེ་ཤེས་ཀྱི་ཚོགས་བསགས་པ་རེད། སྒོམ་སྒྲུབ་ཀྱི་རྩ་དོན་དང་བྱ་སྤྱོད་ཀྱི་ཚད་གཞི་ཞིག་ཏུ་འཛིན་པས་ཚེ་ཐར་ལ་འཛད་དུ་མེད་པའི་ཕན་ཡོན་ལྡན། དེང་སང་། རྒྱ་ཆེ་བའི་བོད་ཁུལ་གྱི་འབྲོག་དམངས་ཀྱི་འཚོ་བའི་ཆུ་ཚད་ཇེ་བཟང་དུ་སོང་སྟེ་ཁྱིམ་ཚང་རེ་རེར་འབྲུ་རིགས་ལྷག་མ་དང་སྒོར་མོ་ལྷག་མ་ཡོད། ཚེ་ཐར་གྱི་གོམས་སྲོལ་ཡང་སྔར་བས་ཀྱང་རྒྱ་ཆེར་དར་ཁྱབ་བྱུང་། ཚེ་ཐར་གཏོང་བའི་ཁྱིམ་ཚང་ཡང་ཤིན་ཏུ་མང་། རྒྱལ་རོང་ས་ཆར་སྲོག་བཅད་དེ་ཁྲག་མཆོད་འབུལ་བ་ནས་ཚེ་ཐར་གཏོང་བ་ནི། ཆན་ལུང་གིས་ཆུ་ཆེན་ལ་དམག་དྲངས་རྗེས་བོད་བརྒྱུད་ནང་བསྟན་གྱི་དགེ་ལུགས་གྲུབ་མཐའ་དར་རྒྱས་བྱུང་བ་ལ་རག་ལས། སྔོན་ཆད་སྲོག་བཅད་དེ་ཁྲག་མཆོད་འབུལ་བ་དེ་རྩམ་པའམ་ཡང་ན་ཕྱེ་བརྫུས་ཏེ་སྲོག་ཆགས་ཀྱི་འདྲ་གཟུགས་བཟོས་ཏེ་སྲེག་པ་རེད། དེང་སང་། མཆོད་འབུལ་སྐབས་སུ། མི་སེར་རྣམས་ཀྱིས་ལོ་རྒྱུས་སུ་སྲོག་བཅད་དེ་ཁྲག་མཆོད་བྱེད་པའི་རྟ་ནོར་ལུག་གསུམ་དང་སྒོ་བྱ། ཁྱི་སོགས་ཚེ་ཐར་དུ་གཏོང་། སྲོག་གཅོད་པ་ནས་ཚེ་ཐར་དུ་འགྱུར་རིམ་ནི་རྒྱལ་རོང་ལོ་རྒྱུས་ཀྱི་འགྱུར་ལྡོག་ཆེན་པོ་ཞིག་ཏུ་བརྩི་ཆོག དེར་བརྟེན། དེ་ནི་ཆོས་ལུགས་དང་དམངས་ཁྲོད་གཉིས་ཀས་མཉམ་དུ་བརྩི་སྲུང་བྱེད་པའི་གོམས་སྲོལ་བཟང་བོ་ཞིག་ཡིན། ཚེ་ཐར་ནི་བོད་ཀྱི་ས་ཆར་ཡོངས་སུ་ཁྱབ་པའི་དམངས་ཁྲོད་གོམས་སྲོལ་ཞིག་ཡིན་ལ། དམངས་སྲོལ་ཆོས་ལུགས་བྱ་འགུལ་གྱི་ཁོངས་སུ་གཏོགས། ས་ཆ་སོ་སོའི་ཚེ་ཐར་གཏོང་སྲོལ་ཕལ་ཆེར་འདྲ་སྟེ་སྲོག་དང་ལྡན་པ་རང་བྱུང་ཁམས་ཆེན་པོར་བཏང་ནས་རང་བཞིན་དུ་ཤི་རུ་འཇུག་པ་ཞིག་ཡིན། ཟིན་བྲིས་སུ་བཏབ་པ་ལྟར་ན། གནའ་སྔ་མོར་བོད་དུ་དར་ཁྱབ་ཆེ་བ་ནི་བོན་ཆོས་ཡིན། ཆེས་ཐོག་མར་གཙང་མངའ་རིས་སུ་དར་བ་དང་། དེ་ནས་ནུབ་ནས་ཤར་ཕྱོགས་སུ་བརྒྱུད་དེ་བོད་ཀྱི་ས་ཆ་སོ་སོར་དར། གནམ་ས་དང་རི་ཆུ་ནགས་གསུམ་གྱི་ལྷ་འདྲེའི་རྣམ་ཤེས་དང་རང་བྱུང་དངོས་པོ་ལ་མཆོད་འབུལ་བྱེད། མཆོད་འབུལ་དང་འཆམ། མོ་རྩིས་སོགས་གཙིགས་ཆེར་འཛིན། (ཆོས་ལུགས་ཚིག་མཛོད་ལས་བཏུས།) ལྷ་འདྲེའི་རྣམ་ཤེས་དང་རང་བྱུང་དངོས་པོ་སྣ་ཚོགས་ལ་མཆོད་འབུལ་བྱེད་ན། བོན་པོའི་ཆོས་པ་དག་གིས་སྲོག་བཅད་དེ་མཆོད་པར་མ་ཟད་རང་བྱུང་ཁམས་ཆེན་མོར་གཏོར་བརླག་བྱེད་པའི་བྱ་སྤྱོད་ཀྱང་འདུག ལོ་རྒྱུས་དེབ་ཐེར་དུ"དམར་བོ་ཁྲག་ཆུ་བཞིན་བཞུར། རློན་པ་ཤ་རི་ལྟར་སྤུངས"ཞེས་པའི་བཤད་སྲོལ་ཡང་ཡོད། དེ་ལས་སྐབས་དེར་རི་སྐྱེས་སྲོག་ཆགས་དང་རང་བྱུང་ཐོན་ཁུངས་ལ་གཏོར་བརླག་ཐེབས་པ་གསལ་བོར་ཤེས་ཐུབ།
ལོ་རྒྱུས་ཀྱི་ཡར་ཐོན་དང་དུས་རབས་ཀྱི་འགྱུར་ལྡོག་ལ་བསྟུན་ནས། མཚོ་བོད་མཐོ་སྒང་དུ་བོན་ཆོས་ཀྱི་ཚབ་བྱེད་དུ་ནང་བསྟན་བྱུང་། བོད་བརྒྱུད་ནང་བསྟན་དང་བོན་ཆོས་ཀྱི་ཆེས་མངོན་པར་གསལ་བའི་ཁྱད་པར་ནི་སྲོག་མི་གཅོད་པ(བོན་ཆོས་ཀྱིས་ཀྱང་སྒྱུར་བཅོས་བྱས་རྗེས་སྲོག་མི་གཅོད་པའི་ལྟ་བ་འཛིན)དེ་ཡིན། དེ་དང་བསྟུན་ནས་ཚེ་ཐར་གྱི་སྲོལ་ཞིག་དར་བར་མ་ཟད། ད་བར་དུ་རྒྱུན་བསྐྱངས། ཚེ་ཐར་གྱི་དོན་སྙིང་ནི་སྲོག་སྐྱོབ་པ་དེ་ཡིན། ཚེ་ཐར་ནི་སྲོག་ཆགས་ཀྱི་ཚེ་སྲོག་ཉེན་ཁར་འཕྲད་སྐབས་བསྐྱབས་ནས། གནས་སྐབས་སུ་སྲོག་གཅོད་པའི་ཉེན་ཁ་ལས་ཐར་དུ་འཇུག་པ་ཞིག་ཡིན་ལ། སེམས་ཅན་ཐམས་ཅད་འདྲ་མཉམ་ཡིན་པའི་བྱམས་སྙིང་རྗེ་ཡི་དགོངས་དོན་ཞིག་མཚོན་ཡོད། སྒོམ་སྒྲུབ་ཀྱི་ཐད་ནས་བཤད་ན། ཚེ་ཐར་བཏང་ན་བྱང་ཆུབ་སེམས་དཔའི་སེམས་དང་ཡ་ང་བའི་སེམས་བསྐྱེད་དེ། བྱམས་སྙིང་རྗེ་ཇེ་ཆེར་འགྲོ་བ་དང་། དགེ་སེམས་དགེ་ལས་དང་། བྱམས་སྙིང་རྗེ་རྒྱུན་མི་ཆད་པར་ཡིད་ལ་འཆང་སྟེ་སེམས་ཅན་ཐམས་ཅད་འདྲ་མཉམ་གྱི་བསམ་བློ་ཇེ་དྲག་ཏུ་འགྲོ་བ་རེད། བསོད་ནམས་ཀྱི་ཚོགས་དང་ཡེ་ཤེས་ཀྱི་ཚོགས་བསགས་པ་རེད། སྒོམ་སྒྲུབ་ཀྱི་རྩ་དོན་དང་བྱ་སྤྱོད་ཀྱི་ཚད་གཞི་ཞིག་ཏུ་འཛིན་པས་ཚེ་ཐར་ལ་འཛད་དུ་མེད་པའི་ཕན་ཡོན་ལྡན། དེང་སང་། རྒྱ་ཆེ་བའི་བོད་ཁུལ་གྱི་འབྲོག་དམངས་ཀྱི་འཚོ་བའི་ཆུ་ཚད་ཇེ་བཟང་དུ་སོང་སྟེ་ཁྱིམ་ཚང་རེ་རེར་འབྲུ་རིགས་ལྷག་མ་དང་སྒོར་མོ་ལྷག་མ་ཡོད། ཚེ་ཐར་གྱི་གོམས་སྲོལ་ཡང་སྔར་བས་ཀྱང་རྒྱ་ཆེར་དར་ཁྱབ་བྱུང་། ཚེ་ཐར་གཏོང་བའི་ཁྱིམ་ཚང་ཡང་ཤིན་ཏུ་མང་། རྒྱལ་རོང་ས་ཆར་སྲོག་བཅད་དེ་ཁྲག་མཆོད་འབུལ་བ་ནས་ཚེ་ཐར་གཏོང་བ་ནི། ཆན་ལུང་གིས་ཆུ་ཆེན་ལ་དམག་དྲངས་རྗེས་བོད་བརྒྱུད་ནང་བསྟན་གྱི་དགེ་ལུགས་གྲུབ་མཐའ་དར་རྒྱས་བྱུང་བ་ལ་རག་ལས། སྔོན་ཆད་སྲོག་བཅད་དེ་ཁྲག་མཆོད་འབུལ་བ་དེ་རྩམ་པའམ་ཡང་ན་ཕྱེ་བརྫུས་ཏེ་སྲོག་ཆགས་ཀྱི་འདྲ་གཟུགས་བཟོས་ཏེ་སྲེག་པ་རེད། དེང་སང་། མཆོད་འབུལ་སྐབས་སུ། མི་སེར་རྣམས་ཀྱིས་ལོ་རྒྱུས་སུ་སྲོག་བཅད་དེ་ཁྲག་མཆོད་བྱེད་པའི་རྟ་ནོར་ལུག་གསུམ་དང་སྒོ་བྱ། ཁྱི་སོགས་ཚེ་ཐར་དུ་གཏོང་། སྲོག་གཅོད་པ་ནས་ཚེ་ཐར་དུ་འགྱུར་རིམ་ནི་རྒྱལ་རོང་ལོ་རྒྱུས་ཀྱི་འགྱུར་ལྡོག་ཆེན་པོ་ཞིག་ཏུ་བརྩི་ཆོག དེར་བརྟེན། དེ་ནི་ཆོས་ལུགས་དང་དམངས་ཁྲོད་གཉིས་ཀས་མཉམ་དུ་བརྩི་སྲུང་བྱེད་པའི་གོམས་སྲོལ་བཟང་བོ་ཞིག་ཡིན།
རྩོམ་སྒྲིག་པ། ཚེ་པེ། གཡུ་འཛོམས།


text:
སྔ་འགྱུར་རྙིང་མ་པ་ཇི་ལྟར་བྱུང་ཚུལ།
བེ་རི་འཇིགས་མེད།
༡ སྔར་འགྱུར་རྙིང་མའི་བྱུང་རིམ་སྤྱི་བཤད།
རང་ རེ་ཁ་བ་གངས་ཅན་ལྗོངས་འདིར་བཙན་པོ་ཉེར་བདུན་པའི་བར་དུ་ཐུབ་པའི་བསྟན་པ་རིན་ པོ་ཆེ་འདི་ཉིད་མ་དར་ཞིང༌། བོད་ཀྱི་བཙན་པོ་ཉེར་བརྒྱད་པ་ལྷ་ཐོ་ཐོ་རི་གཉན་བཙན་གྱི་སྐུ་རིང་ལ་ལི་ཡུལ་གྱི་ དགེ་ཚུལ་གྱིས་མདོ་སྡེ་ཟ་མ་ཏོག །སྤང་སྐོང་ཕྱག་རྒྱ་སོགས་བསྣམས་ནས་བཙན་པོ་ལ་ཕུལ་ཡང་བརྡ་མ་འཕྲོད་པས་མཆོད་ གཤོམ་དུ་བཞུགས་སུ་གསོལ་ཏེ་གཉན་པོ་གསང་བ་བཏགས། འདི་ནས་བཟུང་བོད་དུ་དམ་པའི་ཆོས་ཀྱི་དབུ་བརྙེས་པར་བཤད།
མདོ་ ལས། ངའི་བསྟན་པའི་ཐ་མ་ལ་བྱང་ཕྱོགས་ཁ་བ་ཅན་གྱི་རྒྱལ་ཁམས་ཞེས་བྱ་བ་དེར། ངའི་དགུང་ལོ་བརྒྱད་པའི་སྐུ་ཚད་དང༌། དགུང་ལོ་བཅུ་གཉིས་པའི་སྐུ་ཚད་གཉིས་དང༌། བྱང་ཆུབ་སེམས་དཔའ་སྤྱན་རས་གཟིགས་ཁྱོད་ཀྱི་གདུལ་བྱར་འགྱུར་བས། དེར་སྐྱེས་པའི་སེམས་ཅན་རྣམས་དུག་ལྔ་རགས་པས་འདུལ་དཀའ་བར་འགྱུར་བས། ཁྱོད་ཀྱིས་ཐབས་སྣ་ཚོགས་ཀྱིས་ཐུལ་ཅིག ཅེས་འཕགས་པ་སྤྱན་རས་གཟིགས་ཀྱི་གདུལ་ཞིང་དུ་ལུང་བསྟན་པར་བཤད་དེ། མ་ཎི་བཀའ་འབུམ་ལས། རི་བོ་པོ་ཏཱ་ལ་ནས་བྱང་ཆུབ་སེམས་དཔའ་རྣམས་ཀྱི་མཆོག་འཕགས་པ་སྤྱན་རས་གཟིགས་ དབང་ཕྱུག་དེར་བྱོན་ནས་བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་འཚལ་ཏེ། འདི་སྐད་ཅེས་གསོལ་ཏོ།།བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་ རྫོགས་པའི་སངས་རྒྱས་སྐུ་མྱ་ངན་ལས་མི་འདའ་བའི་གསོལ་བ་འདེབས་སོ། བྱང་ཕྱོགས་ཁ་བ་ཅན་གྱི་རྒྱལ་ཁམས་ཞེས་བྱ་བ་དེར་དེ་བཞིན་གཤེགས་པའི་ཞབས་ཀྱིས་མ་ བཅགས། གསུང་གིས་ཀྱང་མ་བསྐྱང་ན། འདི་རྣམས་ཀྱི་དོན་དུ་བཞུགས་པར་གསོལ་བ་དང༌། བཅོམ་ལྡན་འདས་ཀྱིས་བཀའ་བསྩལ་པ། ངའི་སྐུ་དངོས་ཀྱི་གདུལ་བྱ་རྣམས་རྫོགས་པ་ཡིན་ལ། ལེ་ལོ་ཅན་རྣམས་ཆོས་ལ་བསྐུལ་བ་དང་འདུས་བྱས་མི་རྟག་པར་བསྟན་པའི་ཕྱིར་མྱ་ངན་ ལས་འདའ་བའི་ཚུལ་སྟོན་ནོ། ངའི་བསྟན་པའི་ཐ་མ་ལ་བྱང་ཕྱོགས་ཁ་བ་ཅན་ཞེས་བྱ་བ་དེར་ངའི་དགུང་ལོ་བརྒྱད་པའི་ སྐུ་ཚད་དང༌། དགུང་ལོ་བཅུ་གཉིས་པའི་སྐུ་ཚད་གཉིས་དང༌། བྱང་ཆུབ་སེམས་པ་སྤྱན་རས་གཟིགས་ཁྱོད་ཀྱི་འདུལ་བྱར་འགྱུར་བས། དེར་སྐྱེས་པའི་སེམས་ཅན་རྣམས་དུག་ལྔ་རགས་པས་འདུལ་དཀའ་བར་འགྱུར་བས་ཁྱོད་ཀྱིས་ ཐབས་སྣ་ཚོགས་ཀྱིས་ཐུལ་ཅིག་ཅེས་འཕགས་པ་སྤྱན་རས་གཟིགས་ཀྱི་ཐུན་མོང་མ་ཡིན་པའི་ གདུལ་ཞིང་དུ་ལུང་བསྟན་པ་དང༌། གཞན་ཡང་འཇམ་དཔལ་རྩ་རྒྱུད་ལས་ཀྱང༌། ས་ལའི་ནགས་ཀྱི་མཚོ་འབྲི་ནས།།ཞེས་སོགས་འབྱུང་བའི་དུས་དང༌།
དེ་བཞིན་གཤེགས་པའི་བསྟན་འདི་ལ།།
རྣམ་པ་སྣ་ཚོགས་བྱ་བ་བྱེད།།
བྱང་གི་ཕྱོགས་ལ་བསྟན་འདི་ཉིད།།
འདི་ཡི་ཚེ་ན་འབྱུང་བར་འགྱུར།།
ལྷ་ལྡན་ཡུལ་ཞེས་བྱ་བ་ཡི།།
གངས་ཅན་རི་ཡི་ནང་གནས་པའི།།
རྒྱལ་པོ་མི་ཡི་ལྷ་ཞེས་པ།།
ལི་ཚཱ་བྱི་རྣམས་རིགས་སུ་འབྱུང༌།།
ཞེས་ ཆོས་རྒྱལ་སྲོང་བཙན་སྒམ་པོ་འབྱུང་བར་ལུང་བསྟན་པ་དང༌། འཕགས་པ་ཤེས་རབ་ཀྱི་ཕ་རོལ་ཏུུ་ཕྱིན་པ་བརྒྱད་སྟོང་པ་ལས་ཀྱང༌། ཤཱ་རིའི་བུ་ཤེས་རབ་ཀྱི་ཕ་རོལ་ཏུུ་ཕྱིན་པ་དྲུག་དང་ལྡན་པའི་མདོ་སྡེ་འདི་དག་ ནི་དེ་བཞིན་གཤེགས་པ་འདས་ནས་ཀྱང་དམ་པའི་ཆོས་འཇིག་པའི་ཚེ་ཆོས་འདུལ་བ་སྙིང་པོ་ གསར་པ་ཐོབ་པ་ན། ལྷོ་ཕྱོགས་སུ་རྒྱས་པར་འགྱུར་རོ།།ལྷོ་ཕྱོགས་ནས་ཀྱང་བར་ཏཱ་ནིར་འབྱུང་བར་ འགྱུར་རོ།།བར་ཏཱ་ནས་ཀྱང་བྱང་ཕྱོགས་སུ་འབྱུང་ཏེ། ཞེས་པ་དང༌། ཡང་ཤཱ་རིའི་བུས་གསོལ་པ། བཅོམ་ལྡན་འདས་འདི་ལྟ་བུར་ཟབ་མོ་འདི་ཡང་ཕྱི་མའི་དུས་ཕྱི་མའི་ཚེ་ལ། བྱང་གི་ཡུལ་དང༌། བྱང་གི་ཕྱོགས་ཀྱི་ཆར་རྒྱས་པར་འགྱུར་ལགས་སམ། བཅོམ་ལྡན་འདས་ཀྱིས་བཀའ་བསྩལ་པ། ཤཱ་རིའི་བུ་དེ་ལ་བྱང་གི་ཡུལ་དང༌། བྱང་གི་ཕྱོགས་ཀྱི་ཆ་དེར་གང་དག་ཤེས་རབ་ཀྱི་ཕ་རོལ་ཏུ་ཕྱིན་པ་ཟབ་མོ་འདི་ལ་རྣལ་ འབྱོར་དུ་བྱེད་པ་དེ་དག་རྒྱས་པར་འགྱུར་རོ།།
ཞེས་ བྱ་བ་ལ་སོགས་པ་མདོ་རྒྱུད་བསྟན་བཅོས་ཀྱི་ལུང་གིས་ཟིན་པ་ལྟར། བཙན་པོ་སྲོང་གཙན་སྒམ་པོའི་སྐུ་རིང་ལ། འཇམ་མགོན་སྤྲུལ་པ་ཐོན་མི་སམ་བླྷོ་ཊས་བོད་ཀྱི་ཡི་གེ་ད་ལྟར་སྤྱོད་བཞིན་པ་འདི་ ཉིད་གསར་བཟོའི་ཐོག་སྤྱན་རས་གཟིགས་ཀྱི་མདོ་རྒྱུད་ཉེར་གཅིག་བོད་སྐད་དུ་ བསྒྱུར་བ་ནས། བཙན་པོས་ཀྱང་སྤྱན་རས་གཟིགས་ཡི་དམ་དུ་བསྟེན་ཞིང་སྙིང་པོ་ཡི་གེ་དྲུག་པ་རྒྱུན་ དུ་བགྲངས། རིམ་གྱིས་བོད་འབངས་ཡོངས་ཀྱིས་ཡིག་དྲུག་བགྲངས་པའི་སྲོལ་རྒྱུན་ཆགས་ཏེ། དེང་སང་གི་བར་དུ་བོད་རྩམ་གཟན་པ་ཞིག་ཡིན་ཕྱིན་ཆད་ནས་མ་བསླབ་རང་ཤེས་སུ་བྱུང་ བ་འདི་བཞིན་ལགས་ཤིང༌། གཞན་ཡང་སྤང་སྐོང་ཕྱག་རྒྱ་དང༌། མདོ་སྡེ་ཟ་མ་ཏོག་སོགས་ལྷ་ཐོ་ཐོ་རུ་གཉན་བཙན་གྱི་སྐབས་སུ་མཆོད་རྟེན་དུ་བཞུགས་ པར་གཉན་པོ་གསང་བ་ཞེས་བཏགས་པའི་གླེགས་བམ་རྣམས་བོད་སྐད་དུ་བསྒྱུར། ལེགས་སྦྱར་གྱི་གཞུང་བོད་སྐད་དུ་བསྒྱུར་བ་ཡང་གོང་དུ་བགྲངས་པའི་གླེགས་བམ་དེ་ དག་ཡིན་ལ། སྒྱུར་མཁན་གྱི་ལོ་ཙཱ་བའི་ཐོག་མ་ནི་ཐོན་མི་ཡིན་ཞིང༌། རྗེ་བློན་འདི་དག་གི་རིང་བོད་དུ་སངས་རྒྱས་ཀྱི་བསྟན་པ་རིན་པོ་ཆེའི་སྲོལ་གསར་ དུ་བཏོད་པ་ཡིན་ནོ།།
དེ་ ནས་རིམ་པ་བཞིན་བརྒྱུད་དེ་ཆོས་རྒྱལ་མེས་དབོན་གཉིས་པ་ཁྲི་སྲོང་ལྡེའུ་བཙན་གྱི་ སྐུ་རིང་ལ་ཀུན་མཁྱེན་ཞི་བ་འཚོ་གདན་དྲངས་ནས་སད་མི་མི་བདུན་སོགས་རབ་ཏུ་བྱུང༌། རབ་བྱུང་ངུར་སྨྲིག་འཆང་བའི་སྡེ་བཙུགས། གུ་རུ་པདྨ་སམ་བླྷ་ཝ་གདན་དྲངས་ནས་བོད་ཀྱི་ལྷ་སྲིན་གདུག་པ་ཅན་རྣམས་དམ་ལ་བཏགས་ ཏེ་བཀའ་སྲུང་བསྐུལ། ཐེག་པ་རིམ་པ་དགུའི་ཆོས་ཀྱི་འཁོར་ལོ་རྒྱ་ཆེར་བསྐོར་ཏེ། རྗེ་འབངས་ཉེར་ལྔ་སོགས་གྲུབ་པའི་གོ་འཕང་མཐོན་པོར་གཤེགས་པའི་སློབ་མ་མང་དུ་ བསྐྲུན། གོས་དཀར་ལྕང་ལོ་འཆང་བའི་སྡེ་བཙུགས། སྔ་འགྱུར་རྙིང་མ་པའི་བསྟན་པའི་སྲོལ་རྒྱ་ཆེར་ཕྱེས། བསམ་ཡས་སོགས་ལྷ་ཁང་དུ་མ་བཞེངས། བཻ་རོ་ལོ་ཙཱ་བ་སོགས་ཀྱིས་སྔ་འགྱུར་རྙིང་མའི་ཆོས་སྐོར་གཙོས་མདོ་རྒྱུད་གསུང་ རབ་དུ་མ་བོད་སྐད་དུ་བསྒྱུར། སྔ་འགྱུར་རྙིང་མའི་བསྟན་པ་རིན་པོ་ཆེ་ཉིན་མོ་ལྟར་གསལ་བར་བྱས། འདིར་གསར་རྙིང་གི་ཁྱད་པར་ནི་སྔགས་རྒྱུད་སྡེའི་འགྱུར་སྔ་ཕྱི་ལ་བརྟེན་ནས་ འཇོག་གི་མདོ་ཕྱོགས་ནས་མིན་ལ། དེ་ཡང་བོད་ཀྱི་ལོ་ཙཱའི་ཐོག་མ་ཐོན་མི་ནས་པཎྜི་ཏ་སྨྲི་ཏི་བྱོན་པའི་བར་དུ་ བསྒྱུར་པའི་སྔགས་གཞུང་རྣམས་སྔགས་རྙིང་མ་དང༌། དེ་ཉིད་ལ་འཆད་ཉན་གནང་མཁན་ཚོར་སྔ་འགྱུར་རྙིང་མ་པ་ཞེས་བྱ་ཞིང༌། ལོ་ཙཱ་བ་རིན་ཆེན་བཟང་པོ་ཚུན་ཆད་ནས་བརྒྱུད་པའི་རྒྱུད་སྡེ་རྣམས་སྔགས་གསར་མ་ དང༌། དེ་དག་ལ་འཆད་ཉན་གནང་མཁན་ཚོར་གསང་སྔགས་གསར་མ་བ་ཞེས་འདོགས་པ་ཡིན།
དུས་ ཕྱིས་གསར་མ་ཟེར་དུས་ཧ་ལམ་དགེ་ལྡན་པ་ཁོ་ནར་གོ་བ་ལྟ་བུར་གྱུར་པ་ནི་དགེ་ལྡན་ རིང་ལུགས་འཛིན་མཁན་མང་བས་སྒེར་མིང་འདྲ་བ་ཞིག་ཆགས་ན་མ་གཏོགས་དོན་དངོས་ལ་ས་ དགེ་བཀའ་འབྲུག བོ་དོང༌། ཇོ་ནང༌། བུ་ལུགས་བཅས་པ་གསར་མ་པ་ཡིན་པ་ལ་ཁྱད་པར་མེད་དོ།།ཞེས་པ་ཡང་འཕྲོས་གླེང་ཙམ་སྟེ། བཙན་པོ་འདིའི་སྐུ་རིང་ལ་འཕགས་ཡུལ་ནས་པཎྜིཏ་ཆེན་བི་ལ་མི་ཏྲ་དང༌། སངས་རྒྱས་གསང་པ། སྔགས་འཆང་ངྷ་རྨ་ཀི་རྟི་སོགས་ཀྱང་སྤྱན་དྲངས་ཏེ་གསང་སྔགས་སྙིང་པོའི་སྒྲུབ་ རྒྱུད་ཀྱི་བསྟན་པ་རྒྱ་ཆེར་སྤེལ། སློབ་དཔོན་ཆེན་པོས་ཟབ་ཆོས་དུ་མ་དང༌། མ་འོངས་པའི་ལུང་བསྟན་དུ་མ་རི་བྲག་མཚོ་སོགས་སུ་གཏེར་དུ་སྦས། རང་གི་སྐུ་གསུང་ཐུགས་ཀྱི་སྤྲུལ་པའི་གཏེར་སྟོན་རིམ་བྱོན་གྱི་ལུང་བསྟན་ནས་ ལྷོ་ནུབ་སྲིན་པོའི་གླིང་དུ་ཕེབས་ཏེ་འགྲོ་དོན་མཛད།
དེ་ཡང་སློབ་དཔོན་པདྨ་འབྱུང་གནས་ནི། རྒྱ་ གར་ཨུ་རྒྱན་ཡུལ་དུ་སྐུ་འཁྲུངས། རྒྱལ་པོ་ཨིབླྷ་བོ་ངྷིས་སྤྱན་དྲངས་ཏེ་པདྨ་འབྱུང་གནས་དང་མཚོ་སྐྱེས་རྡོ་རྗེ་ ཞེས་མཚན་གསོལ། ཕྱིས་ཟ་ཧོར་གྱི་ཡུལ་དུ་བྱོན་ནས་སློབ་དཔོན་པྲ་བླྷ་ཧསྟི་ལས་རབ་ཏུ་བྱུང་སྟེ་ མཚན་ཤཱཀྱ་སེང་གེར་གྲགས། དེ་རྗེས་འཚོ་བྱེད་གཞོན་ནུ་ལས་སྨན་དང༌། པཎྜི་ཏ་ཀུན་གྱི་བཤེས་གཉེན་ལས་སྒྲ། བི་ཤྭ་ཀརྨ་ལས་བཟོ།།གཞན་ཡང་ཚད་མ་རིག་པ་ལ་སོགས་པ་སྦྱངས་བརྩོན་གྱིས་མཁས་པའི་ ཕུལ་དུ་ཕྱིན། དེ་ནས་སློབ་དཔོན་འཇམ་དཔལ་བཤེས་གཉེན་དང༌། ནཱ་གཱརྫུ་ན། ཧཱུཾ་ཀ་ར། ངྷ་ན་སང་ཀྲི། ཤྲི་སིངྷ་སོགས་ལས་འཇམ་དཔལ་ཆོས་སྐོར་དང༌། རྫོགས་ཆེན་གཙོ་བོར་གྱུར་པའི་མདོ་རྒྱུད་རྒྱ་མཚོའི་གནས་ལ་གསན་བསམ་གྱི་ཕ་རོལ་ དུ་ཕྱིན་པས་མཚན་ཡང་བློ་ལྡན་མཆོག་སྲེད་ཅེས་གྲགས། དེ་བཞིན་པདྨ་སམ་བྷ་ཝ་དང༌། པདྨ་ཐོད་ཕྲེང༌། སེངྒེ་སྒྲ་སྒྲོགས་སོགས་མཛད་པ་རེ་ལ་མཚན་རེ་བྱུང་ནས་མཚན་གྱི་རྣམ་གྲངས་མང་དུ་ བྱུང༌། ཆོས་རྒྱལ་ཁྲི་སྲོང་ལྡེའུ་བཙན་གྱིས་སྤྱན་དྲངས་བོད་དུ་ཕེབས་པའི་ལོ་ཚིགས་ཐད་ བཤད་སྲོལ་མི་འདྲ་བ་ཤིནཏུ་མང་པ་ལྟར་མཁན་པོ་བོ་ངྷི་ས་ཏྭ་དང་ལྷན་དུ་མང་ཡུལ་དུ་ ཕེབས། དེ་ནས་རིམ་གྱིས་བྱོན་པའི་ལམ་བར་དུ་བོད་ཀྱི་ལྷ་ཀླུ་གདུག་པ་ཅན་རྣམས་སློབ་ དཔོན་གྱིས་རྫུ་འཕྲུལ་ལ་བརྟེན་ནས་བཏུལ་ཏེ་བཀའ་བསྒོ་དམ་འདོགས་གནང་བར་གྲགས། བསམ་ཡས་མི་འགྱུར་ལྷུན་གྱིས་གྲུབ་པའི་གཙུག་ལག་ཁང་བཞེངས། བོད་ཕྲུག་ཤེས་རབ་ཅན་རྣམས་ལ་ལོ་ཙཱ་བསླབས། འཕགས་ཡུལ་ནས་པཎ་ཆེན་བི་མ་མི་ཏྲ་སོགས་མཁས་གྲུབ་ཀྱི་སྐྱེས་བུ་མང་པོ་གདན་དྲངས། མདོ་སྔགས་ཀྱི་བཀའ་དང་བསྟན་བཅོས་གཙོ་ཆེ་བ་རྣམས་བོད་སྐད་དུ་བསྒྱུར། རྒྱལ་པོ་ཁྲི་སྲོང་ལྡེའུ་བཙན་དང་ཡེ་ཤེས་མཚོ་རྒྱལ་སོགས་ལ་བཀའ་བརྒྱད་དང༌། རྡོ་རྗེ་ཕུར་བ། མན་ངག་ལྟ་ཕྲེང་སོགས་གསང་སྔགས་ཀྱི་ཆོས་ཀྱིས་སྨིན་པར་མཛད། རྒྱུ་མཚན་ཉིད་ཀྱི་ཐེག་པའི་བཤད་གྲྭ་དང༌། འབྲས་བུ་གསང་སྔགས་རྡོ་རྗེ་ཐེག་པའི་སྒོམ་གྲྭ་བཙུགས། གསང་སྔགས་རྙིང་མའི་ཟབ་ཆོས་རྣམས་གཙོ་བོར་སློབ་དཔོན་པདྨའི་སྐུ་དུས་ནས་བྱུང༌། རབ་བྱུང་ངུར་སྨྲིག་གི་སྡེ་དང༌། གོས་དཀར་ལྕང་ལོའི་སྡེ་ཞེས་དགེ་འདུན་གྱི་སྡེ་གཉིས་དར་རྒྱས་སུ་བཏང་བ་སོགས། ཕྱག་རྗེས་འགྲན་ཟླ་དང་བྲལ་བར་མཛད། མཐར་ལྷོ་ནུབ་རྔ་ཡབ་གླིང་དུ་བྱོན་ནས་སྲིན་པོའི་རྒྱལ་པོ་རཀྵ་ཐོད་ཕྲེང་རྩལ་ ཞེས་གྲགས། གཞན་ཡང་འདི་ཉིད་བོད་དུ་ལོ་གསུམ་མམ་དྲུག བཅུ་གཉིས། ཟླ་བ་བཅོ་བརྒྱད་ལ་བཞུགས་པ་སོགས་གསུངས་ཚུལ་མི་འདྲ་བ་མང་དུ་མཆིས། རྒྱལ་ པོ་བཀའ་ཐང༌། བཙུན་མོ་བཀའ་ཐང༌། བློན་པོ་བཀའ་ཐང༌། ལོ་པཎ་བཀའ་ཐང༌། ལྷ་འདྲེ་བཀའ་ཐང་བཅས་་བཀའ་ཐང་སྡེ་ལྔ་དང༌། བདུད་རྩི་བུམ་པ་ཆེ་ཆུང༌། སྲུང་བ་རྡོ་རྗེ་ཁྲབ་རིང་སོགས་ལོ་རྒྱུས་དང་གསོ་རིག་གི་གཞུང་ཡང་མང་པོ་མཛད་པར་ གྲགས། དམ་པ་འདིའི་རྣམ་པར་ཐར་པ་རྒྱས་པར་ཤེས་འདོད་ན་ཀློང་ཆེན་ཆོས་འབྱུང་དང༌། རྗེ་དྲུང་བློ་བཟང་འཕྲིན་ལས་ཀྱིས་མཛད་པའི་གུ་རུའི་རྣམ་ཐར་སོགས་སུ་གཟིགས་ དགོས།
༢ རྙིང་མའི་ཐེག་པ་རིམ་དགུ།
སྔ་ འགྱུར་རྙིང་མ་པའི་ཐེག་པ་རིམ་དགུ་ནི། ཉན་རང་བྱང་སེམས་ཏེ་སྤྲུལ་སྐུ་ཤཱཀྱ་ཐུབ་པས་གསུང་པའི་ཐུན་མོང་གི་ཐེག་པ་གསུམ། ཀྲི་ཡ། ཨུ་པ། ཡོ་ག་སྟེ་ལོངས་སྐུ་རྡོ་རྗེ་སེམས་དཔས་གསུང་བའི་གསང་སྔགས་ཕྱི་ཡི་ཐེག་པ་གསུམ། བསྐྱེད་པ་མ་ཧཱ་ཡོ་ག ལུང་ཨ་ནུ་ཡོ་ག རྫོགས་པ་ཆེན་པོ་ཨ་ཏི་ཡོ་ག་སྟེ་ཆོས་སྐུ་ཀུན་ཏུ་བཟང་པོས་གསུངས་པའི་ནང་གི་ཐེག་ བ་བླ་མེད་གསུམ་སྟེ་བསྡོམ་པས་དགུར་བཞེད་དོ། དེ་དག་ལས་ཐེག་པ་རིམ་པ་དགུ་པ་དམ་ཆོས་རྫོགས་པ་ཆེན་པོའི་ཐེག་པ་ནི། ཆོས་སྐུ་ཀུན་ཏུ་བཟང་པོས་ལོངས་སྤྱོད་རྫོགས་པའི་སྐུར་བཞེངས་ཏེ། ས་མཐོན་པོ་ལ་གནས་པའི་གདུལ་བྱ་རྣམས་ལ་འབད་མེད་ལྷུན་གྲུབ་ཏུ་རྒྱ་ཆད་ཕྱོགས་ ལྷུང་དང་བྲལ་བར་དུས་བཞིར་དུས་མེད་དུ་སྟོན་པར་བྱེད་ཅིང༌། འདིའི་ཆོས་ཀྱི་རྣམ་གྲངས་ནི་ནམ་མཁའི་མཐའ་དང་མཉམ་པས་ཚད་གཟུང་དུ་མེད་པ་ལས། ཆ་ཤས་ཉུང་ངུ་ཙམ་ཞིག་མི་མཇེད་འཛམ་བུ་གླིང་འདིར་སློབ་དཔོན་དགའ་རབ་རྡོ་རྗེ་ དང༌། ཤྲི་སིངྷོ། ཛ༼ན་སཱུ་ཏྲ། བིའ་མ་ལ། པདྨ་ཀ་ར་སོགས་མཆོག་གི་དངོས་གྲུབ་བརྙེས་པའི་རིག་པ་འཛིན་པ་རྣམས་ཀྱིས་ཐོས་པ་ ལྟྟར་གསལ་བར་མཛད་པ་བཞེད།
ཐེག་ པ་རིམ་དགུ་ལས་རྒྱུད་སྡེ་གསུམ་གྱི་བསྟན་པའི་བབ་ཚུལ་བྱེ་བྲག་ཏུ་བཤད་ན། བསྐྱེད་པ་མ་ཧཱ་ཡོ་ག་ལ་རྒྱུད་སྡེའི་སྐོར་དང༌། སྒྲུབ་སྡེའི་སྐོར་གཉིས་ལས། དང་པོ་ནི་སྒྱུ་འཕྲུལ་དྲྭ་བ་གསང་བ་སྙིང་པོའི་སྐོར་སྒྱུ་འཕྲུལ་སྡེ་བརྒྱད་ རྣམས་རྐྱབྲསྤྱ༣་བི་མ་ལ་མི་ཏྲ་ལས་རྨ་ལོ་ཙཱ་བ་རིན་ཆེན་མཆོག་ལ་བཤད་ཅིང་བསྒྱུར། རྨ་ལོ་ཆེན་པོ་ནས་གཙུག་རིན་གཞོན་དང༌། ཀྱེ་རེ་མཆོག་སྐྱོང་ལ་བརྒྱུད། དེ་གཉིས་ལས་ཞང་རྒྱལ་བའི་ཡོན་ཏན་དང་དཔལ་གྲགས་ཟུང་ལ་བརྒྱུད། དེ་གཉིས་ཀྱིས་མདོ་དབུས་གཉིས་ཀར་རྒྱུད་པ་སྤེལ། ཡང་སློབ་དཔོན་པདྨས་གཉགས་ལ་གསུངས་ནས་དེ་ལས་སོག་པོ་དཔལ་ཡེ་སོགས་བ་རྒྱུད་ནས་ དར། གཉིས་པ་སྒྲུབ་སྡེའི་སྐོར་ནི་གཤེད་སྐོར་རྣམས་སློབ་དཔོན་ཤཱན་ཏི་གསྐྲརྟས་བོད་ དུ་དར་བར་མཛད། བདུད་རྩིའི་སྐོར་པཎ་ཆེན་བི་ལ་མི་ཏྲ་ནས་གཉགས་སོགས་ལ་གསུངས་ནས་དར་བར་མཛད་པ་ ལས། གཞན་རྣམས་སློབ་དཔོན་པདྨ་ཁོ་ནས་དར་བར་མཛད་དོ།།འདི་ལ་བརྟེན་ནས་གྲུབ་པའི་གོ་ འཕང་མཐོན་པོར་གཤེགས་པའི་རྗེ་འབངས་ཉེར་ལྔ་ནི་ཡོངས་སུ་གྲགས་པས་སླར་བགྲང་པར་ མི་བྱ་ཞིང༌། དེ་ལས་གཞན་པའི་ཡ་མཚན་ཅན་གྱི་གྲུབ་ཐོབ་འགའ་ཞིག་བགྲང་བར་འདོད་དེ། ཟ་ཧོར་གྱི་བཙུན་མོ་མབླ༼་ར་བས་འཆི་མེད་ཚེ་དང༌། རྫུ་འཕྲུལ། མཐུ། བླ་མེད་མཆོག་གི་དངོས་གྲུབ་བརྙེས། མཁར་ཆེན་བཟའ་མཚོ་རྒྱལ་ལས། རྡོ་རྗེའི་ཚེ་དང༌། མི་བརྗེད་པའི་གཟུངས། རྫུ་འཕྲུལ། མཐུ། མཁའ་སྤྱོད་གནས། བདེ་ཆེན་མཆོག་གི་དངོས་གྲུབ་རྣམས་གྲུབ། ཚེ་ནམ་བཟའ་སངས་རྒྱས་མཚོ་འོད་ལུས་སུ་ཡལ། ཤེལ་དཀར་རྡོ་རྗེ་མཚོས་ཆུ་བོ་ཐང་ལྟར་བརྒལ། ཚོམ་བུ་བཟའ་པདྨ་མཚོས་རླུང་སེམས་ལྷ་སྐུར་སྨིན། མལ་གོང་བཟའ་རིན་ཆེན་མཚོས་དར་གོས་ཉི་ཟེར་ལ་བཀལ། རུས་བཟའ་དོན་འགྲུབ་མས་ལྟ་སྟངས་ཙམ་གྱིས་བསྟན་མ་བཅུ་གཉིས་བྲན་དུ་བཀོལ། ཤུད་བུ་བཟའ་ཤེས་རབ་མས་བཀའ་བསྟན་ཐམས་ཅད་མ་བསླབས་པར་ཤེས། ཡར་འབྲོག་བཟའ་ཆོས་ཀྱི་སྒྲོན་མེས་ཆོས་གསུང་དུས་ནམ་མཁའི་ལྷས་ལེགས་སོ་སྦྱིན། འོ་ལྕེ་བཟའ་སྐར་རྒྱལ་མས་ཆོས་ཀྱི་དོགས་འདྲི་ཡི་དམ་ལྷ་ལ་བྱེད། འཛེམ་བཟའ་ལྷ་དབྱངས་མས་གཞན་སེམས་མངོན་སུམ་དུ་མཁྱེན། ཅོག་རོ་བཟའ་བྱང་སྨན་གྱིས་ལུས་མེ་དང་ཆུར་སྤྲུལ་ནུས། འབྲོམ་བཟའ་སྤམ་ཏི་ཆེན་མོ་མཁའ་ལ་བྱ་ལྟར་འཕུར། རོང་སྨན་བཟའ་ཚུལ་ཁྲིམས་སྒྲོན་གྱིས་རྡོ་བ་ཟན་ལྟར་གསོལ། ཁུ་བཟའ་དཔལ་བཙུན་མས་བསྙེན་ཕུར་གཡོ་འགུལ་བྱེད། ཕྲུམ་བཟའ་ཤེལ་སྨན་གྱིས་མེ་ཏོག་ནམ་མཁའ་ལ་འཇོག་པ་སོགས། མདོར་ན་འཆིམས་ཕུའི་གྲུབ་ཆེན་ཉེར་ལྔ། ཡང་རྫོང་རྟོགས་ལྡན་ལྔ་བཅུ་ང་ལྔ། ཤེལ་བྲག་སྔགས་པ་སུམ་ཅུ། འཇའ་ལུས་གྲུབ་པའི་མཁའ་འགྲོ་ཉེར་ལྔ་སོགས་གྲུབ་པའི་གོ་འཕང་ཐོབ་པའི་སྐྱེས་ཆེན་ གྲངས་ལས་འདས་པ་བྱུང༌།
གཉིས་ པ་ཨ་ནུ་ཡོ་གའི་སྐོར་ཀྱི་རྒྱུད་པ་ནི་ངྷརྨ་བོ་ངྷི་དང༌། བསུ་ངྷ་ར་དང༌། བྲུ་ཤ་ཆེ་བཙན་སྐྱེས་གསུམ་གྱིས་གནུབས་ཆེན་སངས་རྒྱས་ཡེ་ཤེས་ལ་བརྒྱུད་དེ་བོད་ དུ་དར་བར་བྱས།
གསུམ་ པ་རྫོགས་པ་ཆེན་པོ་ཨ་ཏི་ཡོ་གའི་སྐོར་ལ། སེམས་སྡེ། ཀློང་སྡེ། མན་ངག་སྡེ། གསུམ་ཕྱེས་པའི་སེམས་ཀློང་གི་སྡེ་གཉིས་ནི། སློབ་དཔོན་དཔལ་གྱི་སེང་གེ་དང༌། དགའ་རབ་རྡོ་རྗེ་གཉིས་ཀྱིས་བཻ་རོ་ལོ་ཙཱ་ལ་གསུངས། དེས་རྐང་མགྱོགས་ཀྱི་འཕྲུལ་ལ་བརྟེན་ནས་བོད་དུ་ཕེབས། ཉིན་མོར་རྒྱུ་འབྲས་ཐུན་མོང་བའི་ཆོས་གསུངས། མཚན་མོར་རྫོགས་པ་ཆེན་པོའི་ཆོས་བཀའ་རྣམས་གདུལ་བྱ་སྣོད་ལྡན་དག་ལ་ལོག་ཆོས་སུ་ གསུངས། སེམས་སྡེ་ལྔྔ་འགྱུར་ལྔ་བོད་སྐད་དུ་བསྒྱུར། འདིའི་སློབ་མའི་གཙོ་བོ་གཡུ་སྒྲ་སྙིང་པོ་སོགས་ལ་གསུངས་པས་མདོ་ཁམས་ཕྱོགས་སུ་ དར། དབུས་སུ་གཉགས་ཛྙཱ་ན་ཀུ་མ་ར་དང༌། དེ་ནས་སོག་པོ་དཔལ་ཡོན། གྲ་དཔལ་སྙིང་པོ། ལྷ་ལུང་དཔལ་རྡོ། འདི་ལྷ་སྲས་དར་མ་དགྲོང་མཁན་གྱི་ལྷ་ལུང་དཔལ་རྡོ་དང་ཐ་དད་ཡིན་འོ་བྲན་དཔལ་གྱི་ གཞོན་ནུ་སོགས་ལས་རིམ་པར་བརྒྱུད།
མན་ངག་སྡེའི་སྐོར་ལ་སློབ་དཔོན་པདྨའི་བཀའ་སྲོལ་དང༌། པཎྜི་ཆེན་པོ་བི་མ་ལ་མི་ཏྲའི་བཀའ་སྲོལ་གཉིས་ལས།
དང་ པོ་སློབ་དཔོན་ཆེན་པོའི་བཀའ་སྲོལ་ནི། སློབ་དཔོན་རང་གིས་མཛད་པའི་སྙིང་ཏིག་གཞོ་སྟོད་ཏི་སྒྲོར་མཁའ་འགྲོ་ཡེ་ཤེས་མཚོ་ རྒྱལ་ལ་ལོག་ཆོས་སུ་གསུངས། དེས་བོད་ཀྱི་བཙན་པོའི་སྲས་མོ་ལྷ་ལྕམ་པདྨ་གསལ་ལོ་བརྒྱད་ལོན་པའི་སྐབས་ཚེ་ཡི་ དུས་བྱས་པར་ལྷ་ལྕམ་གྱི་སྙིང་ཁར་མཚལ་གྱི་ཎི་ཡིག་བྲིས། ཏིང་ངེ་འཛིན་གྱི་ལྕགས་ཀྱུ་རྣོན་པོས་རྣམ་ཤེས་བཀུག གསོན་པོར་གྱུར་ཏེ་མིག་གི་ལྟ་ཞིང་སྨྲ་ཤེས་པར་གྱུར། དེ་ལ་མན་ངག་མཁའ་འགྲོའི་སྙིང་ཏིག་བྱིན་རླབས་འཕོ་བའི་སྟོབས་ཀྱིས་གདམས་ནས་ སྐྱེ་བ་ཕྱི་མའི་ཆོས་སྐལ་དུ་དབང་བསྐུར། མན་ངག་ཟབ་མོའི་སྐོར་འདི་དག་གཏེར་དུ་སྦས། དུས་ཕྱིས་པདྨ་ལས་འབྲེལ་རྩལ་གྱིས་གཏེར་ལས་བཏོན་ཏེ་མཁའ་འགྲོའི་སྙིང་ཏིག་ཏུ་ གྲགས་པ་རྒྱལ་བ་ཀློང་ཆེན་རབ་བྱམས་པ་ལ་བརྒྱུད། འདི་ནི་རབ་བྱུང་ལྔ་པའི་ས་སྤྲེལ་༡༣༠༨ལོར་གཡོ་རུ་གྲྭའི་ཆ་སྟོད་གྲོང་དུ་རོག་ གི་རིགས་ལས་ཆད་པའི་ཡབ་བསྟན་པ་སྲུང་དང༌། ཡུམ་བསོད་ནམས་རྒྱན་གཉིས་ཀྱི་སྲས་སུ་སྐུ་འཁྲུངས། དགུང་ལོ་ལྔ་ནས་ཡི་གེའི་འབྲི་ཀློག་མཁྱེན་ཅིང་སྨན་རྩིས་རྣམས་ཀྱང་ཐུགས་སུ་ཆུད། དགུང་ལོ་དགུ་པར་ཉི་ཁྲི་དང་བརྒྱད་སྟོངབཏོན་པས་ཐུགས་ལ་མངའ། དགུང་ལོ་བཅུ་པར་བསམ་ཡས་མཁན་པོ་བསམ་གྲུབ་རིན་ཆེན་དང༌། སློབ་དཔོན་ཀུན་དགའ་འོད་ཟེར་ལས་རབ་ཏུ་བྱུང་སྟེ་མཚན་ལ་ཚུལ་ཁྲིམས་བློ་གྲོས་ གསོལ། དགུང་ལོ་བཅུ་བཞི་པར་འཆད་ཉན་གྱི་བ་དན་འཛིན་ཆོག་པ་བྱུང༌། དགུང་ལོ་བཅུ་དྲུག་པར་སློབ་དཔོན་བཀྲ་ཤིས་རིན་ཆེན་ལས་ལམ་འབྲས་དང༌། ཆོས་དྲུག་གཉིས། བདེ་མཆོག་དྲིལ་བུ་བ། ཕྱག་རྡོར་འཁོར་ཆེན་སོགས་ཀྱི་དབང་ཁྲིད་གདམས་པ་མང་དུ་གསན། སློབ་དཔོན་དབང་ཡེ། སྟོན་ཚལ། ཁྲོ་ཕུ་བ་སོགས་ལས་བྱ་རྒྱུད་དང༌། སྤྱོད་རྒྱུད། རྣལ་འབྱོར་རྒྱུད། རྡོ་རྗེ་གུར། དུས་འཁོར། རྡོ་རྗེ་ཕྲེང་བ་སོགས་སྔགས་རྒྱུད་མང་པོ་དང༌། རིན་པོ་ཆེ་ཟ་ལུང་པ་ལས་ཞང་ཚལ་པའི་གདམས་ངག་སྐོར། རྒོད་ཚང་པའི་ལམ་ཁྲིད། གཅོད་ཡུལ། ཞི་བྱེད་སྔ་ཕྱི་བར་གསུམ་བཅས་ལ་གསན། དགུང་ལོ་བཅུ་དགུ་པར་གསང་ཕུ་ནེའུ་ཐོག་གི་ཆོས་གྲྭར་ཞུགས། གླིང་སྟོད་གདན་རབས་བཅོ་ལྔ་པ་སློབ་དཔོན་བཙན་རྒོད་པ་དང༌། གདན་རབས་བཅུ་དྲུག་པ་བླ་བྲང་ཆོས་དཔལ་རྒྱལ་མཚན་གཉིས་ལས་བྱམས་ཆོས་སྡེ་ལྔ།། ཚད་མ་སྡེ་བདུན། ཕར་ཕྱིན། དབུ་མ་བཅས་དང༌། དཔང་ལོ་བློ་གྲོས་བརྟན་པ་ལས་མདོ་ཏིང་ངེ་འཛིན། ཤེས་རབ་སྙིང་པོའི་རྒྱ་ཆེར་འགྲེལ་བ་དང༌། སྒྲ། སྙན་ངག སྡེབ་སྦྱོར་སོགས་ལ་ཐོས་བསམ་མཐར་ཕྱིན་མཛད། ལུང་རིགས་སྨྲ་བའི་སྡེ་རྣམས་སུ་གྲྭ་སྐོར་མཛད་སྐབས་རྩོད་ཟླ་བྲལ་ཏེ་ལུང་དང་ རིགས་པའི་སྤོབས་པ་བརྙེས་པས་བསམ་ཡས་ལུང་མང་བའམ་ཀློང་ཆེན་རབ་འབྱམས་པ་ཞེས་པའི་ མཚན་སྙན་ཐོབ། དགུང་ལོ་ཉེར་དགུ་པར་རིག་འཛིན་ཀུ་མ་ར་ཛ་ལས་རྫོགས་པ་ཆེན་པོ་གསང་བ་སྙིང་ཐིག་ གི་དབང་ཁྲིད་གདམས་ངག་དང༌། རྫོགས་ཆེན་སྡེ་གསུམ་གྱི་རྒྱུད་ལུང་མན་ངག་དང་བཅས་པ་བུམ་པ་གང་བྱོ་གནང་ནས་ བསྟན་པའི་རྒྱལ་ཚབ་ཏུ་དབུགས་འབྱིན་མཛད། དགུང་ལོ་སོ་གཅིག་པར་ སྙེ་ཕུའི་ཤུག་གསེབ་ཏུ་ཕེབས་ཏེ་སྙིང་ཐིག་གི་སྒོ་ནས་ཆོས་འཁོར་རྒྱ་ཆེན་བསྐོར། དགུང་ལོ་སོ་གཉིས་པར་བསམ་ཡས་མཆིམས་ཕུར་སྐལ་ལྡན་བརྒྱད་ལ་མཁའ་འགྲོ་སྙིང་ཐིག་ གི་གདམས་པ་གསུངས། དེ་ནས་གངས་རི་ཐོད་དཀར་ཨོ་རྒྱན་རྫོང་འོད་ཟེར་སྤྲིན་གྱི་སྐྱེད་ཚལ་དུ་ཕེབས་ཏེ་ དགོན་གནས་བཏབ། བསོད་ནམས་སེང་གེ་དང་སློབ་དཔོན་དཔལ་མཆོག་བཅས་ལ་མདོ་རྒྱུད་དཔང་དུ་བཞག་ནས་ཟླ་ བ་གཅིག་གི་བར་དུ་རྩོད་པ་མཛད་ཀྱང་ལུང་དང་རིགས་པས་ཕམ་པར་མཛད། དབུ་རུ་ཞྭའི་ལྷ་ཁང་ཞིག་གསོ་མཛད། རྡོ་རིང་ཆེན་པོ་གཉིས་འགྱེལ་བ་བསླངས། སྐུ་ཚེ་གང་བོར་དབེན་གནས་སུ་འཆད་རྩོད་རྩོམ་གསུམ་གྱིས་དུས་འདའ་བར་མཛད་ནས་ རྫོགས་ཆེན་གྲུབ་མཐའ་སྲོལ་རྒྱ་ཆེར་སྤེལ། སྔ་འགྱུར་རྙིང་མའི་ཁྲོད་ནས་ཐ་སྙད་རིག་གནས་དང་སྔགས་གསར་རྙིང་ཀུན་ལ་མཁས་པའི་ ཡང་རྩེར་སོན་པ། སྡེ་དགེ་རྫ་དཔལ་སྤྲུལ་རིན་པོ་ཆེས། རིག་པའི་གནས་ལྔ་མཁས་པའི་ས་པཎ་ཆེ།།མདོ་སྔགས་ལེགས་བཤད་འབྱུང་གནས་ཙོང་ཁ་པ།། ཡོངས་རྫོགས་བསྟན་པའི་མངའ་བདག་ཀློང་ཆེན་པ།།ཞེས་གསུངས་པ་ལྟར་གངས་ཅན་འཇམ་ དབྱངས་རྣམ་གསུམ་སྟེ་ས་པཎ་ཀུན་དགའ་རྒྱལ་མཚན་དང༌། རྒྱལ་བ་ཀློང་ཆེན་རབ་འབྱམས་པ། རྒྱལ་བ་བློ་བཟང་གྲགས་པ་ཞེས་གྲུབ་མཐའ་རིས་མེད་ཀྱི་མཁས་པ་མང་པོས་བསྔགས་པའི་ ཡུལ་དུ་གྱུར་ཏོ།།གསུང་རྩོམ་ནི་ཁམས་པ་ཆོས་གྲགས་བཟང་པོས་མཛད་པའི་ཀུན་མཁྱེན་ དྲི་མེད་འོད་ཟེར་གྱི་རྣམ་ཐར་མཐོང་བ་དོན་ལྡན་ལས་འབྱུང་བ་ལྟར་ན། ཕྱིའི་གནས་ཐུན་མོང་གི་སྐོར་ལ་བསྟན་བཅོས་དགུ་བཅུ་གོ་ལྔ།། ནང་གི་གནས་རྒྱ་ཆེར་བཤད་པའི་བསྟན་བཅོས་ཆིག་བརྒྱ་ཉེར་བརྒྱད། གསང་བའི་གནས་ཉིད་སྟོན་པའི་བསྟན་བཅོས་སུམ་ཅུ་སྟེ་ཆོས་ཚན་ཉིས་བརྒྱ་ལྔ་བཅུ་རྩ་ གསུམ་བཞུགས་པར་གྲགས་སོ།།
གཞན་ ཡང་རྩ་གསུམ་སྒྲུབ་སྡེའི་སྐོར་གྱི་མན་ངག་སྙིག་ཐིག་གི་གནད་མ་འཁྲུལ་ཞིང་དོན་ ཚང་བ་ཇི་སྙེད་ཅིག་གཏེར་དུ་སྦས་པ་ལས་བཏོན་པ་རྣམས་ཀྱང་སློབ་དཔོན་ཆེན་པོའི་ བཀའ་སྲོལ་ལས་བརྒྱུད་པ་ཏེ་རྒྱས་པ་ནི་སྔ་འགྱུར་རྙིང་མའི་ཆོས་འབྱུང་ཁག་ཏུ་ གཟིགས་པར་ཞུ།
གཉིས་ པ་པཎ་ཆེན་བི་མ་ལ་མི་ཏྲའི་བཀའ་སྲོལ་ནི། ཉང་ཏིང་འཛིན་བཟང་པོས་ལུང་སྟོན་ཅིང་བསྐུལ་བ་ལྟར། བཙན་པོ་ཁྲི་སྲོང་ལྡེའི་བཙན་གྱིས་ལོ་ཙཱ་བ་སྐ་ཅོག་གཉིས་འཕགས་པའི་ཡུལ་དུ་པཎ་ ཆེན་བི་མ་ལ་མི་ཏྲ་གདན་འདྲེན་དུ་མངགས། པཎ་ཆེན་འདི་ཉིད་དགུང་ལོ་ཉིས་བརྒྱ་ཉེ་བར་སླེབས་ཀྱང་བོད་དུ་སྐལ་བ་མཉམ་པའི་ གདུལ་བྱ་འདུལ་བའི་དུས་ལ་བབ་པ་མཁྱེན་ནས་བྱོན། སྐ་ཅོག་གཉིས་ཀྱིས་ལོ་ཙཱ་མཛད་དེ་རྒྱུ་འབྲས་ཀྱི་ཆོས་སྤྱི་དང་ལྷག་པར་གཡུ་སྒྲ་ སྙིང་པོས་ལོ་ཙཱ་མཛད་ནས་སེམས་སྡེ་ཕྱི་འགྱུར་བཅུ་གསུམ་བསྒྱུར། དེའི་ནང་ནས་ཤིན་ཏུ་ཟབ་པའི་མན་ངག་སྙིང་ཐིག་ནི་བཙན་པོ་ཁྲི་སྲོང་དང༌། ཉང་ཏིང་འཛིན་བཟང་པོ་གཉིས་ལ་ལོག་ཆོས་སུ་གསུངས། འདི་ཉིད་འཆད་པའི་སྣོད་ལྡན་གདུལ་བྱ་གཞན་མ་རྙེད་པས་རེ་ཞིག་ཟབ་ཆོས་དེ་དག་ མཆིམས་ཕུའི་དགེ་གོང་དུ་སྦས། པཎ་ཆེན་འདི་ཉིད་བོད་དུ་ལོ་བཅུ་གསུམ་བཞུགས་ནས་རྒྱ་ནག་རི་བོ་རྩེ་ལྔར་ཕེབས། དེར་སྐུ་ཚེ་ལ་གཞོམ་གཞིགས་མེད་པར་བཞུགས་ཏེ་ལོ་བརྒྱ་རེར་བོད་དུ་སྤྲུལ་པའི་ སྐུ་རེ་ཕེབས་པར་ཞལ་གྱིས་བཞེས། ཉང་ཏིང་འཛིན་བཟང་པོས་གདམས་པའི་དཔེ་རྣམས་ཀེའུ་ཚང་རིམ་པ་གསུམ་པའི་སྒོའི་ཀ་ བའི་ཁོང་དུ་སྦས། སྙན་བརྒྱུད་རྣམས་འབྲོ་རིན་ཆེན་འབར་ལ་གདམས་ཏེ་ལྷ་ས་བྲག་ལྷ་ཕུག་ཏུ་སྐུ་འཇའ་ ལུས་སུ་གྱུར། དུས་ཕྱིས་བི་མ་ལའི་སྤྲུལ་པ་ལྡན་མ་ལྷུན་གྲུབ་རྒྱལ་མཚན་གྱིས་དམ་ཅན་རྡོ་རྗེ་ ལེགས་པའི་ལུང་ལ་བརྟེན་ནས་སྔར་སྦས་པའི་གཏེར་རྣམས་བཏོན། ཉམས་རྟོགས་ཕུན་སུམ་ཚོགས་པ་བརྙེས། གདམས་པའི་མན་ངག་རྣམས་ལྕེ་བཙུན་སེང་གེ་དབང་ཕྱུག་སོགས་ལ་གནང༌། དེ་བཞིན་སྤྲུལ་པའི་སྐུ་ཞིང་སྟོན་པ། སློབ་མ་སྲས་ཉིས་འབུམ་གུ་རུ་ཇོ་འབེར། འཕྲུལ་ཞིག་སེང་གེ་རྒྱལ་པ། གྲུབ་ཆེན་མེ་ལོང་རྡོ་རྗེ། རིག་འཛིན་ཀུ་མ་རཱ་ཛ། ཀརྨ་པ་རང་བྱུང་རྡོ་རྗེ། རྒྱལ་བ་ཀློང་ཆེན་རབ་འབྱམས་པ་བཅས་ལ་གདམས་པའི་མན་ངག་རྣམས་མཁའ་འགྲོའི་ཞལ་རླངས་ མ་ཡལ་བར་བརྒྱུད་པ་ཡིན་ནོ།།
༣ རིང་བརྒྱུད་བཀའ་མ་དང་ཉེ་བརྒྱུད་གཏེར་མ།
ཡང་སྔ་འགྱུར་རྙིང་མའི་བསྟན་པ་འདི་ཉིད་ལ་རིང་བརྒྱུད་བཀའ་མ་དང་ཉེར་བརྒྱུད་གཏེར་མ་གཉིས་ཡོད་པ་ལས། དང་ པོ་རིང་བརྒྱུད་བཀའ་ཡི་ཆུ་བོ་མ་ཉམས་པར་མདོ་སྒྱུ་སེམས་གསུམ་ཐུན་མོང་གི་བསྟན་ པའི་བརྒྱུད་པ་ཇི་ལྟར་བྱུང་ཚུལ་ནི། སྔ་འགྱུར་ཐེག་པའི་བསྟན་པ་དང་པོ་གཉགས་ལ་བབས། བར་དུ་གནུབས་ལ་བབས། ཐ་མར་ཟུར་ལ་བབ་པ་བཤད་དེ།
དང་ པོ་ནི། གཉགས་ལོ་ཙཱ་བ་ཆེན་པོ་འདི་ཉིད་སྒྲ་ཚད་གཉིས་དང་སྔགས་ཕྱི་ནང་ཀུན་ལ་མཁྱེན་རྒྱ་ ཤིན་ཏུ་ཆེ་ཞིང༌། མདོ་སྔགས་ཀྱི་གཞུང་དུ་མ་བོད་སྐད་དུ་བསྒྱུར། སློབ་དཔོན་པདྨ་དང༌། པཎ་ཆེན་བི་མ་ལ་མི་ཏྲ། བཻ་རོ་ཙ་ན། གཡུ་སྒྲ་སྙིང་པོ་སོགས་ལ་བརྟཻན་ནས། དཀྱུས་བཤད་གཞུང་གི་འགྲེལ་ྜྲིཀ་སྟོང་ཐུན་དང་བཅས་པ། སྙན་བརྒྱུད་གདམས་ངག་གི་ཆུ་བོ་གནད་ཡིག་དམར་འཁྲིད་དང་བཅས་པ། བྱིན་རླབས་དབང་གི་ཆུ་བོ་སྐུར་ཐབས་ངོ་སྤྲོད་དང་བཅས་པ། ཕྱག་བཞེས་འཕྲིན་ལས་ཀྱི་ཆུ་བོ་བསྟན་སྲུང་དྲག་སྔགས་དང་བཅས་པ་སྟེ་གདམས་པའི་ཆུ་ བོ་བཞི་འདུས་སུ་གྱུར། གཙོ་བོར་ཕུར་པ་ལ་བརྟེན་ནས་གྲུབ་པའི་གོ་འཕང་བརྙེས། རྫུ་འཕྲུལ་དང་མངོན་སྤྱོད་ཀྱི་མཐུ་ལ་བརྟེན་ནས་མི་སྲུན་པ་རྣམས་ཚར་བཅད། གདམས་པའི་ཆུ་བོ་བཞིའི་མན་ངག་རྣམས་སོག་པོ་དཔལ་གྱི་ཡེ་ཤེས་སོགས་སྔ་ཕྱི་དཔལ་ གྱི་བུ་བརྒྱད་སོགས་ལ་གནང་སྟེ། མཐར་སྟོང་གསལ་འཇའ་ལུས་ཀྱི་སྐུར་གཤེགས། ཡར་འབྲོག་པ་སོག་པོ་དཔལ་གྱི་ཡེ་ཤེས་ཀྱིས་མན་ངག་ཡོངས་རྫོགས་གནུབས་ཆེན་སངས་ རྒྱས་ཡེ་ཤེས་ལ་གདམས།
གཉིས་ པ་སྔ་འགྱུར་བསྟན་པ་བར་དུ་གནུབས་ལ་བབས་ཚུལ་ནི། སྔ་འགྱུར་བསྟན་པའི་བདག་པོ་གནུབས་ཆེན་སངས་རྒྱས་ཡེ་ཤེས་ཞེས་ཡོངས་སུ་གྲགས་པ་ འདི་ཉིད་སྐུ་གཞོན་ནུ་ཉིད་ནས་ཤྲིའ་སིདྡྷ་དང། བི་མ་ལ། ཀ་མ་ལ་ཤིའ་ལ། ངྷ་ན་དྷ་ལ་ལ་སོགས་པ་རྒྱ་བལ་བྲུ་ཤའི་ལོ་པཎ་དུ་མ་དང༌། བོད་ཀྱི་མཁས་པ་གཉགས་ལོ་ཡེ་ཤེས་གཞོན་ནུ་དང༌། དེའི་སློབ་མ་དཔལ་གྱི་བུ་བརྒྱད་དང་ལྷག་པར་སོག་པོ་དཔལ་གྱི་ཡེ་ཤེས་ལས་མདོ་ སྔགས་རིག་གནས་དང་བཅས་པར་མཁས་པར་བསླབས་པ་མ་ཟད། མདོ་སྒྱུ་སེམས་གསུམ་གྱི་མན་ངག་ཆ་ལག་དང་བཅས་པར་ཐོས་པས་མཐའ་རྒྱ་བཅད། བསམ་པས་གཏན་ལ་འབེབས། སྒོམ་པས་ཉམས་མྱོང་ཐོན་ཏེ་གྲུབ་པའི་གོ་འཕང་མཐོན་པོར་བརྙེས། བསྟན་ལ་གནོད་པའི་མི་སྲུན་པ་རྣམས་མངོན་སྤྱོད་དྲག་པོས་ཚར་བཅད། བཤད་སྒྲུབ་ཀྱི་འཕྲིན་ལས་བཟང་པོ་ཡང་བསྐྱེད་རྫོགས་གསུམ་གྱི་བསྟན་པ་ས་སྟེང་ ཡོངས་ལ་ཁྱབ་པར་མཛད། གསུང་ལས་སྐྱེས་པའི་སློབ་མ་ཐུགས་ཀྱིས་ཟིན་པའི་སྲས་བཞི། སྲས་ཀྱི་དམ་པ་གཅིག་སྟེ་ལྔ་གཙོས་གྲངས་ལས་འདས་པ་བསྐྱངས་ནས་སྔ་འགྱུར་བསྟན་པའི་ རྒྱལ་མཚན་ཉི་ཟླའི་རྒྱུ་མཚམས་སུ་སྒྲེངས། མཐར་གདམས་པའི་མན་ངག་རྣམས་བུམ་པ་གང་བྱོའི་ཚུལ་དུ་སྲས་ཀྱི་དམ་པ་ཡོན་ཏན་རྒྱ་ མཚོ་ལ་གཏད་ནས། རང་བཞིན་རྫོགས་པ་ཆེན་པོར་འོད་ཀྱི་ཕུང་པོར་མྱ་ངན་ལས་འདས། སྲས་ཀྱི་དམ་པ་ཡོན་རྒྱལ་ནས་རིམ་པ་བཞིན། སྲས་ཡེ་ཤེས་རྒྱ་མཚོ་དང༌། གཅུང་པདྨ་དབང་རྒྱལ། སྲས་ལྷ་རྗེ་ཧཱུཾ་ཆུང་བཅས་ལ་བརྒྱུད་ཅིང༌། དེ་ནས་ལྷ་རྗེ་ཟུར་པོ་ཆེ་ལ་བབས་པ་ཡིན་ནོ།།
གསུམ་ པ་སྔ་འགྱུར་ཐེག་པའི་བསྟན་པ་ཐ་མ་ཟུར་ལ་བབས་ཚུལ་ནི། དེ་ཡང་ལྷ་རྗེ་ཟུར་པོ་ཆེ་ཤཱཀྱ་འབྱུང་གནས་འདི་ཉིད་བསྟན་པ་ཕྱི་དར་གྱི་སྐབས་སུ་ སྔ་འགྱུར་བསྟན་པའི་རྩ་བ་འཛུགས་པ་པོར་གྲགས་ཤིང༌། སྐུ་གཞོན་དུས་ནས་བླ་ཆེན་དགོངས་པ་རབ་གསལ་ལས་རབ་ཏུ་བྱུང༌། མེས་པོ་རིན་ཆེན་རྒྱལ་མཚན། ལྕེ་ཤཱཀྱ་རྒྱལ་མཚན། ཉང་སྟོད་ཀྱི་འབྲོ་ཁྲོས་ཆུང༌། ཞུ་ཆེན་བསོད་ནམས་ཤཱཀྱ་སོགས་ལས་སྔ་ཕྱིར་མདོ་སྔགས་ཀྱི་ཆོས་སྐོར་མཐའ་ཡས་པ་གསན། ལྷག་པར་ལྷ་རྗེ་ཧུཾ་ཆུང་པ་ལས་མདོ་སྒྱུ་སེམས་གསུམ་གྱི་མན་ངག་ཆ་ལག་དང་བཅས་པ་ བུམ་པ་གང་བྱོའི་ཚུལ་དུ་གསན་ཞིང་དགོངས་པའི་ཉམས་འོག་ཏུ་ཚུད། འུག་པ་ལུང་སོགས་དབེན་པའི་གནས་དུ་མར་སྒྲུབ་པ་ལ་རྩེ་གཅིག་ཏུ་གཞོལ་བའི་གྲུབ་ པའི་རྟགས་དང་མཚན་མ་ཡ་མཚན་པ་དུ་མ་བྱུང༌། འུག་པ་ལུང་པ་ཞེས་པའི་མཚན་ཐོགས། ལྷ་འདྲེ་མི་སྲུན་པ་དུ་མ་དམ་ལ་བཏགས། མངོན་ཤེས་དང་རྫུ་འཕྲུལ་ཐོགས་རྡུགས་མེད་པར་མངའ། དཔལ་ཆེན་པོ་སོགས་ཡི་དམ་གྱི་ལྷ་དུ་མས་ཞལ་མངོན་སུམ་དུ་གཟིགས། མགྲིན་པ་ལོངས་སྤྱོད་འཁོར་ལོའི་རྒྱ་གྲོལ་ཏེ་མདོ་སྔགས་ཀྱི་ཆོས་བཀའ་མཐའ་དག་ རྩོད་མེད་ལྷུན་གྲུབ་ཏུ་འཇོ། སྐལ་ལྡན་གྱི་སློབ་མ་ཤིན་ཏུ་མང་པོ་ལ་མདོ་སྔགས་སྤྱི་དང་བྱེ་བྲག་མདོ་སྒྱུ་ སེམས་གསུམ་གྱི་འཆད་ཉན་རྒྱ་ཆེར་སྤེལ། གསང་སྔགས་རྙིང་མའི་བསྟན་པ་ཉིན་མོ་ལྟར་གསལ་བར་བྱས། གདམས་པའི་མན་ངག་མཐའ་དག་ཟུར་ཆུང་ཤེས་རབ་གྲགས་པ་ལ་གནང༌། མཐར་རྡོ་དྲིལ་འཁྲོལ་བའི་སྒྲ་སིལ་བཞིན་སྐུ་ཕུང་འོད་གསལ་སྟོང་པའི་དབྱིངས་སུ་ ཞི་ནས་དཔལ་ཆེན་པོའི་ཐུགས་ཀར་ཐིམ། དེ་ནས་རིམ་པ་བཞིན་སྒྲོ་ཕུག་པ་ཟུར་ཤཱཀྱ་སེངྒེ། ལྕེ་སྟོན་རྒྱ་ནག་པ། བོ་ཆེན་པོ་ཡོན་ཏན་གཟུངས། དམ་པ་སོ་སྒྲགས་པ། དབུས་པ་ཞིག་པོ། ཐུགས་སྲས་ཞིག་པོ་བདུད་རྩི་རྟ་སྟོན་ཇོ་ཡེ། གཅུང་པོ་ཇོ་བསོད། རྟ་སྟོན་གཟི་བརྗིད། རྣ་ནག་བདུད་འདུལ། ཟུར་བྱམས་པ་སེང་གེ། གཡུང་སྟོན་པ། རྟ་ནག་སྒྲོལ་མ་བ་བསམ་འགྲུབ་རྡོ་རྗེ། ཟུར་བཟང་པོ་དཔལ། ཟུར་ཧཾ་ཤཱཀྱ་འབྱུང་གནས། སྲས་སངས་རྒྱས་རྒྱལ་མཚན་དཔལ་བཟང༌། འགོས་ལོ་ཙཱ་བ་གཞོན་ནུ་དཔལ། ཞྭ་དམར་སྐུ་ཕྲེང་བཞི་པ་སྤྱན་སྔ་རིན་པོ་ཆེ། འབྲི་གུང་ཟུར་པ་རིན་ཆེན་ཕུན་ཚོགས། འཁོན་སྟོན་དཔལ་འབྱོར་ལྷུན་གྲུབ། ཟུར་ཆེན་ཆོས་དབྱིངས་རང་གྲོལ། འཕྱོང་རྒྱས་པ་སངས་རྒྱས་གྲགས། སྨན་ལུང་པ་ཤཱཀྱ་འོད། དབོན་པོ་རྡོ་རྗེ་རྒྱལ་མཚན། ཀཿཐོག་པ་དམ་པ་བདེ་གཤེགས། གཙང་སྟོན་པ་བྱམས་པ་འབུམ། སྤྱན་སྔ་བ་བསོད་ནམས་འབུམ། དཔལ་རོང་ཟོམ་མ་ཧཱ་པཎྜི་ཏ་ཆོས་ཀྱི་བཟང་པོའི་བར་བརྒྱུད་པ་སྟེ་འདི་ཉིད་སྔགས་ གསར་རྙིང་དང་མཚན་ཉིད་ཐེག་པ་སྒྲ་ཚད་སྨན་རྩིས་སོགས་ལ་ཤིན་ཏུ་མཁས་ཤིང༌། མཛད་འཕྲིན་ནམ་མཁའ་ལས་ཡངས་པ་བསྐྱངས་པས་ཐུབ་བསྟན་སྤྱི་དང་ལྷག་པར་སྔ་འགྱུར་ རྙིང་མའི་བསྟན་པ་ལ་བཀྲིན་ཤིན་ཏུ་ཆེ། བསྟན་པ་ཕྱི་དར་གྱི་སྐབས་ནས་བཟུང་སྔ་འགྱུར་རྙིང་མའི་ཁྲོད་དུ་འཆད་རྩོད་རྩོམ་ གསུམ་ལ་འདི་ཉིད་དང༌། རྒྱལ་བ་ཀློང་ཆེན་རབ་འབྱམས་པ། འཇམ་དབྱངས་མི་ཕམ་རྣམ་རྒྱལ་ལྟ་བུའི་མཁས་པ་སུ་ཡང་མ་བྱུང་བར་སྣང་ངོ༌།།འདིའི་ རྣམ་པར་ཐར་པ་ནི་ཤིན་ཏུ་འགངས་ཆེ་ཡང་འདིར་ཡི་གེ་མང་བས་འཇིགས་ནས་མ་བཀོད་ཅིང༌། ཤེས་པར་འདོད་ན་གུ་བཀྲའི་ཆོས་འབྱུང་སོགས་རྙིང་མའི་ཆོས་འབྱུང་ཁག་ཏུ་གཟིགས་པ་ འཚལ། དེ་ནས་ཟུར་ཧཾ་སའི་བརྒྱུད་པ་དང༌། ཟུར་མའི་བརྒྱུད་པ། སྲས་བརྒྱུད་དེ་གསུམ་བྱུང་བས་བཤད་སྒྲུབ་གཉིས་ཀའི་ལམ་ནས་སྔ་འགྱུར་བསྟན་པའི་ རྒྱལ་མཚན་བླ་ན་སྒྲེངས། དེ་ནས་རིག་འཛིན་གཡུ་འབྲུག་རྡོ་རྗེ་དང༌། མཁས་གྲུབ་བློ་གྲོས་རྒྱལ་མཚན། གོང་ར་ལོ་ཆེན་གཞན་ཕན་རྡོ་རྗེ། གསང་བདག་འཕྲིན་ལས་ལྷུན་གྲུབ། ལོ་ཆེན་ཆོས་རྒྱལ་བསྟན་འཛིན། གནས་ལྔ་རིག་པ་ལོ་ཆེན་ངྷརྨ་ཤྲིའ་སོགས་མཁས་གྲུབ་གཉིས་ལྡན་གྱི་སྐྱེས་ཆེན་དམ་པ་ མུ་ཏིག་སྟར་ལ་བརྒྱུས་པ་ལྟར་རིམ་པར་བྱོན་ནས་རིང་བརྒྱུད་བཀའ་མའི་བསྟན་པ་ད་ ལྟའི་བར་དུ་ས་གསུམ་གྱི་མུན་པ་སེལ་བའི་སྒྲོན་མེ་ལྟར་འབར་བཞིན་པ་འདི་ཉིད་དོ།།
གཉིས་ པ་ཤིན་ཏུ་ཟབ་པ་ཉེར་བརྒྱུད་གཏེར་མའི་སྐོར་ཇི་ལྟར་བྱུང་ཚུལ་ནི། དེ་ཡང་སློབ་དཔོན་ཆེན་པོ་སོགས་བོད་ཡུལ་དུ་བཞུགས་པའི་དུས་གདུལ་བྱ་ལ་དངོས་སུ་ གསུང་བའི་དུས་ལ་མ་བབ་པ་དང༌། འགའ་ཞིག་གདུལ་བྱར་གསུངས་ནས་འགྲོ་དོན་ཆེན་པོ་བྱུང་ནའང་བརྒྱུད་པའི་ཁྲོད་དུ་ སྐྱེ་བོ་ཕལ་བ་དག་གིས་ཚིག་དོན་ལ་ལྷད་བཅུག་སྟེ། རིང་རྒྱུད་བཀའ་མ་རྣམས་ཚོང་འདུས་ཀྱི་འོ་མ་བཞིན་དབང་དང་གདམས་པའི་བཀའ་འཆལ། དམ་ཚིག་གི་སེལ་དང་འདྲེས་ཁྱེར་གྱི་ལྷད་ཞུགས་པ་མང་བས་མན་ངག་གི་རྣོ་དབལ་ཡལ་བ་ སོགས་མི་འབྱུང་བ་བཅས་ཀྱི་ཆེད་དུ། སློབ་དཔོན་ཆེན་པོ་སོགས་ཀྱིས་ཆོས་བཀའ་སྤྱི་དང༌། གདམས་པའི་མན་ངག་ཁྱད་པར་ཅན་གཞན་ཡང་འབྱུང་འགྱུར་ལུང་བསྟན་སོགས་དུ་མ་ཞིག་གཏེར་ དུ་སྦས་པ་ཡིན་ནམ་སྙམ། གཏེར་དུ་སྦས་པའི་སྲོལ་ནི་མདོ་རྒྱུད་ཀྱི་གསུང་རབ་ཚད་མ་དག་ལས་བྱུང་སྟེ། ཀླུའི་རྒྱལ་པོ་རྒྱ་མཚོས་ཞུས་པའི་མདོ་ལས། དཀོན་མཆོག་གསུམ་གྱི་གདུང་མི་ཆད་པའི་གཏེར་ཆེན་པོ་མི་ཟད་པ་དང༌། ཆོས་རྟོགས་པ་ཆེན་པོ་ཚད་མེད་པའི་གཏེར་ཆེན་པོ་མི་ཟད་པ་དང༌། སེམས་ཅན་མགུ་བར་བྱ་བའི་གཏེར་ཆེན་པོ་མི་ཟད་པ་དང༌། ནམ་མཁའ་དང་མཉམ་པའི་གཏེར་ཆེན་པོ་མི་ཟད་པ་སྟེ། བཞི་པོ་དེ་དག་ནི་གཏེར་ཆེན་པོ་མི་ཟད་པ་ཡིན་ནོ།།ཞེས་དང༌། གཞན་ཡང་ཏིང་ངེ་འཛིན་རྒྱལ་པོའི་མདོ་དང༌། ཆུ་ཀླུང་རོལ་པའི་མདོ་སོགས་སུ་གཏེར་གྱི་ངོ་བོ་དང༌། སྦེད་པའི་ཡུལ། འདོན་པ་པོའི་གང་ཟག་སོགས་ཀྱི་ཁྱད་པར་ཇི་ལྟ་བ་བཞིན་གསུངས་ཤིང༌། གཏེར་གྱི་ཕྱོགས་འདིར་དགོངས་བརྡ་སྙན་བརྒྱུད་ཀྱི་གཏེར་གསུམ་དང༌། སྨོན་ལམ་དབང་བསྐུར་གྱི་གཏེར། བཀའ་བབས་ལུང་བསྟན་གྱི་གཏེར། མཁའ་འགྲོ་གཏད་རྒྱའི་གཏེར་ཏེ་དྲུག་ཏུ་ཕྱེས་སྣང་ལ། དེ་དག་ལས་ཕྱི་མ་ནི་མཁའ་འགྲོའི་བརྡ་ཡིག་ཚིག་བརྒྱུད་དུ་བཀོད་ནས་བྲག་དང་མཚོ་ སོགས་སུ་གཏེར་བདག་སོ་སོར་གཉེར་བྱང་གཏད་ནས་རྒྱས་བཏབ། ཕྱིས་ལུང་བསྟན་དུས་ལ་བབས། སྨོན་ལམ་གྱི་མཐུ་གྲུབ། ལས་ཀྱི་འཕྲོ་སད། གཏེར་བདག་གི་བསྐུལ་མ་བྱས་པ་ནས་གཏེར་སྟོན་སོ་སོས་ཕྱིར་བཏོན་ཏེ་འགྲོ་དོན་རྒྱ་ ཆེར་འཕེལ་བར་གསུངས། གཏེར་ཆོས་ཀྱི་ཆེ་བ་ནི་གཏེར་དུ་སྦས་པའི་ཟབ་ཆོས་ཕལ་ཆེ་བ་མཁའ་འགྲོའི་བརྡ་ཡིག་ གིས་བཅིངས་པ། གང་ཟག་ཕལ་བའི་བརྒྱུད་པས་བར་དུ་མ་ཆོད་པས་ཁུངས་བཙན་པ། ཕྱོགས་ལྷུང་དང་རང་འདོད་ཀྱི་བརྡས་མ་བཅོས་པ། ཚིག་མ་འཁྲུལ་བ། དོན་མ་ནོར་བར་མཁའ་འགྲོ་གསང་བའི་བརྡ་བསྒྱུར་བས་བྱིན་རླབས་ཀྱི་ཚན་ཁ་རྣོ་བ། སྐལ་བ་དང་མི་ལྡན་པའི་སྐྱེ་བོ་རྣམས་ཀྱིས་དཔྱད་མི་བཟོད་པར་གསུངས་སོ།།
གཏེར་ དུ་སྦེད་མཁན་དང་སྦ་སྟངས་ཀྱང༌། དུས་ལ་མ་རན་པའི་ཆོས་སྒོ་སྤྱི་དང༌། ལྷག་པར་ཡོ་ག་གསུམ་དང་འབྲེལ་བའི་རྒྱུད་ལུང་མན་ངག་མཐའ་ཡས་པ་ཐམས་ཅད་མཁར་ཆེན་ བཟའ་ཡེ་ཤེས་མཚོ་རྒྱལ་གྱིས་མི་བརྗེད་པའི་གཟུངས་ལ་བརྟེན་ནས་བཀའ་བསྡུ་བར་མཛད། ཤོག་སེར་རིགས་ལྔའི་ཐོག་མཁའ་འགྲོའི་བརྡ་ཡིག་ཏུ་གཅེས་ནས་བཀོད། གཏེར་སྣོད་སྒྲོམ་བུ་འདྲ་མིན་ཏུ་བཅུག་སྟེ་རྒྱས་བཏབ། སློབ་དཔོན་ཆེན་པོ་ཡབ་ཡུམ་དང་རྗེ་འབངས་དུ་མས་གཏེར་དུ་སྦས་ཏེ་གཏེར་སྲུང་རྣམས་ ལ་གཉེར་དུ་གཏད། ལྷག་པར་སློབ་དཔོན་རྔ་གཡབ་གླིང་དུ་ཕེབས་པའི་རྗེས་མཁའ་འགྲོ་མ་ཡེ་ཤེས་མཚོ་ རྒྱལ་མི་ལོ་བརྒྱ་ལྷག་བཞུགས་ཏེ་བོད་ཡུལ་སྟོད་སྨད་ཀུན་ཏུ་ས་ཆུ་རི་བྲག་དུ་མར་ གཏེར་གྱིས་ཁྱབ་པར་སྦས། གཞན་ཡང་པཎ་ཆེན་བི་མ་ལ་མི་ཏྲ་དང༌། ཆོས་རྒྱལ་ཡབ་སྲས། བཻ་རོ་ཙ་ན། གནུབས་ཆེན་སངས་རྒྱས་ཡེ་ཤེས། གཉགས་ལོ་ཆེན་པོ། སྣ་ནམ་རྡོ་རྗེ་བདུད་འཇོམས། ཉང་ཏིང་འཛིན་བཟང་པོ་སོགས་ཀྱིས་ཀྱང་བསམ་ཡས་སོགས་སུ་ས་གཏེར་དུ་མ་སྦས་ཏེ་མ་ འོངས་སྐལ་ལྡན་ལས་འཕྲོ་ཅན་དང་འཕྲད་པའི་སྨོན་ལམ་མཐུ་བཙན་པོས་རྒྱས་བཏབ། དུས་ཕྱིས་ཡུལ་དང་དུས་ལ་རན་པ་ན་གཏེར་མ་རྣམས་རིམ་པར་བཞིན་པདྨ་བཀའ་ཡི་ཐང་ཡིག་ སོགས་སུ་ལུང་གིས་ཟིན་པའི་གཏེར་སྟོན་མཚན་ལྡན་རིམ་པར་བྱོན་པ་དག་གིས་གཏེར་ལས་ བཏོན་ཏེ། ཟབ་མོའི་གཏེར་གྱི་འཕྲིན་ལས་ལ་བརྟེན་ནས་གསང་སྔགས་རྙིང་མའི་བསྟན་པ་རིན་པོ་ཆེ་ འདི་ཉིད་ཇི་སྲིད་རྣམ་འདྲེན་ལྔ་པ་འཇིག་རྟེན་དུ་མ་བྱོན་པ་དེ་སྲིད་དུ་མི་ནུབ་ པར་གྱུར་ཏེ། སློབ་དཔོན་ཆེན་པོས། སྙིགས་མའི་དུས་སུ་བསྟན་མཐའ་གཏེར་གྱིས་སྐྱོངསརྱ། ཞེས་གསུངས་པའི་ཕྱིར།
ད་ ནི་འདིར་ཟབ་མོའི་གཏེར་སྟོན་དང་དེ་དག་གི་བརྒྱུད་པ་འཛིན་པའི་སྐྱེས་ཆེན་འགའ་ ཞིག་གི་མཚན་བྱང་ཙམ་འགོད་པར་འདོད་དེ། དེ་ཡང་གཏེར་སྟོན་ཐམས་ཅད་ཀྱི་ཐོག་མ་སངས་རྒྱས་བླ་མ་དང༌། གྲྭ་པ་མངོན་ཤེས་ཅན། ཉང་རལ་ཉི་མ་འོད་ཟེར། གུ་རུ་ཆོས་ཀྱི་དབང་ཕྱུག སྤྲུལ་པའི་གཏེར་སྟོན་ཇོ་མོ། སྨན་མོ་གཏེར་སྟོན་ཨོ་རྒྱན་གླིང་པ། གཏེར་སྟོན་རིག་འཛིན་དངོས་གྲུབ་རྒྱལ་མཚན། གཏེར་སྟོན་སངས་རྒྱས་གླིང་པ། གཏེར་སྟོན་རྡོ་རྗེ་གླིང་པ། གཏེར་སྟོན་རསྒྲ༽་གླིང་པ། ཨོ་རྒྱན་པདྨ་གླིང་པ། གཏེར་སྟོན་ཀ་རྨ་གླིང་པ། གྲུབ་ཐོབ་ཐང་སྟོང་རྒྱལ་པོ། མངའ་རིས་པཎ་ཆེན། གཏེར་སྟོན་ལས་འཕྲོ་གླིང་པ། གཏེར་སྟོན་བདུད་འདུལ་རྡོ་རྗེ། ལྷ་བཙུན་ནམ་མཁའ་འཇིགས་མེད། རྒྱལ་མཆོག་ལྔ་པ་ངག་དབང་བློ་བཟང་རྒྱ་མཚོ། རིག་འཛིན་གཏེར་བདག་གླིང་པ། ཀུན་མཁྱེན་འཇིགས་མེད་གླིང་པ། གཏེར་སྟོན་བདེ་ཆེན་གླིང་པ། འཇམ་དབྱངས་མཁྱེན་བརྩེ་དབང་པོ། འཇམ་མགོན་ཀོང་སྤྲུལ་བློ་གྲོས་མཐའ་ཡས། འཇུ་མི་ཕམ་པ་འཇམ་དབྱངས་རྣམ་རྒྱལ་རྒྱ་མཚོ། བདུད་འཇོམས་འཇིགས་བྲལ་ཡེ་ཤེས་རྡོ་རྗེ་སོགས་དང༌། ད་ལྟར་འཚོ་ཞིང་བཞུགས་པའི་སྔ་འགྱུར་བསྟན་པའི་བདག་པོ་སྨིན་གླིང་ཁྲི་ཆེན་རིན་ པོ་ཆེ་དང༌། གྲུབ་དབང་པད་ནོར་རིན་པོ་ཆེ་སོགས་ས་གཏེར་དང༌། དགོངས་གཏེར་གྱི་གཏེར་སྟོན་དང༌། ཟབ་མོའི་གཏེར་གྱི་བརྒྱུད་པ་འཛིན་པའི་སྐྱེས་ཆེན་ནམ་མཁའི་སྐར་ཚོགས་དང་ཆུ་ཁའི་ བྱེ་མ་ལྟར་བྱུང་བ་དག་གིས་སྔ་འགྱུར་རྙིང་མའི་བསྟན་པ་རིན་པོ་ཆེ་འདི་ཉིད་ལ་ལས་ འཆད་རྩོད་རྩོམ་པ་དང༌། ལ་ལས་སྒོམ་སྒྲུབ་ཉམས་ལེན་གྱིས་ནམ་ཡང་ནུབ་པར་མེད་པར་མཛད་བཞིན་པ་འདི་བཞིན་ ལགས་སོ།།
ཟབ་ མོ་གཏེར་གྱི་སྐོར་འདི་ཉིད་སྔ་འགྱུར་རྙིང་མ་ཙམ་དུ་མ་ཟད་གྲུབ་མཐའ་གཞན་དང་གཞན་ གྱི་སྔོན་བྱོན་སྐྱེས་ཆེན་དག་གི་གཏེར་བླངས་པའི་ལོ་རྒྱུས་ཀྱང་མཐོང་སྟེ། དཔེར་ན་འཇམ་མགོན་ཙོང་ཁ་པ་ཆེན་པོས། དགའ་ལྡན་འགོག་པ་རི་ནས་སྔོན་ཚེ་ཐུབ་པས་གནང་བའི་ཆོས་དུང་གཡས་འཁྱིལ་ཞིག་གཏེར་ ལས་བླངས་ཏེ་འབྲས་སྤུངས་འཇམ་དབྱངས་ཆོས་རྗེ་ལ་གནང་བའི་ལོ་རྒྱུས་ལྟ་བུས་ཀྱང་ མཚོན་པས་སོ།།
དེར་ བརྟེན་སྔོན་དང་དེང་གི་སྐྱེས་ཆེན་དུ་མའི་གསུང་སྒྲོས་སུ། ཆུ་ཕུགས་གངས་ལ་བརྟེན་པ་དང༌། ཆོས་ཕུགས་སངས་རྒྱས་ལ་བརྟེན་པ་ཞིག་དགོས་ཀྱི། ས་དང་རྡོ་ལ་ཁུངས་གཏུགས་པ་ལྟ་བུ་མི་རུང་བ་ཡང་ཡང་འབྱུང་བ་ནི། བཀའ་ཐང་ཟངས་གླིང་མ་ལས།
རྒྱུད་ནས་མ་གསུངས་མདོ་ནས་མ་བཤད་པའི༔
རང་བཟོས་བདག་བསྟོད་གཞན་ལ་སྨོད་པ་འབྱུང་༔
ལོ་པཎ་གཉིས་ཀྱིས་མ་བསྒྱུར་བླུན་བཟོས་བྱས༔
རྩ་རླུང་ཞེས་པའི་འདྲེ་ཆོས་བོད་དུ་འབྱུང་༔
རྒྱ་གར་མ་གྲགས་བོད་དུ་མ་བསྒྱུར་བའི༔
མི་སྙན་ཁུངས་དང་བཅས་པའི་འདྲེ་ཆོས་འབྱུང་༔
ངེས་དོན་ཡིན་ཟེར་སུས་ཀྱང་མི་གོ་བའི༔
སངས་རྒྱས་ཞལ་ནས་མ་གསུངས་དར་བར་འགྱུར༔
ཟབ་ཁྱད་ཡིན་ཟེར་རྟག་ཆད་གྲུབ་མཐའ་སྟོན༔
བཀའ་གཏེར་མདོ་སྔགས་གང་དང་མི་མཐུན་པའི༔
ཡས་བསྡུས་མས་བསྡུས་ཕར་དཀྲུགས་ཚུར་དཀྲུགས་ཅན༔
རྩོད་པ་མང་པོ་ཆོས་ལོག་བོད་དུ་འབྱུང་༔
འདྲེས་རླབས་མ་ཤེས་བླུན་པོས་ཉམས་བླངས་པས༔
ཉོན་མོངས་ཕྱོགས་འཕེལ་དཀར་ཕྱོགས་དགེ་བ་འགྲིབས༔
ཞེས་ གསུངས་པ་ལྟར། སློབ་དཔོན་ཆེན་པོའི་ལུང་གིས་མ་ཟིན་པ། ལྷ་དང་བླ་མའི་བྱིན་རླབས་ཀྱི་མཐུ་མ་གྲུབ་པ། དགོངས་གཏེར་འབྱེད་པའི་མཁྱེན་རབ་ཀྱི་རྩལ་མེད་པར། ཆོས་ཞེན་དང་ཆགས་སྡང༌། རྨོངས་ཞེན་གྱི་ཞེ་འཁོན་ཁོ་ནས་ཀུན་ནས་སློང་བའི་ཕལ་བའི་སྐྱེ་བོ་ཐ་ཤལ་བ་འགའ་ དང་འགས་དམ་པ་གཞན་གྱི་གཏེར་ཆོས་ལ་བསྲེ་ལྷད་བཅུག་པའམ། རང་བཟོ་འབའ་ཞིག་གི་གཏེར་རྫུན་སྦས་ཏེ་ཕྱིས་ནས་བཏོན་པ་སོགས། མི་དྲན་དགུ་དྲན་དང་མི་བྱེད་དགུ་བྱེད་བྱེད་མཁན་དེ་དག་ལ་དམིགས་ཕུག་སྟེ་གསུང་ པ་ཡིན་གྱི། སྔ་འགྱུར་རྙིང་མ་པའི་ཚད་ལྡན་གྱི་སྐྱེས་ཆེན་དམ་པ་མཁའ་འགྲོའི་ཞལ་རླངས་མ་ཡལ་ བའི་མན་ངག་ལ་བརྟེན་ནས་དགོངས་གཏེར་འབྱེད་པའི་མཐུ་གྲུབ་པ། གུ་རུ་ཆེན་པོའི་ལུང་དང༌། ལྷ་དང་བླ་མའི་ཉམས་སྣང་ལ་བརྟེན་ནས་ཟབ་མོ་གཏེར་ཆོས་འབྱེད་པའི་སྐྱེས་ཆེན་དེ་ དག་ལ་ཟེར་བ་མིན་ནོ་སྙམ།
༤ རྙིང་མའི་གདན་ས་ཆེན་པོ་དྲུག
འདི་ ཉིད་འཛིན་སྐྱོང་གནང་སའི་དགོན་སྡེ་ནི་དབུས་སུ་རྡོར་སྨིན་གཉིས། བར་ན་ཞེ་རྫོགས་གཉིས། སྨན་ན་ཀ་དཔལ་གཉིས་ཞེས། སྔ་འགྱུར་རྙིང་མའི་སྡེ་ས་ཆེན་པོ་དྲུག་ཅེས་ཡོངས་སུ་གྲགས་ཏེ། འདིར་གདན་ས་དྲུག་པོ་དེ་དག་གི་བྱུང་བ་རགས་ཙམ་གླེང་ན།
དང་པོ། ཤར་རྒྱལ་བ་ཀཿཐོག་མི་འགྱུར་རྡོ་རྗེ་གདན་ནི། སྔ་འགྱུར་བའི་བསྟན་པ་དང་པོ་གཉགས་ལ་བབས། བར་དུ་གནུབས་ལ་བབས། ཐ་མ་ཟུར་ལ་བབས་ཞེས་དབུས་གཙང་དུ་སོ་ཟུར་གནུབས་གསུམ་ནས་རིམ་གྱིས་གསང་བདག་ སྒྲོ་ཕུག་པ་ཤཱཀྱ་སེང་གེ་དང༌། དེ་ནས་འཛམ་སྟོན་པ་འགྲོ་བའི་མགོན་པོ་ལ་བརྒྱུད། དེ་ཡི་དངོས་སློབ་ཀ་དམ་པ་བདེ་གཤེགས་སྤོབས་པ་མཐའ་ཡས་ཀྱིས་རབ་བྱུང་གསུམ་པའི་ས་ ཡོས་ཕྱི་ལོ་༡༡༥༩ལོར་ཁམས་སྤོ་འབོར་སྒང་དུ་ཧོར་པོ་དཔོན་དགེ་ལུས་ཡོན་བདག་ བགྱིས་ཏེ་སེང་གེ་བྲག་གཡུ་མཚོ་འཁྱིལ་བའི་སྟེང་གཙུག་ལག་ཁང་རྟེན་དང་བརྟེན་པ་ བཅས་གསར་དུ་བཞེངས། བཤད་སྒྲུབ་ཀྱི་སྡེ་བཙུགས་ཏེ་བླ་རབས་བཅུ་གསུམ། དྲུང་རབས་བཅུ་གསུམ། མཁན་རབས་བཅུ་གསུམ་དུ་གྲགས་པ་སོགས་མཁས་ཤིང་གྲུབ་པའི་རིག་འཛིན་བརྒྱུད་པས་ཡུལ་ མདོ་ཁམས་སྨད་ནས་སླར་བོད་ལྗོངས་ཡོངས་ལ་ཁྱབ་པ་མ་ཟད་མོན་པ་དང༌། འབྲས་ལྗོངས། འབྲུག་པ། བལ་པོ་སོགས་ཡུལ་གྲུ་གཞན་ལའང་ཁྱབ། རང་ལུགས་ཐུན་མིན་མདོ་སྒྱུ་སེམས་གསུམ་དང་མན་ངག་རྫོགས་པ་ཆེན་པོ་བཅས་དར་བར་ སྤེལ་བས་སྔ་འགྱུར་བསྟན་པ་སྤྱི་ལ་བཀའ་དྲིན་ཤིན་ཏུ་ཆེ་བ་ཡིན་ནོ།།
དེ་ ནས་རབ་བྱུང་བཅུ་པའི་སྐབས་ཀཿཐོག་ཏུ་བཤད་སྒྲུབ་ཀྱི་བསྟན་པ་ཅུང་ཉམས་རྒུད་དུ་ ཕྱིན་པར་རིག་འཛིན་ཀློང་གསལ་སྙིང་པོས་ཉམས་གསོ་མཛད། དེའི་མཐུན་རྐྱེན་སྡེ་དགེ་ཆོས་ཀྱི་རྒྱལ་པོས་ཕུལ་ཞིང་དབུ་བླ་ཁག་ལྔའི་ཡ་གྱལ་ དུ་བཀུར། གཏེར་ཆེན་བདུད་འདུལ་དང་ཀློང་གསལ་རང་གི་གཏེར་ཆོས་སྤེལ་བ་ནས་བཟུང་ཆོ་ག་ཕྱག་ བཞེས་བཏིང་བར་མཛད། ཆོས་བརྒྱུད་འཛིན་པའི་དགོན་ལག་སུམ་བརྒྱ་ལྷག་ཡུལ་འགུ་ལོག་དང་རྒྱལ་རོང་སོགས་ སུ་ཁྱབ། ཕྱིས་ཀཿ ཐོག་སི་ཏུ་ཆོས་ཀྱི་རྒྱ་མཚོས་བཤད་སྒྲུབ་ནོར་བུ་ལྷུན་པོ་བཙུགས་པ་དང༌། ཟངས་མདོག་དཔལ་རི་བློས་བསླངས་རྟེན་དང་བརྟེན་པ་བཅས་བསྐྲུན་པ། མདོ་རྒྱུད་དཔེ་མཛོད་ཆེན་མོ་བཞེངས་པ་སོགས་མཛད་རྗེས་ཆེ། བཤད་སྒྲུབ་ལས་གསུམ་གྱི་བསྟན་པ་དར་པའི་སྒང་ཡིན་པར་རབ་བྱུང་བཅུ་དྲུག་པའི་ས་ ཕག་སྤྱི་ལོ་༡༩༥༩ལོ་ནས་བཟུང་སྐྱེ་རྒུ་བསོད་ནམས་དམན་ཞིང་ལོག་སྨོན་འབྲས་བུ་ སྨིན་པས་བསྟན་པའི་ཉི་མ་ནུབ་རིར་ཆས་ཏེ་མི་ལོ་སུམ་ཅུ་ཙམ་གྱི་རིང༌། བོད་ཁམས་དགོན་སྡེ་ཕལ་མོ་ཆེ་དང་མཚུངས་པར་བཤད་སྒྲུབ་ཀྱི་རྣམ་པ་ཐམས་ཅད་སྟོང༌། གཙུག་ལག་ཁང་རྟེན་དང་བརྟེན་པ་བཅས་པ་བརླགས་ཏེ་གྱང་ཧྲུལ་ས་ཕུང་རྡོ་ཕུང་ཙམ་ལས་ ལྷག་མ་མ་ལུས་པར་གྱུར། དེང་གི་དུས་དད་ལྡན་བོད་འབངས་ཀྱི་དད་པའི་རང་དབང་སྤྲིན་གསེབ་ཀྱི་ཉི་མ་ཤར་མ་ ཐག་མཁན་རྒྱན་རྒྱལ་མཚན་འོད་ཟེར་གཙོས་བླ་སྤྲུལ་དད་ལྡན་སེར་སྐྱ་ཡོངས་ནས་དགོན་ རྩ་ལག་གི་སྔར་རྒྱུན་བཤད་སྒྲུབ་དང་འདུ་ཁང་རྟེན་གསུམ་བཅས་བཞེངས་པར་རྒྱུ་ཚགས་ གང་ཐད་ཀྱིས་འབད་རྩོལ་བྱས་དང་བྱེད་བཞིན་མཆིས་སྐད་ཐོས།
གཉིས་པ། ཐུབ་བསྟན་རྡོ་རྗེ་བྲག་ཨེ་ཝཾ་ལྕོག་སྒར་ནི། རབ་བྱུང་བཅུ་པའི་ལྕགས་ཁྱི་ ཕྱི་ལོ་༡༦༡༠ ལོར་རིག་འཛིན་ངག་གི་དབང་པོས་དབུས་གཡོ་རུ་ཡར་ཀླུང་གཙང་པོའི་གཡས་ཟུར་དུ་ཕྱག་ བཏབ་སྟེ་རིག་འཛིན་རྒོད་ལྡེམ་ནས་བརྒྱུད་པའི་བྱང་གཏེར་གྱི་བླ་རྫོགས་ཐུགས་ གསུམ་རྩལ་འདོན་མཛད་ཅིང་སྒྲུབ་ཕྲིན་གྱི་ཆོ་ག་ཕྱག་ལེན་ཐུན་མིན་གནང་བའི་རིག་ འཛིན་ཆེན་པོའི་སྐུ་ཕྲེང་བཅུ་ཕྲག་རིམ་པར་བྱོན་ནས་འཁོར་ལོ་གསུམ་གྱི་འཕྲིན་ལས་ ཀྱིས་གདན་ས་བསྐྱངས་ལ་དར་རྒྱས་སུ་ཕྱིན་པས་དགེ་འདུན་པ་ཉིས་སྟོང་ལས་བརྒལ་བ་ བྱུང༌། ཆོས་བརྒྱུད་འཛིན་པའི་དགོན་ལག་བརྒྱ་ཕྲག་གཅིག་ལ་ཉེ་བ་སྟོད་མངའ་རིས་ནས་སྨད་དར་ མདོའི་བར་ཡུལ་གྲུ་དུ་མར་ཁྱབ། ཡང་སྲིད་པད་མ་ཕྲིན་ལས་ཀྱིས་འདུ་ཁང་ཆེན་མོ་རྟེན་དང་བརྟེན་པ་བཅས་གསར་བཞེངས་ མཛད་པ་སོགས་བཤད་སྒྲུབ་ལས་གསུམ་གྱི་ཕྲིན་ལས་རྒྱས་པའི་དུས། རབ་བྱུང་བཅུ་གཉིས་པའི་ས་ཁྱི་ཕྱི་ལོ་༡༧༡༨ལོར་སོག་པོ་ཇུན་གར་དམག་དཔུང་གིས་ བོད་དུ་རྙིང་བསྟན་བཤིག་སྐབས་དགོན་པ་འདིའང་ས་ཤུལ་ཙམ་བྱས་པ་དང༌། མཆོག་སྤྲུལ་པདྨ་འཕྲིན་ལས་སྐུ་བཀྲོངས་པ་སོགས་མ་རུང་གདོན་སྤྱོད་ངན་པས་ཉམས་པར་ བྱས། སླར་རིག་འཛིན་སྤྲུལ་པའི་སྐུ་སྐལ་བཟང་པདྨ་དབང་ཕྱུག་མདོ་ཁམས་སྤོ་འབོར་སྒང་ ལྕགས་མདུད་ཉག་རོང་ནས་དྲངས་ཏེ་གདན་སར་བཀོད། བསྟན་པའི་མེ་རོ་གསོས་ཏེ་ཉམས་པ་སོར་ཆུད་པ་བྱུང་ཡང་ས་ཕག་ལོར་ལོག་པའི་སྨོན་ལམ་ ལས་བྱུང་བའི་ཉམས་རྒུད་དུ་ཕྱིན་པ་ནི་རིས་མེད་བསྟན་པ་སྤྱིའི་འཇིག་པ་ཡིན། དགོན་འདིའི་ཤུལ་དུ་གྱང་རལ་ཙམ་ལས་མ་ལུས། དེང་མཆོག་སྤྲུལ་འཇམ་དཔལ་བློ་བཟང་གིས་གཙོ་བོར་མཛད་དཻ་དད་ལྡན་ཡུལ་པ་ཀུན་གྱིས་ རོགས་སྐྱོར་ཆེན་པོ་བྱས་ནས་ཉམས་གསོ་ལ་འབད་བཞིན་ཡོད་པ་ཐོས།
གསུམ་པ། དཔལ་ཡུལ་རྣམ་རྒྱལ་བྱང་ཆུབ་ཆོས་གླིང་ནི། རབ་བྱུང་བཅུ་གཅིག་པའི་ཤིང་སྦྲུལ་ཕྱི་ལོ་༡༦༦༥ལོར་རིག་འཛིན་ཀུན་བཟང་ཤེས་རབ་ ཀྱིས་ཁམས་དཔལ་ཡུལ་ཨ་འཁྱོག་ཅེས་པར་ཕྱག་བཏབ། པད་མ་ལྷུན་གྲུབ་རྒྱ་མཚོ་དང་བླ་མ་པད་མ་ནོར་བུ། བླ་མ་ཀརྨ་བཀྲ་ཤིས་སོགས་གདན་རབས་བཅུ་ཕྲག་གཅིག་ཙམ་རིམ་པར་བྱོན་པས་འཁོར་ལོ་ གསུམ་གྱིས་བསྟན་པ་བསྐྱངས། ཆོས་བརྒྱུད་འཛིན་པའི་དགོན་ལག་བརྒྱ་ཕྲག་འགས་ཁམས་གོ་འཇོ་དང༌། སྨར་ཁམས། མགོ་ལོག་སོགས་ལ་ཁྱབ། ཀཿ ཐོག་སྔ་རབས་པའི་ཆོས་བརྒྱུད་འཛིན་པ་ཡིན་ཡང་ཕྱིས་སུ་གནམ་ཆོས་མཛད་པ་ཤས་ཆེ་བས་ ཀཿ ཐོག་དང་མཛད་པ་ཅུང་མི་འདྲ་བ་གྱུར་པས་ཀ་དཔལ་ཉིས་ཞེས་ཐ་དད་དུ་བགྲངས་པ་བྱུང༌། སྤྲུལ་སྐུ་བསྟན་པའི་ཉི་མས་སྔ་འགྱུར་བཀའ་མའི་གཞུང་པོད་དང་ཆོག་ཕྲིན་བཅས་ཤིང་ པར་བརྐོས་པ་སོགས་མཛད་རྗེས་བཟང༌། གཞན་ཡང་བཤད་གྲྭ་དང་སྒྲུབ་གྲྭའི་སྡེ་བཙུགས་པ་དགེ་འདུན་ཞལ་གྲངས་བདུན་བརྒྱ་ཙམ་ རེའི་སྒྲུབ་ཆེན་འཚོགས་པ་སོགས་དར་རྒྱས་འགྲོ་བཞིན་པའི་སྐབས་རིས་མེད་རྒྱལ་ བསྟན་རྒུད་པའི་དུས་ལ་བབས་པས་རྟེན་གཙུག་ལག་ཁང་དང་བརྟེན་པ་སྐུ་གསུང་ཐུགས་ རྟེན་ཐམས་ཅད་རྨེག་མེད་དུ་བཏང༌། དེང་སང་བསྟན་པར་ལྷག་བསམ་ཆེ་བའི་མཆོག་སྤྲུལ་ཐུབ་བཟང་གཙོས་བླ་སེར་དད་འབངས་ ཀུན་གྱིས་གཙུག་ལག་ཁང་དང་སྒྲུབ་གྲྭ་བཞེངས་པ་མ་ཟད་སྔ་འགྱུར་བཀའ་མའི་ཤིང་པར་ བརྐོ་བའི་དབུ་འཛུགས་པ་སོགས་བསྟན་པ་སྤྱི་ལ་སྨན་པའི་ལྷག་བསམ་དཀར་པོའི་ཐུགས་ བསྐྱེད་ཆེན་པོ་གནང་བཞིན་པའོ།།
བཞི་པ། འོག་མིན་ཨོ་རྒྱན་སྨིན་གྲོལ་གླིང་ནི། རབ་བྱུང་བཅུ་གཅིག་པའི་ས་རྟ་ཕྱི་ལོ་༡༦༧༦ལོར་གཏེར་ཆེན་ཆོས་ཀྱི་རྒྱལ་པོ་དང་ལོ་ ཆེན་ཆོས་དཔལ་རྒྱ་མཚོ་སྐུ་མཆེད་ཀྱིས་དབུས་གཡོ་རུ་གྲའི་ས་ཆར་ཕྱག་བཏབ། གསང་སྔགས་ཕྲིན་སྒྲུབ་ཀྱི་ཕྱག་བཞེས་བཟང་པོས་སྔ་འགྱུར་བསྟན་པ་སྤྱི་ལ་སྨན་པ་ བྱུང༌། གཉོས་ཀྱི་གདུང་རྒྱུད་ཟམ་མ་ཆད་པའི་ཁྲི་རབས་བཅུ་ཕྲག་གཅིག་ལྷག་རིམ་པར་བྱོན་པ་ དང་མཁན་རབས་རིམ་པར་བྱོན་པས་བསྟན་པ་བསྐྱངས་པས་དར་ཞིང་རྒྱས་པ་བྱུང༌། རྒྱལ་དབང་ལྔ་པ་ཆེན་པོས་དགོན་ལག་ཉེར་ལྔ་སྦྱོར་འཇགས་མཛད་པ་རིམ་གྱིས་ཇེ་འཕེལ་ དུ་ཕྱིན་ནས་དབུས་གཙང་དུ་དགོན་ལག་ཤིན་ཏུ་མང་ལ་མདོ་ཁམས་སོགས་ལའང་ཁྱབ། ཐུན་མོང་དང་ཐུན་མིན་གྱི་རིག་གནས་ཧ་ཅང་རྒྱས་པས་ལོག་སྨོན་ཅན་གྱི་སོག་པོ་ཇུན་ གར་ཟེར་བས་དགེ་ལྡན་པ་ཁ་ལ་ཁྱེར་ནས་ཆོས་ལུགས་ཀྱི་དར་ཆ་སེར་པོ་ཕྱར་པའི་སླུ་ བྲིད་ཀྱིས་རབ་བྱུང་བཅུ་གཉིས་པའི་ས་ཁྱི་༡༧༡༨ལོར་དགོན་པ་འདི་མེར་བསྲེགས་པ་དང་ ལོ་ཆེན་དང༌། གདུང་སྲས་པད་མ་འགྱུར་མེད་རྒྱ་མཚོ་གཉིས་སྐུ་བཀྲོངས། རྗེས་སུ་དྲིན་ཆེན་རིག་འཛིན་རྣམ་རྒྱལ་དང་རྗེ་བཙུན་མ་མི་འགྱུར་དཔལ་སྒྲོལ་ མཆེད་ལྕམ་གཉིས་ཀྱིས་ཞིག་གསོ་བྱས་ནས། སྔར་བཞིན་གཙུག་ལག་ཁང་དང་གསང་སྔགས་ཕོ་བྲང་སོགས་དང་གྲྭ་ཤག་བརྒྱ་ཕྲག་གཅིག་ཙམ་ བཞེངས་ཏེ་ཉམས་པ་སོར་ཆུད་ཙམ་བྱུང་ལ། དར་རྒྱས་འགྲོ་བཞིན་པའི་ཚེ་ཡང་ས་ཕག་ལོ་བསྟན་པ་རྒུད་པའི་དུས་ངན་ཤར་བས་ཉམས་ཆག་ སོང༌། དེང་སང་སྐྱ་སེར་ཆོས་སྡེ་ཀུན་གྱིས་ཉམས་གསོ་ལ་འབད་བཞིན་ཡོད་པར་ཐོས།
ལྔ་པ། རུ་དམ་རྫོགས་ཆེན་ཨོ་རྒྱན་བསམ་གཏན་ཆོས་གླིང་ནི། རབ་ བྱུང་བཅུ་གཅིག་པའི་ཤིང་མོ་གླང་གི་ཕྱི་ལོ་༡༦༨༥ལོར་གྲུབ་དབང་རྫོགས་ཆེན་པ་པད་ མ་རིག་འཛིན་གྱིས་ཟལ་མོ་སྒང་ཁམས་རུ་དམ་གྱི་ལུང་པར་ཕྱག་བཏབ། འཁོར་ལོ་གསུམ་གྱི་འཕྲིན་ལས་ཀྱིས་བསྟན་པ་བསྐྱངས་པའི་མཁས་པའི་དབང་པོ་དང་ སྤྲུལ་པའི་སྐྱེས་ཆེན་རྫོགས་ཆེན་སྐུ་ཕྲེང་བདུན་དང་དཔོན་སློབ་ནམ་མཁའ་འོད་གསལ་ སོགས་བྱོན་ལ་རྒྱལ་སྲས་གཞན་ཕན་མཐའ་ཡས་ཀྱི་ཐུགས་བསྐྱེད་ལས་ཤྲིའ་སིང་ཧའི་ཆོས་ གྲྭ་ཆེན་མོའི་རྒྱུན་བཙུགས། རྫོགས་ཆེན་དཔལ་སྤྲུལ་དང༌། འཇུ་མི་ཕམ། མཁན་པོ་པད་མ་རྡོ་རྗེ་སོགས་མཁན་རབས་རིམ་བྱོན་ལས་ཞལ་སློབ་མཁས་གྲུབ་ཀྱི་ཚོགས་ ཀྱིས་བོད་ཁམས་མ་ལུས་ཀུན་ལ་ཁྱབ། ཕྱིས་རྒྱ་གཞུང་གཞུང་ཆེན་བཅུ་གསུམ་གྱི་མཆན་འགྲེལ་འཆད་ཉན་གྱི་ཆོས་རྒྱུན་ཁྱབ་ བརྡལ་དུ་སོང་ཞིང་ཆོས་རྒྱུན་འཛིན་པའི་དགོན་ལག་ཉིས་བརྒྱ་ཙམ་མདོ་ཁམས་སྨད་དུ་ ཁྱབ། སྒྲུབ་པའི་ཕྱག་བཞེས་འཇའ་ཚོན་དཀོན་སྤྱི་དང༌། སྙིང་ཐིག་རྩ་གསུམ། བཀའ་དགོངས་ཕུར་གསུམ་བཅས་བསྙེན་སྒྲུབ་ལས་གསུམ་གྱིས་བསྟན་འགྲོར་ཕན་པའི་འཕྲིན་ ལས་རྒྱས་བཞིན་པའི་སྐབས་བསྟན་པའི་ཆག་ཉམས་ངན་པས་དགོན་འདི་ལ་གཏོར་བཤིག་ཚབས་ཆེ་ ཐེབས་པ་དང༌། མཆོག་སྤྲུལ་རྫོགས་ཆེན་རིན་པོ་ཆེ་སྐུ་ཕྲེང་དྲུག་པའང་མ་རུང་རྐྱེན་ངན་གྱི་དབང་ དུ་ཤོར། དེང་དུས་སླར་ཡང་ཨོ་རྒྱན་བསམ་གཏན་ཆོས་གླིང་དང་ཤྲིའ་སིང་ཧའི་བཤད་གྲྭ་བཅས་ཉམས་ གསོ་བྱེད་པའི་ཆེད་སྤྲུལ་སྐུ་སྐལ་བཟང་རིན་པོ་ཆེ་གཙོས་བླ་སེར་ཡོངས་ཀྱིས་འབད་ རྩོན་གནང་བཞིནཡོད་པར་ཐོས།
དྲུག་པ། ཞེ་ཆེན་བསྟན་གཉིས་དར་རྒྱས་གླིང་ནི། རབ་བྱུང་བཅུ་གཉིས་པའི་ས་སྟག་སྤྱི་ལོ་༡༦༩༨ལོར་ཞེ་ཆེན་ཞྭ་ལམ་རབ་འབྱམས་པ་ འགྱུར་མེད་ཀུན་བཟང་བསྟན་འཛིན་རྣམ་རྒྱལ་གྱིས་ཁམས་སེང་གེ་གནམ་རྫོང་གི་ཉེ་ཞོལ་ དུ་ཕྱག་བཏབ། མཁས་དང་གྲུབ་པའི་རྣམ་རོལ་མཚུངས་ཟླ་དང་བྲལ་བ་རབ་འབྱམས་ན་རིམ་བདུན་དང༌། རྒྱལ་ཚབ་ན་རིམ་དྲུག་དང་ཁྱད་པར་དུ་ཀུན་མཁྱེན་སྨྲ་བའི་དབང་ཕྱུག་འཇུ་མི་ཕམ་ ཕྱོགས་ལས་རྣམ་རྒྱལ་གྱི་མདོ་སྔགས་གཞུང་ལུགས་རབ་འབྱམས་འཆད་ཉན་གྱི་བཤད་པ་ རྒྱུན་སྤེལ་བས་ངེས་པ་དོན་གྱི་མཁས་དབང་ཚར་དུ་དངར་བས་ཕྱོགས་ཡོངས་ལ་ཁྱབ་པས་ གསང་ཆེན་སྙིང་པོའི་བསྟན་པར་བྱ་བ་རྒྱ་ཆེ། ཆོས་བརྒྱུད་འཛིན་པའི་དགོན་ལག་ཀྱང་ཉིས་བརྒྱར་ཉེ་བ་མདོ་ཁམས་ཡུལ་གྲུ་དུ་མར་ ཁྱབ། སྨིན་གླིང་ལྟར་གྱི་སྒྲུབ་པའི་ཕྱག་བཞེས་སོགས་རང་ལུགས་ཐུན་མིན་མཛད་པས་རྫོགས་ ཆེན་དགོན་ལས་མཆེད་ཀྱང་ཞེ་རྫོགས་གཉིས་ཞེས་ཐ་དད་དུ་བགྲངས་པ་བྱུང༌། ས་ཕག་ལོར་ཉམས་རྒུད་དུ་ཕྱིན་ཏེ་དགོན་པའི་རྟེན་དང་བརྟེན་པ་བཅས་མིང་གི་ལྷག་མ་ ཙམ་དུ་གྱུར་ཀྱང་དེང་བླ་སྤྲུལ་སེར་སྐྱ་ཆོས་སྡེ་ཐུན་མོང་གིས་ནུས་པ་ཡོད་རྒུ་ བཏོན་ནས་ཞིག་གསོ་བྱེད་བཞིན་ཡོད་སྐད་ཐོས།
གདན་ ས་དེ་དག་ཏུ་སྔ་འགྱུར་རྙིང་མའི་བསྟན་པ་འཛིན་པའི་སྐྱེས་ཆེན་ཤིན་ཏུའང་མང་པོ་ བྱུང་བས་རེ་རེ་བཞིན་བརྗོད་ཀྱིས་མི་ལང༌། གཞན་ཡང་གདན་ས་དེ་དག་ལས་ཆད་པའི་བོད་ཡུལ་སྟོད་སྨད་དུ་རྙིང་དགོན་བརྒྱ་ཕྲག་དུ་ མས་ཁྱབ་པ་རྣམས་སུའང་རྙིང་བསྟན་བཤད་སྒྲུབ་གཉིས་ཀྱི་སྒོ་ནས་འཛིན་བཞིན་པར་མ་ ཟད། ལྷག་པར་ད་ལྟ་ནི་གསེར་རྟ་མཁན་པོ་སྒར་དང༌། མེའོ་སོར་རྣམ་གྲོལ་གླིང༌། ཌལ་གདོང་སྨིན་གྲོལ་གླིང་སོགས་སུ་རྙིང་མའི་བཤད་སྒྲུབ་ཟུང་འབྲེལ་གྱི་བསྟན་པ་ བླ་ན་འབར་བཞིན་པ་འདི་ཉིད་དོ།།ས་ཕག་དུས་འགྱུར་བྱུང་རྗེས་རྒྱ་བལ་འབྲུག་གསུམ་ དུ་གསར་བསྐྲུན་བྱུང་པའི་སྔར་འགྱུར་རྙིང་མའི་དགོན་སྡེ་ཁག་གི་མཚན་གཞུང་རགས་ ཙམ་འགོད་ན། ༡ ཐེག་མཆོག་རྣམ་གྲོལ་གླིང༌། ༢ སྒྲུབ་བརྒྱུད་ཆོས་འཕེལ་གླིང༌། ༣ དགོན་བྱང་བསམ་གཏན་ཆོས་ཕུག ༤ ལྷོག་བྲག་མཁར་ཆུ་བདུད་འཇོམས་གླིང༌། ༥ ཨོ་རྒྱན་ཆོས་གླིང༌། ༦ ཨོ་རྒྱན་བསམ་གཏན་ཆོས་གླིང༌། ༧ གསང་སྔགས་དར་རྒྱས་གླིང༌། ༨ བཤད་སྒྲུབ་འདོད་འཇོ་གླིང༌། ༩ ཏེ་ཛུ་ཨོ་རྒྱན་ཆོས་གླིང༌། ༡༠ ཕུན་ཚོགས་རྔ་ཡབ་ཆོས་གླིང༌། ༡༡ གཙང་རྡོ་དམར་རྣམ་གྲོལ་གླིང༌། ༡༢ ཐེག་མཆོག་དཔལ་ཡུལ་ཆོས་འཁོར་གླིང༌། ༡༣ ཟིལ་གནོན་བཀའ་བརྒྱད་གླིང༌། ༡༤ སྟག་ལུང་གསང་ཆོས་དགོན། ༡༥ ལྷ་ལུང་ཐེག་མཆོག་རབ་རྒྱས་གླིང༌། ༡༦ བཀྲ་ཤིས་ཆོས་གླིང༌། ༡༧ སྤང་སྒང་རི་ཁྲོད་བསམ་གཏན་ཆོས་གླིང༌། ༡༨ ཕུན་ཚོགས་པད་མ་ཆོས་འཁོར་གླིང༌། ༡༩ ཨོ་རྒྱན་ཧེ་རུ་ཀའི་ཕོ་བྲང༌། ༢༠ འཆི་མེད་དགའ་ཚལ་གླིང༌། ༢༡ ཐུབ་བསྟན་རྡོ་རྗེ་བྲག ༢༢ རྡོ་བྲག་གསང་སྔགས་ཆོས་འཁོར་གླིང༌། ༢༣ པད་མ་ཆོས་གླིང༌། ༢༤ ཐུབ་བསྟན་སྨིན་གྲོལ་གླིང༌། ༢༥ ཨོ་རྒྱན་ཀུན་བཟང་ཆོས་འཁོར་གླིང༌། ༢༦ ཨོ་རྒྱན་ཐེག་མཆོག་གླིང༌། ༢༧ དགའ་གདོང་རྡོ་རྗེ་གསལ་བྱེད་གླིང༌། ༢༨ ཞེ་ཆེན་བསྟན་གཉིས་དར་རྒྱས་གླིང༌། ༢༩ སྤ་གྲོའི་ཞེ་ཆེན་སྒྲུབ་སྡེ། ༣༠ རྡོར་གདན་ཞེ་ཆེན་དགོན། ༣༡ རྟ་རྣ་ཐེག་མཆོག་ནོར་བུ་ཆོས་གླིང༌། ༣༢ ལྷོ་བྲག་ཐིག་ཕྱི་དགོན། ༣༣ ངེས་དོན་དགའ་ཚལ་གླིང༌། ༣༤ དཔལ་ཡུལ་ཆོས་འཁོར་གླིང༌། ༣༥ བདུད་འདུལ་རབ་བརྟན་གླིང༌། ༣༦ ཨོ་རྒྱན་བསམ་གཏན་གླིང༌། ༣༧ བྱང་ཆུབ་ཆོས་གླིང༌། ༣༨ རྫ་རོང་ཐུབ་བསྟན་མདོ་སྔགས་ཆོས་གླིང༌། ༣༩ ཨེ་ཝཾ་ཆོས་སྒར་རྟེན་མཆོག་འགྱུར་མེད་གླིང༌། ༤༠ ཀཿཐོག་དགོན། ༤༡ ནམ་མཁའ་ཁྱུང་རྫོང༌། ༤༢ ཐུབ་བསྟན་དར་རྒྱས་གླིང༌། ༤༣ ཐུབ་བསྟན་ཆོས་འཁོར་གླིང༌། ༤༤ ཐུབ་བསྟན་མདོ་སྔགས་ཆོས་གླིང༌། ༤༥ ཀཿཐོག་གཞི་ཆེན་བཻ་རོ་གླིང༌། ༤༦ ཟངས་མདོག་དཔལ་རི་དགོན། ༤༧ རིག་འཛིན་ཕོ་བྲང༌། ༤༨ རིག་འཛིན་རྣམ་གྲོལ་གླིང༌། ༤༩ མདོ་སྔགས་ཆོས་གླིང༌། ༥༠ པདྨ་རིག་འཛིན་གླིང་བཅས་སོ། དགོན་སྡེ་དེ་དག་གི་ལོ་རྒྱུས་མདོར་བསྡུས་རེ་ནི་གཏོར་བཤིག་དང་གསར་བསྐྲུན་གྱི་ བང་རྩལ་ཞེས་པའི་དེབ་དེའི་ནང་དུ་བཀོད་འདུག་པས་དེར་གཟིགས་དགོས།
རྫོགས་པ་ཆེན་པོའི་མན་ངག་སྙིང་པོའི་ཁམས།།
ལས་ལྡན་གསེར་གྱི་ཕོར་བ་ལ་འཁྱིལ་བའི།།
རྨད་བྱུང་རྐང་པ་བརྒྱད་པའི་འོ་མ་ཡིས།།
ཨེ་ཝཾ་ལྷན་སྐྱེས་དགའ་བའི་བདེ་དྲོད་འཕེལ།།
པད་འབྱུང་གདམས་པའི་སྦྲང་ཆང་ལ་བཏུང་བས།།
ཟུང་འཇུག་འོད་ལུས་གྲུབ་པའི་རྣལ་འབྱོར་དང༌།།
མཁའ་ལ་བྱ་དང་ཆུ་ལ་གསེར་མིག་བཞིན།།
མཆོག་ཐུན་དངོས་གྲུབ་བརྙེས་པའི་གྲུབ་ཐོབ་མང༌།།
སྟོང་གསུམ་གསེར་དུ་བསྒྱུར་ཡང་མི་ཁུགས་པའི།།
སྔ་འགྱུར་བསྟན་པའི་གསང་མཛོད་བདུད་རྩིའི་གཏེར།།
ཤར་ནུབ་འཇིག་རྟེན་ཟླུམ་པོའི་ཁྱོན་ཀུན་ཏུ།།
དབྱར་གྱི་མཚོ་བཞིན་བརྟས་འདིར་སུ་མི་གུས།།ཞེས་ཀྱང་སྨྲས་སོ།།


text:
འདི་ག་ཚགས་པར་ཁང་དུ་ལྷ་ས་ནས་གནས་ཚུལ་འབྱོར་གསལ། ཉེ་ཆར་ལྗོངས་ཏང་ཨུད་ཀྱི་ཧྲུའུ་ཅི་གཞོན་པ་དང་། རང་སྐྱོང་ལྗོངས་མི་དམངས་འཐུས་ཚོགས་རྒྱུན་ལས་ཨུ་ལྷན་གྱི་ཏང་ཙུའུ་ཡི་ཧྲུའུ་ཅི། ཀྲུའུ་རེན་བཅས་ཡིན་པའི་བློ་བཟང་རྒྱལ་མཚན་གྱིས་ཏང་ཡོན་དཀྱུས་མའི་ངོས་ནས་ལྗོངས་མི་དམངས་འཐུས་ཚོགས་རྒྱུན་ལས་ཨུ་ལྷན་གཞུང་དོན་ཐིང་དྲུང་ཆེ་ཁྲུའི་ཆ་འཕྲིན་ལྟེ་གནས་ཀྱི་ཏང་ཀྲི་པུའི་ཆེད་དོན་སློབ་སྦྱོང་ཚོགས་འདུར་ཞུགས་ནས་ཀྲི་པུའི་བློ་མཐུན་ཚོ་དང་མཉམ་དུ་ཏང་གི་ཚོགས་ཆེན་བཅུ་དགུ་པའི་དགོངས་དོན་དང《ཐོག་མའི་བསམ་འདུན་མ་བརྗེད་པར་འགན་འཁྲི་བློ་ལ་བརྟན་པོར་བཅངས་རྒྱུ་དང་། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པའི་རླབས་ཆེན་དར་ཆ་མཐོན་པོར་བསྒྲེངས་རྒྱུ། ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་གཅོད་པ། ཕྱོགས་ཡོངས་ནས་སྤྱི་ཚོགས་རིང་ལུགས་ཀྱི་དེང་རབས་ཅན་གྱི་བོད་ལྗོངས་མགྱོགས་མྱུར་བསྐྲུན་རྒྱུ་བཅས་སྐོར་གྱི་ཀྲུང་གུང་བོད་རང་སྐྱོང་ལྗོངས་ཨུ་ལྷན་གྱི་བསམ་འཆར》བཅས་ཀྱི་དགོངས་དོན་སློབ་སྦྱོང་གནང་བ་རེད།
སློབ་སྦྱོང་ཚོགས་འདུའི་ཐོག་བློ་བཟང་རྒྱལ་མཚན་གྱིས་ཚང་མའི་སློབ་སྦྱོང་དང་ལས་དོན་གྱི་གནས་ཚུལ་མཁྱེན་རྟོགས་གནང་བ་དང་ལས་དོན་ལེགས་བཅོས་སྐོར་གྱི་བསམ་འཆར་དང་གྲོས་འགོ་བསྡུ་ལེན་གནང་བ་མ་ཟད། ཚང་མ་དང་མཉམ་དུ་བྱམས་བརྩེའི་ངང་དགོངས་འཆར་བརྗེ་རེས་ཀྱང་གནང་བ་རེད། ཀྲི་པུའི་བློ་མཐུན་ཚོས་གཅིག་རྗེས་གཉིས་མཐུད་ངང་གཏམ་བཤད་བྱས་པ་དང་། བསམ་བློ་དང་ལས་ཀའི་དོན་དངོས་དང་ཟུང་འབྲེལ་བྱས་ནས་སློབ་སྦྱོང་གི་མྱོང་ཚོར་ལྷུག་པོར་གླེང་བ་རེད།
གཏམ་བཤད་གནང་སྐབས་བློ་བཟང་རྒྱལ་མཚན་གྱིས་ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་ལག་བསྟར་བྱ་རྒྱུའི་འགག་རྩ་ནི་གསལ་པོ་ཤེས་པ་དང་། མཐར་ཕྱིན་པ་ཤེས་པ། དོན་འཁྱོལ་ཏན་ཏིག་བཅས་བྱ་རྒྱུ་དེ་རེད། (པར་ངོས་གསུམ་པར་གཟིགས)
(པར་ངོས་དང་པོར་མཐུད) ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་མར་ཁེ་སི་རིང་ལུགས་ཀྱི་འོད་སྟོང་འཕྲོ་བའི་དགོངས་པ་གསར་པ་དང་། འདུ་ཤེས་གསར་པ། འཐབ་ཇུས་གསར་པ་བཅས་རབ་དང་རིམ་པ་བཏོན་གནང་བར་བརྟེན་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་གསར་པ་གྲུབ་ཡོད། མཁྱེན་རྒྱ་ཡངས་པ་དང་། ནང་དོན་ཕུན་སུམ་ཚོགས་པ། གཏན་ཚིགས་ཚགས་དམ་པ། ཕན་ཚུན་འབྲེལ་ཆགས་པ། གཅིག་གྱུར་ནུས་ལྡན་བཅས་ཀྱི་བསམ་བློའི་རིགས་པའི་གཞུང་ལུགས་ཀྱི་མ་ལག་དེ་ཏང་གི་ཚོགས་ཆེན་བཅུ་དགུ་པའི་སྙན་སྒྲོན་ནང་གཅིག་སྡུད་ཐོག་མངོན་ཡོད། མར་ཁེ་སི་རིང་ལུགས་ཀྱི་བརྟག་ཐབས་སྤྱད་ནས་གཏན་ཚིགས་སྤྱི་ཡོངས་ཁོང་དུ་གཏིང་ཟབ་ཆུད་ཐུབ་པ་དང་། རིགས་པའི་གཞུང་ལུགས་དང་ལག་ལེན་ཟུང་འབྲེལ་བྱེད་པའི་ཐད་སློབ་སྦྱོང་གཏིང་ཟབ་དང་གོ་བ་དཔྱིས་ཕྱིན་པ་ལེན་པ། བོད་ཀྱི་དོན་དངོས་དང་ཟུང་འབྲེལ་བྱེད་པའི་ཐད་གོ་དོན་མཐིལ་རྟོགས་ཐུབ་པ་བཅས་བྱས་ནས་ཏང་གི་ཚོགས་ཆེན་བཅུ་དགུ་པའི་དགོངས་དོན་ཕྱོགས་ཡོངས་དང་། ཆ་ལག་ཚང་བ། གནད་ལ་འཁེལ་བ་བཅས་ཀྱི་སྒོ་ནས་གོ་བ་ལེན་པ་དང་ཁོང་དུ་ཆུད་ཐུབ་པ་བྱེད་པ་དང་འབྲེལ་བདེན་པའི་སྟོབས་ཤུགས་བསྡུ་ལེན་དང་། ཉིང་བཅུད་ལ་གོ་བ་ལེན་ཐུབ་པ། བསམ་བློར་དྲག་ཆས་སྤྲོས་རྒྱུར་ཤུགས་སྣོན་རྒྱག་པ། བྱ་སྤྱོད་དངོས་སུ་འགྱུར་བ་བཅས་བྱེད་དགོས་ཞེས་གསུངས་པ་རེད།
བློ་བཟང་རྒྱལ་མཚན་གྱིས་རྩ་བ་ཡིན་པའི་ཕུགས་བསམ་དང་དད་སེམས་ལ་དམ་འཛིན་ཡག་པོ་བྱས་ནས་ཆབ་སྲིད་ཀྱི་ངེས་ཤུགས་ཆེ་རུ་ཏན་ཏིག་བཏང་སྟེ་ཐོག་མཐའ་བར་གསུམ་དུ་ཏང་གི་ཆབ་སྲིད་ཀྱི་སྒྲིག་ཁྲིམས་དང་ཆབ་སྲིད་སྒྲིག་ལམ་བརྟན་སྲུང་བྱས་ནས་མར་ཁེ་སི་རིང་ལུགས་ཀྱི་མེས་རྒྱལ་གྱི་ལྟ་བ་དང་། མི་རིགས་ཀྱི་ལྟ་བ། ཆོས་ལུགས་ཀྱི་ལྟ་བ། རིག་གནས་ཀྱི་ལྟ་བ་བཅས་བརྟན་པོ་འཛུགས་དགོས་པ་དང་། རྨང་གཞི་ཡིན་པའི་ལས་སྒོ་སློབ་སྦྱོང་བྱ་རྒྱུར་དམ་འཛིན་ཡག་པོ་བྱས་ནས་ལས་ཀའི་འཇོན་ཐང་ཆེ་རུ་བཏང་སྟེ་མཐུན་སྒྲིལ་ཡར་བརྩོན་དང་དྲང་ནུས་ཀྱིས་ཁྱབ་པའི་ལས་ཀའི་རྣམ་པ་བཏོད་དགོས་པ། འགག་རྩ་ཡིན་པའི་རང་འགན་གཙང་སྒྲུབ་བྱ་རྒྱུར་དམ་འཛིན་ཡག་པོ་བྱས་ནས་འགན་ཁུར་ཕོད་པའི་སྒུལ་ཤུགས་ཆེ་རུ་གཏོང་བ་དང་ནན་ཏན་ཐད་གཞོལ་ཏེ་འགན་འཁྲིའི་འདུ་ཤེས་དང་རྩེར་སོན་གྱི་འདུ་ཤེས་ལ་ཤུགས་སྣོན་རྒྱག་དགོས་པ། འགན་ལེན་ཡིན་པའི་མཐུན་སྒྲིལ་མཉམ་ལས་ལ་དམ་འཛིན་ཡག་པོ་བྱས་ནས་ལས་ཁུངས་ཀྱི་འཐབ་ནུས་ཆེ་རུ་བཏང་ནས་མཐུན་སྒྲིལ་རྡོག་རྩ་གཅིག་སྒྲིལ་གྱིས་ལས་དོན་སྒྲུབ་པ་དང་ཕྱར་བ་གྲུ་འདེགས་ཀྱིས་བྱ་གཞག་གཏོད་པའི་རྣམ་པ་བཟང་པོ་ཆགས་པ་བྱེད་དགོས་པ་བཅས་ཀྱི་ནན་བཤད་གནང་བ་རེད།
(པ་ཕན་གྱིས་བསྒྱུར། པ་སངས་དང་པ་ཕན་གྱིས་ཞུས)


text:
༄༅། །བསླབ་ཚན་གསར་བའི་ཁྲོད་ཀྱི་ཡི་གེ་ངོས་འཛིན་སློབ་ཁྲིད་ཐད་ཀྱི་བསམ་ཚུལ་ཐོར་བུ།
· ཡོང་ཁུངས། ཀྲུང་གོའི་བོད་ཀྱི་གསར་འགྱུར་དྲ་བ། རྩོམ་པ་པོ། སངས་རྒྱས་ཚེ་རིང་།
ཡི་གེ་ངོས་འཛིན་གྱི་སློབ་ཁྲིད་ནི་སློབ་ཆུང་སྐད་ཡིག་སློབ་ཁྲིད་ཀྱི་གྲུབ་ཆ་གལ་ཆེན་ཞིག་ཡིན་ཏེ། འདིས་སློབ་མའི་ལྟ་ཞིབ་ཀྱི་ནུས་པ་དང་ཡིད་འཛིན་གྱི་ནུས་པ། བསམ་གཞིགས་ཀྱི་ནུས་པ། སློབ་སྦྱོང་གི་གོམས་གཤིས་བཅས་གསོ་སྐྱོང་བྱེད་པར་ནུས་པ་ཆེན་པོ་ཐོན་ཡོད། ཡི་གེ་ནི་སྒྲ་གཟུགས་དོན་གསུམ་གྱི་ཕུང་བོ་ཞིག་ཡིན་པས་ངོས་འཛིན་བྱེད་པ་ལའང་སྒྲ་གཟུགས་དོན་གསུམ་ནས་ཡི་གེ་ངོས་འཛིན་བྱེད་དགོས་སྟབས་འདིར་དེའི་ཐད་ནས་སློབ་ཁྲིད་བྱེད་ཚུལ་རགས་ཙམ་ཞུས་པ་ལ་གཟུར་གནས་དཔྱོད་ལྡན་དག་གིས་མཛུབ་སྟོན་གནང་བར་བྱ།
དང་པོ། སྒྲ་གདངས་སློབ་ཁྲིད།
བོད་ཡིག་ནི་མགོ་འདོགས་འཕུལ་རྟེན་བཅས་ཀྱིས་གྲུབ་པའི་སྒྲ་ཚན་སྦྱོར་ཀློག་གི་ཡི་གེ་ཞིག་ཡིན་ཞིང་། གཟུགས་དང་གདངས་གཉིས་མཐུན་པར་སོང་སྟབས་ཀློག་ལ་བྱང་བའི་བྱིས་པ་ཡན་ཆད་ཀྱིས་ཡི་གེ་ཀློག་མི་ཐུབ་པ་མེད་པ་ལྟར་སྣང་མོད། ཡིན་ནའང་བོད་ཁམས་སུ་ཡི་གེ་ཀློག་སྟངས་མི་མཐུན་པ་སྣ་ཚོགས་བྱུང་བས་དེང་གི་ཆ་འདིར་ལུང་བ་རེ་ལ་སྐད་རིགས་རེ་བྱུང་བའི་ཤུགས་རྐྱེན་འོག་བོད་སྤྱི་ལ་ཁྱབ་པའི་ཀློག་སྟངས་ཤིག་ཕར་ཞོག ཐ་ན་ཡུལ་སྐད་སོ་སོའི་ནང་དུའང་ཀློག་སྟངས་ལ་ཁྱད་པར་ཆེ་བར་གྱུར་བ་འདིས། ཡི་གེ་ངོས་འཛིན་སློབ་ཁྲིད་སྤྱི་དང་སྒོས་སུ་སྒྲ་གདངས་སློབ་ཁྲིད་དུ་དཀའ་ཁག་མི་ཉུང་བ་ཞིག་བཟོས་དང་བཟོ་བཞིན་འདུག སྒྲ་གདངས་སློབ་ཁྲིད་ནི་ཡི་གེ་ངོས་འཛིན་སློབ་ཁྲིད་ཀྱི་ཐོག་མ་ཡིན་པས་དེ་ལ་སྦྱང་བ་ནན་མོ་ཞིག་འགྲོ་ཐུབ་ན་ཡི་གེའི་གོ་དོན་སློབ་ཁྲིད་སོགས་ཕྱར་བ་གྲུ་འདེགས་ཀྱི་ཚུལ་དུ་ཞོར་ནས་འཛིན་ཐུབ་ལ། འདི་ནི་སྦྱོར་ཀློག་ཡི་གེ་དང་འདྲ་གཟུགས་ཡི་གེ་གཉིས་ཀྱི་ཁྱད་པར་གཙོ་བོ་ཡིན་པས། ཁྱད་པར་དེ་ལ་ཐུགས་གཞིགས་ཟབ་མོ་མ་གནང་བར་《སྐད་ཡིག་བསླབ་ཚན་ཚད་གཞི་》རུ་རྒྱ་ཡིག་གི་དམིགས་ཚད་ཇི་བཞིན་དུ་བསྒྱུར་འདུག་པ་ནི་ཞྭ་དཔེ་ལྷམ་འགེབས་ཀྱི་དཔེ་རུ་གྱུར་འདུག་སྙམ། འདི་ལ་རང་རེའི་སློབ་དཔོན་ཐོན་མི་བཀའ་དྲིན་ཅན་གྱིས་བརྩམས་པའི་སུམ་ཅུ་བའི་རྩ་བར། བསླབ་ལ་བརྩོན་པའི་གང་ཟག་གིས། །དང་པོ་ང་རོ་རྣམས་ལ་སྦྱངས། །ཞེས་གསུངས་ཤིང་། ཕྱིས་བྱུང་མཁས་པ་རྣམས་ཀྱིས་ཀྱང་སྒྲ་ཤེས་ན་དོན་ལ་མི་རྨོངས་ཞེས་པ་སོགས་ཀྱིས་སྒྲའི་དག་ཆ་གལ་ཆེ་བར་བརྗོད་པ་མ་ཡིན་ནམ། མགོ་འདོགས་དང་འཕུལ་རྟེན་མིང་གཞི་དང་བཅས་པ་སྦྱར་བའི་སྒྲའི་དྲག་ཞན་དང་། ལྕི་ཡང་སྡེབ་ལུགས་ཀྱི་ཁྱད་པར་ཤིན་ཏུ་གསལ་བ་ནི་བོད་ཡིག་གི་ཁྱད་ཆོས་གཞན་ན་མེད་པ་ཞིག་ཡིན་པས། ང་ཚོས་སྒྲ་གདངས་སློབ་ཁྲིད་དུ་སུམ་རྟགས་ཀྱི་རྩ་བ་དང་《བློ་གསལ་དགའ་སྟོན་》སོགས་སྒྲ་གཞུང་ཁུངས་བཙུན་པ་དག་གཞིར་བཟུང་སྟེ། ཐོག་མར་ཀ་ལ་སོགས་པའི་ཡི་གེ་རེ་རེའི་གདངས་ཀྱི་ང་རོ་རྣམས་རང་རང་གི་སྐྱེ་གནས་ལྟར་སྒྲ་དམན་ལྷག་དང་བྲལ་བར་སྦྱང་བར་བྱ་བ་དང་། དེ་ནས་མགོ་འདོགས་དང་འཕུལ་རྟེན་མིང་གསུམ་སྦྱར་བའི་ཀློག་སྟངས་མ་ནོར་བར་སྦྱང་རྒྱུ་དང་། མཐའ་མར་ཟློས་ཧྲལ་གྱི་སྒྲའི་རྣམ་པ་མ་ཉམས་པར་གོམ་པ་རིམ་བགྲོད་ཀྱིས་(དགེ་རྒན་དགེ་འདུན་ལགས་ཀྱི་བོད་ཡིག་སྟངས་འོད་སྡེར་ལྟར་)བཀླགས་ན་དོན་གྱི་ཁྱད་པར་ཆུ་དྭངས་ཉ་མོ་བཞིན་གསལ་བོར་འཆར་ཐུབ་སྙམ། སྔོན་འཇུག་ལྔ་སྦྱར་བའི་ཀློག་སྟངས་ལ་ས་སྐྱ་བསོད་ནམས་རྩེ་མོའི་《བྱིས་པ་འཇུག་པའི་སྒོ་》རུ། གས་འཕུལ་ཐོག་མར་རྐན་ནས་དབྱུང་། །དས་འཕལ་ལྕེ་རྩེ་གློད་པ་ལས། །བ་མས་འཕུལ་བ་ཐོག་མར་ནི། །མཆུ་བཙུམ་མ་ལ་ཁྱད་པར་སྣ། །འས་འཕུལ་གྲེ་བའི་ཕུག་ནས་དབྱུང་། ། །ཞེས་གསུངས་པ་ལྟར་མིང་གཞི་གཅིག་ལ་སྔོན་འཇུག་མི་འདྲ་བ་སྦྱར་བ་དཔེར་ན།
མགོ-བགོ-འགོ-དགོ་སོགས་བསྡུར་ཏེ་སྒྲ་གདངས་ཀྱི་གོ་འབྱེད་པ་ལྟ་བུའོ། །ཞོར་དུ་《དག་ཡིག་མཁས་པ་དགའ་སྐྱེད་》དུ། ལྷ་བཙུན་བཟའ་བཏུང་གདུ་བུ་དང་། །ལེ་བརྒན་སོགས་ལ་བ་མཐའ་ནོར། །རྒྱ་འདྲེ་ཁ་མཆུ་ར་མདའ་དང་། །ར་མཉེས་ན་བཟའ་རྩྭ་མཆོག་གྲོང་། །རྒྱ་མཚོ་སོགས་ལ་མ་མཐའ་ནོར། །ཞེས་མཚོན་པ་ལྟར་སྒྲ་གདངས་སློབ་ཁྲིད་དུ་ལས་དང་པོ་བ་དག་ནོར་ཉེན་ཆེ་བ་དག་དམིགས་སུ་བཀར་ཏེ་མཛུབ་སྟོན་བྱ་དགོས། དཔེར་ན། ང་རྒྱལ། ར་མདའ། བདེ་མཆོག་སོགས་ལ་མཚོན་ན།ཚིག་གྲོགས་ཕྱི་མའི་ར་མགོ་དང་སྔོན་འཇུག་དེ་མཐའ་རྟེན་ལྟར་ཀློག་དགོས་པ་ལྟ་བུའོ། །
ལོ་རིམ་ཇེ་མཐོར་སོང་སྟེ་ཡི་གེ་མང་པོ་ངོས་འཛིན་པ་དང་བསྟུན་ནས་སྒྲ་མཚུངས་དང་སྒྲ་ཉེ་བའི་ཡི་གེའང་ཇེ་མང་ནས་ཇེ་མང་དུ་འགྱུར་བས། སྒྲ་གདངས་སློབ་ཁྲིད་དུ་དབྱངས་གསལ་གྱི་ཀློག་སྟངས་སྤྱི་དང་། སྒོས་སུ་མགོ་འདོགས་འཕུལ་རྟེན་སོགས་སྦྱར་བའི་བཀླག་སྟངས་འཁྲུལ་བ་མེད་པའི་རྒྱུན་བསྲིངས་ཐོག སློབ་དཔོན་དོར་ཞི་མཆོག་གིས་བསྟན་པ་ལྟར་སྐད་ཆའི་འཁོར་ཡུག་དང་འབྲེལ་ཏེ་མིང་བརྡའི་བྱེད་ལས་ཀྱི་དབྱེ་བ་ལྟར་སྒྲ་ལ་དབྱེ་བ་ཡོད་པ་དཔེར་ན། ལྟ་བ་ཞེས་པ་མིང་ལ་འཇུག་སྐབས་ལྟ་སྒྲ་ལྕི་ཞིང་བ་སྒྲ་ཡང་བར་འདོན་པ་དང་། ཁྱད་གཞི་བརྗོད་པའི་མིང་ལ་འཇུག་སྐབས་ལྟ་སྒྲ་དང་བ་སྒྲ་གཉིས་ཀ་ཡང་བར་འདོན་པ་ལྟ་བུ་དང་། ཡང་མིང་དང་ཕྲད་ཀྱི་སྒྲ་གདངས་ལའང་དབྱེ་བ་ཡོད་པ་དཔེར་ན། གདབ་བྱའི་ཞིང་། ཤིང་སྡོང་གི་ཤིང་། ལྕི་ཡང་གི་ཡང་སོགས་མིང་རྣམས་སྒྲ་ལྕི་ཞིང་མར་མནན་ཏེ་འདོན་པ་དང་། གསལ་ཞིང་རིག་པ། གས་ཤིང་ཆག མཐོ་ཡང་མཐོ་སོགས་ཕྲད་རྣམས་སྒྲ་ཡང་ཞིང་ཡུན་ཐུང་བར་ཀློག་དགོས་ཞེས་གསུངས་པ་ལྟར་ཀློག་གི་དགེ་རྒན་རྣམས་ཀྱིས་སློབ་ཁྲིད་ཀྱི་ལག་ལེན་དུ་བསྟར་རྒྱུ་དང་། དེ་དག་གཞིར་བཟུང་ཐོག་འབྲེལ་ཡོད་ལས་ཁུངས་ཀྱིས་དབུ་ཁྲིད་དེ་ཁ་སྐད་དམ་ཡང་ན་སྤྱི་སྐད་ཀྱི་སློབ་དེབ་ཚད་ལྡན་ཞིག་རྩོམ་སྒྲིག་བྱས་ཤིང་། དེར་སློབ་གསོ་དང་སློབ་ཁྲིད་ཀྱི་ལས་གནས་དང་པོ་ན་ཡོད་པའི་བོད་ཀྱི་དགེ་རྒན་དང་བོད་ཀྱི་རིག་གནས་ལས་དོན་གཉེར་བ་དག་གིས་བསླབས་ནས། དེའི་རྒྱུགས་འབྲས་ལས་གནས་སུ་ཞུགས་པའི་ཚད་གཞི་ཞིག་ཏུ་བརྩི་བ་དང་། ཁྲིད་ཚན་གྱི་བཀོད་སྒྲིག་ཐད་ལོ་རིམ་དང་པོ་དང་གཉིས་པར་སྒྲ་གཟུགས་དོན་གསུམ་ལས་སྒྲ་སྟེ་ཀློག་སྟངས་གནད་དུ་བཟུང་ནས་དེ་ལ་གོམས་པར་སྦྱངས་ན་དོན་དངོས་དང་མཐུན་སྙམ།
གཉིས་པ། ཡིག་གཟུགས་སློབ་ཁྲིད།
ཡིག་གཟུགས་འདི་རང་རིགས་ཀྱི་ཐུན་མོང་བའི་རིག་གནས་ཆེ་བ་ལྔའི་ཡ་གྱལ་བཟོའི་ཁོངས་སུ་གཏོགས་ཤིང་། ལྔ་ཟུང་རིག་པའི་གནས་ལ་དབང་འབྱོར་བ་ཞིག་ཡིན་ཕྱིན་ཡིག་གཟུགས་ལེགས་པོ་ཞིག་འབྲི་ཐུབ་པ་ནི་གཡུལ་སའི་དཔའ་བོར་འཁོར་གསུམ་འཛོམས་པ་དང་འདྲ་ལ། དེ་ལས་ལྡོག་ན་ནི་རྗེ་བསྟན་དར་ལྷ་རམས་པའི་ཞལ་ནས། རྩོམ་པ་ལེགས་ཀྱང་ཟུག་བྲིས་མི་འབྱོར་ན། །དཔའ་རྩལ་ཆེ་བའི་དཔའ་བོ་ལག་རྡུམ་འདྲ། །ཞེས་སྨད་པའི་ཡུལ་ལས་མ་འདས། ཡིག་གཟུགས་འདི་ལ་ནང་དོན་གྱི་ཐད་ནས་ཤིན་ཏུ་མང་མོད། འདིར་གཙོ་བོ་སློབ་ཆུང་སྐད་ཡིག་སློབ་ཁྲིད་ཀྱི་སྐབས་སུ་བབ་པའི་དབུ་ཅན་གྱི་བྲིས་ཏེ་ཞ་སྨྱུག་དང་ལྕགས་སྨྱུག་གི་བྲིས་ལ་གོ་བ་ཡིན། རྒྱུན་ལྡན་དུ་ལོ་རིམ་དང་པོ་དང་གཉིས་པར་ཞ་སྨྱུག་གི་བྲིས་དང་། ལོ་རིམ་གསུམ་པར་ལྕགས་སྨྱུག་གི་བྲིས་སྦྱང་བའི་ཞོར་དུ་དབུ་ཅན་གྱི་སྨྱུག་ཁ་སྦྱང་རྒྱུ་ནི་ཁོ་ཚོའི་ལོ་ཚོད་ཀྱི་ཁྱད་ཆོས་ལ་དམིགས་པ་ཡིན། དེ་ནས་རིམ་བཞིན་ལོ་རིམ་བཞི་བར་དབུ་མེད་ཀྱི་ཚུགས་རིང་དང་ཚུགས་ཐུང་སོགས་སྙོམས་ཤིང་མཛེས་པར་འབྲི་ཐུབ་པར་སྦྱངས་ནས། ཕྱིན་ཆད་ཀྱི་སློབ་སྦྱོང་དང་འཚོ་བའི་ཁྲོད་སྤྱོད་སྒོ་ཆེ་བའི་རྒྱུགས་བྲིས་ཚད་ལྡན་ཞིག་འབྲི་ཐུབ་པར་རྨང་གཞི་གདིང་དགོས། སྤྱིར་ན་སྡེ་སྲིད་ཆེན་པོའི་ཐིག་འགྲེལ་དུ་ཡིག་འབྲུ་སོ་སོའི་ཆ་ཤས་རེ་རེ་བཞིན། དཔངས་ཞེང་ཕྲ་སྦོམ་ཕབ་འཇོག་གི་ཆ་གྲངས་བགོས་པ་ཆེས་ཕྲ་ཞིང་ཞིབ་པ་ཡོད་ནའང་། ལས་དང་པོ་ཞིག་ལ་མཚོན་ན་ཐོག་མར་སློབ་པ་ལ་བློས་ཆུན་དཀའ་བར་སྣང་བས། འདིར་རྒྱུན་ལྡན་དུ་ཤེས་དགོས་པའི་གནད་འགའ་ཟུར་དུ་བཏོན་ན།
༡ སྤྱིར་བཏང་གི་སྨྱུག་རིམ་མམ་དཀྱུ་སྟ་མ་ནོར་བར་ཁྲིད་དེ་ཡི་གེ་ཐིགས་སུ་འབྲི་བའི་གོམས་གཤིས་གསོ་སྐྱོང་བྱ་དགོས།
སྨྱུ་གུའི་འགྲོས་སོགས་སྦྱང་བའི་ཐོག་མ་རུ། །སོ་སོའི་བརྡ་ཆད་ཤེས་ན་འབྲི་གནད་ཟིན། །དཀྱུ་སྟའི་མིང་ལ་མགོ་མིག་མཆུ་སྐེ་དཔུང་། །རྐང་ལག་ཁོག་འདྲེན་སྐེད་དང་ཕབ་དང་མཉེན། །སྦོ་དང་ཟགས་མཆུ་ལེ་གུ་ཡར་འཕུལ་དང་། །མཆུ་དང་ཕོད་དང་ཐུ་བ་འཛིན་པོ་སོགས། །བཅུ་ལྷག་ཡོད་ཅིང་འཐེན་སྟངས་སྐོར་ཚུལ་བཅས། །སོ་སོར་མ་འདྲེས་རང་ཉམས་ཐོན་པ་གཅེས། །སྟོད་ནས་སྨད་དང་གཡོན་ནས་གཡས་ཕྱོགས་སུ། །མགོ་ཚག་ཐིགས་སུ་འབྲི་བ་སྤྱི་ལུགས་ཡིན། །མགོ་ལ་དབྱེ་ན་ཐུང་འབྲིང་རིང་གསུམ་ཡོད། །མགོ་རིང་ཀ་ཁ་ག་ཇ་ཛ་ཁམས་ལྔ། །མགོ་ཐུང་པ་ཕ་མ་ཝ་ཡ་ལ་ཤ། །ས་ཨ་དགུ་ཡིན་སྨྱུག་ཁམས་གསུམ་གྱི་ཚད། །འ་ནི་ཟུར་གསེག་མགོ་ཡིན་ལྷག་མ་རྣམས། །མགོ་འབྲིང་ཡིན་ལ་རིང་ཐུང་ཁམས་བཞིའི་ཚད། །དཔུང་བ་ཕལ་ཆེར་སུམ་གཉིས་ཆ་ནས་འཐེན། །ཆ་ན་མ་ཚ་ཞ་ཤ་མིག་ཅན་རྣམས། །ཉ་མིག་ཇི་བཞིན་ཟླུམ་ཞིང་སྐེ་ཅན་གྱི། །ཡི་གེ་ཅ་ཉ་ན་མ་ཚ་ར་རྣམས། །སུམ་གཅིག་མཚམས་ནས་རིམ་གྱིས་མར་ལ་འཐེན། །རྐང་བ་ཅན་གྱི་ཡི་གེ་དགུ་བོ་ལས། །ཀ་ག་ཤ་གསུམ་རྐང་རིང་དང་། །ཉ་ཏ་ད་ན་ཞ་ཧ་འབྲིང་། །དེ་ལས་རྐང་རིང་མགོ་ཡི་ཕྱེད་དང་གཉིས། །འབྲིང་བ་དེ་ལས་ཅུང་ཙམ་ཐུང་བར་བཤད། །སྟེང་ན་ཞྭ་ལྟར་ལྡིང་བ་གསུས། །གུ་གི་འགྲེང་བུ་ན་རོ་དང་། །འོག་ན་གདན་ལྟར་བཏིང་བ་གསུམ། །ཞབས་ཀྱུ་ཡ་བཏགས་ར་བཏགས་རྣམས། །ན་རོ་ཆ་མཉམ་ཕྱི་ཏ་ཁྲེམ། །གི་གུ་ཟུར་གསུམ་འཇུག་མ་འཁྱུགས། །འགྲེང་བུ་སུམ་གཉིས་བསྙལ་ལ་སུམ་ཆ་གཟར། །ཡ་བཏགས་གདན་ཐབས་སྒོ་ཕུག་མེད། །དབྱིབས་ནི་ཟླ་བ་ཡར་ཚེས་འདྲ། །ར་བཏགས་རིང་ཐུང་ཁོང་གི་ཚད། །ཞབས་ཀྱུ་དེ་དང་ཚད་མཐུན་ནོ། །ཚག་ནི་ཟུར་གསུམ་ཤད་ནི་རྒྱ་ཁབ་བསླང་། །དེ་ནས་མགོ་འདོགས་བརྩེགས་པ་རྣམས། །སྤྱིར་བཏང་གཟུགས་ལས་ཆུང་དུ་བསྐུམས། །བརྩེགས་སྔོན་ལས་གཟུགས་མི་འགྱུར། །ཉ་ལ་དམིགས་བསལ་ཧྲིལ་བོ་འབྲི་བ་ལས། །གཞན་རྣམས་ར་སྐེ་མན་ཆད་འབྲི་བ་མིན། །ཞེས་པ་ལྟར་ལག་ལེན་ད་གོམས་པར་འབད་དགོས། གཞན་ད་དུང་ཡིག་གཟུགས་སྨྱུག་བྲིས་ལས་ཞ་སྨྱུག་དང་ལྕགས་སྨྱུག་གི་བྲིས་སྦྱོང་བྱེད་ཀྱི་འབྲི་དེབ་ཐིགས་རྩ་ཅན་ཚད་ལྡན་ཞིག་བོད་ཁམས་ཡོངས་སུ་འགྲེམ་རྒྱུ་ཧ་ཅང་གལ་ཆེ་བར་སྙམ།
༢ ཡི་གེ་འབྲི་སྐབས་ཀྱི་ལུས་ཚུགས་དང་སྨྱུ་གུ་འཛིན་སྟངས་ཡང་དག་པར་གོམས་པར་བྱ་དགོས།
སློབ་ཆུང་གི་ཡིག་གཟུགས་སློབ་ཁྲིད་སྐབས་ཡི་གེ་ངོས་འཛིན་ལ་ཤུགས་སྣོན་དགོས་པ་མ་ཟད། སློབ་མ་རྣམས་ལ་ཡི་གེ་འབྲི་ཐབས་ཁྲིད་དེ་ཡིག་འབྲིའི་གོམས་གཤིས་བཟང་བོ་ཞིག་ཀྱང་གསོ་སྐྱོང་བྱ་དགོས། 《སྐད་ཡིག་བསླབ་ཚན་ཚད་གཞི་》རུ་ཡིག་གཟུགས་སློབ་ཚན་ལ་མཐོང་ཆེན་བྱས་ནས་དུས་རབས་སོ་སོའི་དམིགས་ཚད་བཏོན་པ་མ་ཟད། ལག་བསྟར་གྲོས་གཞི་རུ།“སློབ་མའི་ཡིག་གཟུགས་འབྲི་སྐབས་ཀྱི་ལུས་ཚུགས་ལ་མཛུབ་སྟོན་བྱེད་རྒྱུར་མཐོང་ཆེན་སྒོས། སློབ་མར་འབྲི་རྩལ་ཁོང་དུ་ཆུད་པར་ཁྲིད་སྟོན་བྱས་ནས་ཡིག་འབྲིའི་གོམས་གཤིས་བཟང་བོ་ཆགས་པར་བྱ་དགོས་”ཞེས་བསྟན་པ་ལྟར། ཡིག་གཟུགས་ལེགས་པོ་འབྲི་ཐུབ་མིན་ནི་སྨྱུ་གུ་འཛིན་སྟངས་དང་ལུས་ཚུགས་ལའང་རག་ལས་པས། འདིར་སྨྱུ་གུ་འཛིན་སྟངས་དང་ལུས་ཚུགས་ཅུང་ངོ་སྤྲོད་པར་བྱ། །
(༡)འདུག་སྟངས། ཡི་གེ་བྲི་གཞི་དེ་རང་གི་ནུ་མ་གཡས་པའི་དྲང་ཐད་དུ་བཞག་སྟེ། ལུས་སྟོད་དྲང་བོར་སྲོང་བཞིན་ཕྲག་གཉིས་སྙོམས་པར་འདུག་སྟེགས་སུ་བསྡད་དེ། བྲང་དང་ཅོག་ཙེའི་བར་ཐག་ལ་སོར་བཞི་ཙམ། མིག་དང་བྲི་གཞིའི་བར་ཐག་ལ་ཕལ་ཆེར་ཁྲི་གང་ཙམ་དང་འབྲི་དེབ་དྲང་མོར་བཞག་ནས་བྲིས་ན་ཐིག་ཕྲེང་དང་ཡིག་གཟུགས་མི་ཡོ་ཞིང་སྐེ་ཚིགས་དང་སོག་སྲུབས་མི་མི་ན་བར་བདེ་ཐང་ཡོང་བར་ཕན་ཞེས་སྨྱུག་ཐོགས་མཁས་པ་དུ་མའི་དངོས་བརྒྱུད་ཀྱི་ཞལ་རྒྱུན་དུ་གསལ་བ་ལྟར་རོ། །
(༢)སྨྱུ་གུ་འཛིན་སྟངས། ཞ་སྨྱུག་འཛིན་སྟངས་ནི་རྒྱུན་ལྡན་གྱི་ལྕགས་སྨྱུག་འཛིན་སྟངས་དང་འདྲ་ལ། སྨྱུ་གུ་འཛིན་སྟངས་ནི་ལག་གཡས་པའི་མཐེབ་མཛུབ་དང་གོང་མཛུབ་གཉིས་ཀྱིས་སྨྱུ་གུའི་རྩེ་ནས་ཚུན་གང་གི་སར་བསྡམས་ཏེ། དཀྱིལ་མཛུབ་དང་མཛུ་གུ་མས་མ་གཉིས་གང་འཚམ་དུ་བསྐུམ་པར་བྱ། ལོ་ན་སྨིན་པ་ཞིག་ལ་མཚོན་ན་སྤར་ཁྱིམ་དུ་ཕུག་རོན་གྱི་སྒོ་ང་ཆུད་ཙམ་གྱི་ཁོག་སྟོང་བཞག་ན་སོར་མོའི་རྩ་ཁམས་དག་རང་གནད་དུ་འབབ་པས། བྲིས་ཡུན་རིང་ཡང་སོར་ཚིགས་མཁྲིག་ཚིགས་མི་ན་བར་ཕན་པ་མ་ཟད། ཡིག་གཟུགས་ཀྱང་ལེགས་པར་ཐོན་པར་ཕན། ཡི་གེ་ཆུང་ངུ་ལ་སྨྱུག་ཁམས་ལས་ཚུན་གང་ངམ་གང་དང་ཕྱེད་ལས་མི་རིང་བ་དང་། ཆེ་བ་ལ་དེ་ལས་རིང་ཙམ་དུ་བཟུང་ན་ཚོད་ཟིན་ཅིང་འབྲི་བདེ་བར་ཕན། དེ་ལྟར་སློབ་གྲྭར་ཞུགས་པ་ནས་བཟུང་ཡིག་གཟུགས་སྦྱོང་བརྡར་གྱི་མགོ་བརྩམས་པ་ཡིན་པས། སློབ་ཆུང་ནས་སྨྱུ་གུ་འཛིན་སྟངས་དང་ལུས་ཚུགས་སོགས་ལེགས་པོ་ཞིག་ཆགས་མ་ཐུབ་ན་ཆུ་མགོ་ནས་རྙོག་ན་དྭངས་ཐབས་མེད་ཅེས་པ་ལྟར་ཕྱིན་ཆད་བཅའ་དཀའ་བར་གདའ། དེ་ལྟར་ཡི་གེའི་མཛེས་ཉམས་ལེགས་པར་ཐོན་པ་དང་སྦྲགས་ནས། ས་བཟང་མ་ཏི་པཎ་ཆེན་གྱིས། ལེགས་པ་བས་ཀྱང་མགྱོ གས་པ་གཙོ། །མགྱོ གས་པ་བས་ཀྱང་སྙོམས་པ་གཙོ། །སྙོམས་པ་བས་ཀྱང་དག་པ་གཙོ། །དེས་ན་དེ་དག་གཙོ་བོ་ཡིན། །ཞེས་གསུངས་པ་བཞིན་ལོ་རིམ་སོ་སོའི་ཡི་གེ་འབྲི་བའི་རེ་འདུན་ཡང་རིམ་བཞིན་དུ་ཇེ་མཐོར་བཏང་ན་བསླབ་ཚན་གསར་བའི་ཚད་གཞི་དང་མཐུན་པ་ཡིན་ནོ། །
གསུམ་པ། གོ་དོན་སློབ་ཁྲིད།
ཡི་གེའི་གོ་དོན་སློབ་ཁྲིད་བྱེད་ཐབས་ལ་ཐད་མཐོང་ཐབས་དང་། སློབ་ཚན་དང་འབྲེལ་བའི་ཐབས། ཚིག་གྲོགས་འཚོལ་བའི་ཐབས་སོགས་སྐད་ཡིག་གཉིས་ཀའི་ཐུན་མོང་གི་སྤྱོད་ཡུལ་དུ་གྱུར་ནའང་། རྒྱ་ཡིག་གི་ཁྲིད་ཐབས་སྐོར་ཞིག་བོད་ཡིག་སློབ་ཁྲིད་དུ་སྤྱོད་མི་ཐུབ་སྟེ། རྒྱུ་མཚན་ནི་ཡི་གེའི་གཟུགས་དང་བསྟན་དོན་བར་འབྲེལ་བ་མེད་པ་ནི་སྒྲ་ཚན་སྦྱོར་ཀློག་གི་ཡི་གེ་སྟེ་བོད་ཡིག་གི་ཁྱད་ཆོས་(འདྲ་གཟུགས་ཡི་གེ་དང་སྦྱོར་ཀློག་ཡི་གེའི་ཁྱད་པར་ཡིན་)ཡིན་པའི་ཕྱིར། འདིར་བོད་ཡིག་གི་ཁྱད་ཆོས་ལྟར་ན་རྨང་གཞི་སློབ་གསོའི་དུས་རིམ་གྱི་ཡི་གེའི་གོ་དོན་སློབ་ཁྲིད་དུ་ཐུན་མོང་མ་ཡིན་པའི་ཁྲིད་ཐབས་གཉིས་ཡོད་པ་གཤམ་ལྟར།
༡ གཅིག་བསྡུས་ཀྱིས་ཡི་གེ་ངོས་འཛིན་བྱེད་ཐབས།
གཅིག་བསྡུས་ཀྱིས་ཡི་གེ་ངོས་འཛིན་བྱེད་པ་ནི་སྒྲ་མཚུངས་སམ་གཟུགས་ཉེའི་ཡི་གེ་གཅིག་བསྡུས་ཀྱིས་ངོས་འཛིན་བྱེད་པ་སྟེ། 《དག་ཡིག་མཁས་པ་དགའ་སྐྱེད་》སོགས་བོད་ཀྱི་དག་ཡིག་ཕལ་ཆེར་དང་། ལྡོག་ཟླའི་ཐ་སྙད་གཅིག་བསྡུས་ཀྱིས་ངོས་འཛིན་བྱེད་པ་སོགས་ཡོད། དཔེར་ན། 《དག་ཡིག་མཁས་པ་དགའ་སྐྱེད་》དུ་རྗེས་འཇུག་ག་སོགས་ཕལ་ཆེར་ལ། །ཡང་འཇུག་ས་མཐའ་ཡོད་མེད་ཀྱིས། །དོན་གྱི་ཁྱད་པར་ཐ་དད་དུ། །འབྱེད་པའི་ཚུལ་དེ་ཅུང་ཞིག་སྨྲ། །རྒྱུན་དུ་རྟག་དང་རྟགས་མཚན་དང་། །ཞེས་བསྟན་པ་ལྟ་བུ་དང་། ཡང་དཔེར་ན། རིང་བོ་-ཐུང་ངུ་། གྲང་བ་-དྲོན་པོ། མཐོ་བ་-སྨྲ་བ། སོགས་ལྡོག་ཟླའི་མིང་གཅིག་བསྡུས་ཀྱིས་ངོས་འཛིན་པར་བྱས་ན་སློབ་མ་རྣམས་ལ་བག་ཆགས་ཟབ་པ་ཡིན། འདི་ལྟ་བུའི་དག་ཡིག་སྐོར་གཙོ་བོ་སློབ་ཕྱི་ནས་སློབ་མར་བློ་འཛིན་དུ་འཇུག་དགོས་པ་མ་ཟད། དགེ་རྒན་གྱིས་རྩོམ་ཡིག་འབྲི་སྦྱོང་ཁྲོད་བཀོལ་སྤྱོད་བྱེད་པར་མཛུབ་སྟོན་བྱ་རྒྱུ་ཤིན་ཏུ་གལ།
༢ བྱ་ཚིག་གཟུགས་འགྱུར་གྱི་ཆོས་ཉིད་རྟོགས་པར་བྱེད་པ།
ལོ་རིམ་ཇེ་མཐོར་འཕར་བར་བསྟུན་མིང་གཅིག་ལ་དུས་གསམ་གྱི་འགྱུར་བ་དུ་མ་བྱུང་བས་སློབ་གྲོགས་ཚོར་ཡི་གེ་ངོས་འཛིན་བྱེད་པར་རྙོག་དྲ་བཟོ་སྲིད་དེ། དེར་སློབ་ཁྲིད་སྐབས་སློབ་གྲོགས་ཚོར་བོད་ཡིག་ལས་མིང་ལ་རིགས་དུ་མ་དབྱེ་བ་ལས་བྱ་ཚིག་གང་ཞིག་དུས་གསུམ་གྱི་དབང་གིས་གཟུགས་འགྱུར་བཞིན་པ་ནི་བོད་སྐད་ཀྱི་ཆོས་ཉིད་ཡིན་པ་རགས་ཙམ་ངེས་པར་བྱས་ནས་ཡི་གེའི་དོན་ལ་གོ་བ་ལེན་དུ་འཇུག་དགོས། དཔེར་ན། ཡི་གེ་འབྲི་ལྟ་བུ་ལ་བྲི་བྱའི་ཡི་གེ་འབྲི་བཞིན་པ། བྲིས་ཟིན། ཕྲིས་ཤིག་ཅེས་གཟུགས་འགྱུར་བ་ལ་རིགས་བསྒྲེ་སྟེ་ངོ་སྤྲོད་པ་ལྟ་བུའོ། །
མདོར་ན། 《སྐད་ཡིག་བསླབ་ཚན་ཚད་གཞི་》གསར་བ་ལག་ལེན་དུ་བསྟར་བ་ནས་བཟུང་། སློབ་དེབ་གསར་བ། ཚད་གཞི་གསར་བ། བསམ་བློ་གསར་བ་སོགས་ཀྱིས་སྐད་ཡིག་དགེ་རྒན་གྱི་གོ་གནས་དང་། བསམ་བློ་གཏོང་སྟངས། སློབ་ཁྲིད་བྱེད་ཐབས་བཅས་ལ་རེ་བ་གསར་བ་བཏོན་ཡོད་པས། ང་ཚོས་ད་ལྟ་ད་དུང་མི་བརྒྱ་གདོང་གཅིག་གི་ཁྲིད་ཐབས་བཙན་ཐབས་ཀྱིས་སྤྱད་ན་རྒྱུ་སྤུས་སློབ་གསོའི་དམིགས་ཚད་དང་འགལ་བ་མ་ཟད། བསླབ་ཚན་གསར་བའི་དགོངས་པ་དང་ཡང་རིང་དུ་འགལ་འདུག (དཔེར་ན་མིང་གསར་སློབ་ཁྲིད་བྱེད་སྐབས་སུ་མིང་རང་ཉིད་ལས་འགྲེལ་གོ་དཀའ་ནའང་བཙན་གྱིས་བློར་འཛིན་དུ་བཅུག་པ་ལྟ་བུ) དེ་བས་ང་ཚོས་སློབ་ཁྲིད་ཀྱི་ལག་ལེན་དངོས་སུ་ཉམས་མྱོང་ཕྱོགས་སྡོམ་དང་གཞན་གྱི་ལེགས་ཆ་བཏུས་ཏེ་ཁྲིད་ཐབས་གསར་བ་གང་མང་སྔོག་འདོན་བྱ་དགོས། གསར་སྐྲུན་ནི་མི་རིགས་ཤིག་དར་རྒྱས་འབྱུང་བའི་སྒུལ་ཤུགས་ཡིན་པས། ཡི་གེ་ངོས་འཛིན་སློབ་ཁྲིད་དུ་ལོ་རིམ་མི་འདྲ་བའི་དོན་དངོས་ལ་དམིགས་ཏེ། བྱིས་པའི་སྤྲོ་བ་འགུགས་པ་དང་གོ་བ་ལེན་བདེ་བའི་ཆེད་དུ་རྟོག་འཆར་དང་རྩེད་འཇོའི་ཐབས་སྤྱད་དེ་ཡི་གེའི་ཁེད་དང་བྱིས་གླུ་སོགས་སྒྲིག་དགོས། དཔེར་ན་སྔར་ཡོད་ཀྱི་ཡི་གེའི་ཁེད། འདོད་འཇོའི་བ་ཡི་རྐང་པ་ལ། །རྡོ་རྗེ་ལེགས་པའི་རྭ་ཅོ་བཏགས། །སྟེང་ན་རྒོད་པོས་གཤོག་འགྱུར་ངོམ། །མི་འཇིགས་ས་ཡི་མཐའ་རྟེན་ཅན། ཞེས་པ་ལྟ་བུ་སློབ་ཆུང་སློབ་མའི་སེམས་ཁམས་དང་ལོ་ཚོད་ཀྱི་ཁྱད་ཆོས་དང་ཅུང་མི་མཐུན་ཞིང་བློར་ཅུང་ཤོང་དཀའ་ནའང་གསར་རྩོམ་གྱི་དཔེ་གཞིར་འཛིན་འོས་ཏེ། སྲོལ་རྒྱུན་དཔེ་བྱས་ནས་སྒྲིག་པའི་གྲངས་ཀ་ངོས་འཛིན་གྱི་ཁེད། དྲུག་གི་རྭ་ཅོ་སེར་བུས་ཁུར། །བརྒྱད་ཀྱི་མིག་གཅིག་རྐུན་མས་བརྐུས། །དགུ་ཡི་རྔ་མ་བྱི་ལས་བཅད། །གྲུབ་པའི་ཨང་ཀི་དེ་ཅི་ཞིག་ཅེས་པ་ལྟ་བུ་གང་མང་གསར་སྒྲིག་བྱ་ཆོག འདི་ལ་བྱིས་རྩོམ་རྩོམ་པ་བོ་ཡེ་ཧྲིན་ཐོ་ཡིས་“དགེ་རྒན་ནི་བྱིས་རྩོམ་གསར་རྩོམ་ལ་ངེས་པར་བསྐུལ་དགོས་པའི་སྟོབས་ཤུགས་བླ་ན་མེད་པ་ཞིག་ཡིན་”ཞེས་བསྟན་པ་ལྟར། སློབ་ཁྲིད་ཀྱི་ལས་གནས་དང་པོ་ན་ཡོད་པའི་དགེ་རྒན་ཉམས་མྱོང་ཅན་དག་གིས་འདིའི་ཐད་ཀྱི་སྟོང་ཆ་སྐོང་ཐབས་ལ་འབད་ན་ཡི་གེ་ངོས་འཛིན་སློབ་ཁྲིད་ཀྱི་སྤུས་ཚད་ཀྱང་སྐས་རིམ་གསར་བ་ཞིག་ཏུ་འཕེལ་ཐུབ་སྙམ་མོ། །
《བོད་ལྗོངས་སློབ་གསོ》2005ལོའི་དུས་དེབ་ཐོག་སྤེལ།


text:
ཟླ10པའི་ཚེས31ཉིན་གྱི་ཕྱི་དྲོ། བློ་མཐུན་ཝང་ཀྲང་ཡུས་ཀྱིས་གཙོ་སྐྱོང་མཛད་དེ་སློབ་གླིང་ཚན་ཁག་གི་ཁོངས་མི་དང་ཁྲུའུ་རིམ་པ་གཞོན་པ་ཡན་གྱི་ལས་བྱེད་པ། མཐོ་རིམ་གཞོན་པ་ཡན་གྱི་ལག་རྩལ་མི་སྣ། ཏང་ཀྲི་པུའུ་ཡི་ཨུ་ཡོན་བཅས་ཞུགས་པའི་ཆེད་དོན་སློབ་སྦྱོང་ཚོགས་འདུ་བསྡུས་ཏེ། ཏང་གི་སྐབས་བཅོ་བརྒྱད་པའི་ཚང་འཛོམས་གྲོས་ཚོགས་ཐེངས་དྲུག་པའི་དགོངས་དོན་སློབ་སྦྱོང་དང་། སྤྱི་ཁྱབ་ཧྲུའུ་ཅི་ཞིས་ཅིན་ཕིང་གིས་ཚང་འཛོམས་གྲོས་ཚོགས་སྟེང་གནང་བའི་གསུང་བཤད་གལ་ཆེན་གྱི་དགོངས་དོན་དང་ཚང་འཛོམས་གྲོས་ཚོགས་སྟེང་གྲོས་འཆམ་བྱུང་བའི《གནས་བབ་གསར་པའི་འོག་གི་ཏང་ནང་གི་ཆབ་སྲིད་འཚོ་བའི་སྐོར་གྱི་ཚད་གཞི་འགའ》དང《ཀྲུང་གོ་གུང་ཁྲན་ཏང་གི་ཏང་ནང་གི་ལྟ་སྐུལ་སྲོལ་ཡིག》སློབ་སྦྱོང་བྱས་ཤིང་། ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་ཨུ་ཡོན་ནམ་ཀྲུང་དབྱང་འཐབ་ཕྱོགས་གཅིག་གྱུར་པུའུ་ཡི་པུའུ་ཀྲང་སུང་ཁྲུང་ལན་གྱིས་པུའུ་ལས་ཁུངས་ནས་ཏང་གི་སྐབས་བཅོ་བརྒྱད་པའི་ཚང་འཛོམས་གྲོས་ཚོགས་ཐེངས་དྲུག་པའི་དགོངས་དོན་བརྒྱུད་སྒྲོག་དང་སློབ་སྦྱོང་བྱེད་པའི་ཚོགས་འདུ་སྟེང་གི་གསུང་བཤད་གལ་ཆེན་གྱི་དགོངས་དོན་བརྒྱུད་སྒྲོག་དང་སློབ་སྦྱོང་བྱས། ཚོགས་ཞུགས་མི་སྣས་དངོས་ཡོད་དང་འབྲེལ་ནས་རེ་རེ་བཞིན་གཏམ་བཤད་སྤེལ་ཏེ། སློབ་སྦྱོང་གི་མྱོང་ཚོར་དང་ངོས་ཟིན་ལྷུག་པོར་བརྗོད།
གྲོས་ཚོགས་ལས་བསྟན་དོན། ཏང་གི་སྐབས་བཅོ་བརྒྱད་པའི་ཚང་འཛོམས་གྲོས་ཚོགས་ཐེངས་དྲུག་པ་ནི་ཏང་ཀྲུང་དབྱང་གིས་ཁྱོན་ཡོངས་ནས་བཅོས་བསྒྱུར་གཏིང་ཟབ་ཏུ་སྤེལ་བ་དང་། ཁྱོན་ཡོངས་ནས་འབྱོར་འབྲིང་བསྐྲུན་པར་རྒྱལ་ཁ་ལེན་པའི་གནད་འགག་གི་དུས་སུ་བསྡུས་པའི་གྲོས་ཚོགས་ཧ་ཅང་གལ་ཆེན་ཞིག་ཡིན་པས། དེར་ལོ་རྒྱུས་རྡོ་རིང་ལྟ་བུའི་དོན་སྙིང་ལྡན། ཚང་འཛོམས་གྲོས་ཚོགས་ནས་སྤྱི་ཁྱབ་ཧྲུའུ་ཅི་ཞིས་ཅིན་ཕིང་གི་སྲོག་ཤིང་གོ་གནས་གསལ་བོར་བྱས་ཏེ། “བློ་མཐུན་ཞིས་ཅིན་ཕིང་སྲོག་ཤིང་ཡིན་པའི་ཏང་ཀྲུང་དབྱང”ཞེས་དངོས་སུ་བཏོན་པས། ཏང་ཀྲུང་དབྱང་གི་དབང་གྲགས་སྲུང་སྐྱོབ་དང་། ཏང་གིས་མཐུན་སྒྲིལ་དང་གཅིག་གྱུར་སྒོས་འགོ་ཁྲིད་པར་སྲུང་སྐྱོབ། ཏང་ཡོངས་དང་དམག་ཡོངས། རྒྱལ་ཡོངས་ཀྱི་རིགས་སོ་སོའི་མི་དམངས་ཀྱིས་སྔར་ལས་སྟོབས་ཤུགས་གཅིག་ཏུ་སྒྲིལ་བ་དང་གོ་སྐབས་དམ་འཛིན་བྱེད་པ། འགྲན་སློང་ལས་རྒྱལ་ཁ་ལེན་པ། ཏང་ཡོངས་མཐུན་སྒྲིལ་སེམས་གཅིག་དང་ཐོག་མའི་ཆོད་སེམས་མི་བརྗེད་པ། མུ་མཐུད་དུ་མདུན་དུ་སྐྱོད་པ། ཏང་དང་རྒྱལ་ཁབ་དར་ཞིང་རྒྱས་པ་དང་ཡུན་རིང་བདེ་འགོད་ཡོང་བ་བཅས་ལ་མཚོན་ན་ཕུགས་རིང་ཞིང་གཏིང་ཟབ་པའི་དོན་སྙིང་གལ་ཆེན་ལྡན།
ཚོགས་ཞུགས་མི་སྣས་མགྲིན་གཅིག་ཏུ་བསྟན་དོན། སྤྱི་ཁྱབ་ཧྲུའུ་ཅི་ཞིས་ཅིན་ཕིང་གི་ཏང་ཀྲུང་དབྱང་དང་ཏང་ཡོངས་ཀྱི་སྲོག་ཤིང་གི་གོ་གནས་མཐའ་གཅིག་ཏུ་སྲུང་སྐྱོབ་དང་། སྤྱི་ཁྱབ་ཧྲུའུ་ཅི་ཞིས་ཅིན་ཕིང་གིས་གནང་བའི་གསུང་བཤད་གལ་ཆེན་དང་བྱ་བའི་སྙན་ཞུར་མཐའ་གཅིག་ཏུ་སྲུང་སྐྱོབ། ཚང་འཛོམས་གྲོས་ཚོགས་སྟེང་གྲོས་འཆམ་བྱུང་བའི《ཚད་གཞི》དང《སྲོལ་ཡིག》ལ་མཐའ་གཅིག་ཏུ་སྲུང་སྐྱོབ་བཅས་བྱེད་དགོས། བློ་མཐུན་ཞིས་ཅིན་ཕིང་སྲོག་ཤིང་ཡིན་པའི་ཏང་ཀྲུང་དབྱང་གི་མཐའ་སྐོར་དུ་མཐུན་སྒྲིལ་དམ་ཟབ་ཀྱིས། ཐོག་མའི་ཆོད་སེམས་མི་བརྗེད་པ་དང་མུ་མཐུད་དུ་མདུན་དུ་བསྐྱོད་དེ། “གཟབ་ནན”དང“དོན་དངོས”ཀྱི་དགོངས་དོན་ལ་བརྟེན་ནས་ལས་དོན་སོ་སོ་ལེགས་པར་བསྒྲུབ་པ་དང་། བཅོས་བསྒྱུར་གསར་སྐྲུན་དང་འཕེལ་རྒྱས་སུ་གཏོང་བའི་ཐད་ནས་ཕུལ་དུ་བྱུང་བའི་གྲུབ་འབྲས་བླངས་ཏེ་ཏང་གི་ཚོགས་ཆེན་ཐེངས་བཅུ་དགུ་པ་རྒྱལ་ཁའི་ངང་འཚོགས་པར་བསུ་མ་བྱེད་དགོས།
བློ་མཐུན་ཝང་ཀྲང་ཡུས་ཀྱིས་བསྟན་དོན། (གཅིག)བློ་མཐུན་ཞིས་ཅིན་ཕིང་སྲོག་ཤིང་ཡིན་པའི་ཏང་ཀྲུང་དབྱང་ལ་མཐའ་གཅིག་ཏུ་སྲུང་སྐྱོབ་བྱེད་པ་ནི། ཏང་ཡོངས་དང་དམག་ཡོངས། རྒྱལ་ཡོངས་ཀྱི་རིགས་སོ་སོའི་མི་དམངས་ཀྱི་ཐུན་མོང་གི་འདོད་བློ་ཡིན་པ་དང་། ཁྱོན་ཡོངས་ནས་ཏང་གཟབ་ནན་གྱིས་སྐྱོང་བར་སྐུལ་སྤེལ་དང་། ཏང་གི་གསར་སྐྲུན་ནུས་པ་དང་གོང་བུར་འགྲིལ་ཤུགས། འཐབ་རྩོད་ནུས་པ་བཅས་མཐོར་འདེགས་བྱེད་པའི་ཁ་ཚ་དགོས་གཏུག་གི་བླང་བྱ་ཡིན་ལ། ཏང་དང་རྒྱལ་ཁབ་ཀྱི་ལས་དོན་ཡང་དག་པའི་ཕྱོགས་སུ་གོང་དུ་སྤེལ་བའི་རྩ་བའི་ཁག་ཐེག་ཡིན། སྤྱི་ཁྱབ་ཧྲུའུ་ཅི་ཞིས་ཅིན་ཕིང་གི་ཏང་ཀྲུང་དབྱང་དང་ཏང་ཡོངས་ཀྱི་སྲོག་ཤིང་གི་གོ་གནས་གཏན་ཁེལ་བྱས་པ་ནི་ལོ་རྒྱུས་ཀྱི་དགོས་ངེས་གདམ་གསེས་ཡིན། (གཉིས) ཚང་འཛོམས་གྲོས་ཚོགས་ཐེངས་དྲུག་པའི་དགོངས་དོན་ཁྱོན་ཡོངས་ནས་རྒྱུས་ལོན་དང་ལག་ལེན་མཐར་ཕྱིན་དང་། 《ཚད་གཞི》དང《སྒྲིག་སྲོལ》གྱི་གཏན་འབེབས་རང་རྟོགས་སྒོས་ལག་བསྟར་བྱས་ཏེ། ཏང་ནང་གི་ཆབ་སྲིད་འཚོ་བར་ཤུགས་སྣོན་པ་དང་ཚད་ལྡན་དུ་གཏོང་བ་དང་། སྒྲིག་ལམ་སྔོན་ལ་བཞག་ནས་དམངས་གཙོ་གཅིག་སྡུད་ལམ་ལུགས་ལག་བསྟར་ནན་ཏན་བྱེད་པ་དང་། རྩ་འཛུགས་འཚོ་བའི་ལམ་ལུགས་འཐུས་ཚང་དུ་གཏོང་བ། སྒྲིག་བརྩི་རང་གཅུན་ཇེ་དྲག་ཏུ་གཏོང་བ། རང་རྟོགས་སྒོས་ལྟ་སྐུལ་དང་ལེན་བྱེད་པ་བཅས་ཀྱིས། ལས་དོན་མ་ལུས་སེམས་སུ་བླངས་ནས་ཕྱི་ཡི་འགུལ་སྐྱོད་སྟེང་ནས་མཚོན་པར་བྱེད་དགོས། (གསུམ)ཏང་ཀྲུང་དབྱང་གི་ཇུས་ཆོད་བཀོད་སྒྲིག་ལག་ལེན་མཐར་ཕྱིན་བྱེད་པ་དང་། པུའུ་ཀྲང་སུང་ཁྲུང་ལན་གྱི་བླང་བྱ་ནན་ཏན་གྱིས་དངོས་འབེབས་བྱས་ཏེ། ཏང་དོ་དམ་དང་ཏང་བཅོས་སྐྱོང་གི་འགན་འཁྲི་དངོས་གནས་ལག་ལེན་གྱིས་ཁྱོན་ཡོངས་ནས་ཏང་གཟབ་ནན་གྱིས་སྐྱོང་བ་དེ་འཐབ་ཕྱོགས་སྡེ་ཁག་གི་འཛུགས་སྐྲུན་གྱི་ཕྱོགས་སོ་སོར་དངོས་འབེབས་བྱས་ནས། འཐབ་ཕྱོགས་གཅིག་གྱུར་གྱི་བྱ་བ་ལེགས་པར་བསྒྲུབ་དགོས།
བློ་མཐུན་ལིའུ་ཕེང་གིས་བསྟན་དོན། ཚང་འཛོམས་གྲོས་ཚོགས་ཐེངས་དྲུག་པའི་སྤྱི་བསྒྲགས་དང་སྤྱི་ཁྱབ་ཧྲུའུ་ཅི་ཞིས་ཅིན་ཕིང་གིས་ཚང་འཛོམས་གྲོས་ཚོགས་སྟེང་གནང་བའི་གསུང་བཤད་ཀྱི་དགོངས་དོན་གྱིས་འཐབ་ཇུས་བཀོད་སྒྲིག་དང་ལམ་ལུགས་ཀྱི་བཀོད་སྒྲིག་གནང་ལ། བློ་མཐུན་ཞིས་ཅིན་ཕིང་སྲོག་ཤིང་ཡིན་པའི་ཏང་ཀྲུང་དབྱང་གིས་ཏང་གཟབ་ནན་གྱིས་སྐྱོང་བའི་ཆོད་སེམས་བརྟན་པོ་དང་ལོ་རྒྱུས་ཀྱི་ཁག་འགན་མངོན་པར་མཚོན་ཡོད་ལ། ཏང་འཛུགས་སྐྲུན་གྱི་རླབས་ཆེ་བའི་བཟོ་འགོད་གསར་པར་སྔར་ལས་སྐུལ་འདེད་གཏོང་བ་དང་། ཏང་དང་རྒྱལ་ཁབ་ཀྱི་ལས་དོན་གསར་སྐྲུན་བྱེད་པའི་རྣམ་པ་གསར་བར་མཚོན་ན་དོན་སྙིང་གལ་ཆེན་ལྡན། གཞི་རིམ་གྱི་ཏང་ཡོན་ཞིག་ཡིན་པའི་ཆ་ནས། ཕུགས་བསམ་བརྟན་པོ་དང་དད་མོས་བརྟན་པོ་སྒོས་ཆབ་སྲིད་ཀྱི་སྒྲིག་ལམ་དང་ཆབ་སྲིད་ཀྱི་ཆོས་ཉིད་བརྟན་སྲུང་བྱེད་པ་དང་། བློ་བརྟན་འགྱུར་མེད་སྒོས་བློ་མཐུན་ཞིས་ཅིན་ཕིང་སྲོག་ཤིང་ཡིན་པའི་ཏང་ཀྲུང་དབྱང་གི་དབང་གྲགས་སྲུང་སྐྱོབ་བྱས་ཏེ། དུས་ནམ་ཡང་བསམ་བློ་སྟེང་དང་ཆབ་སྲིད་སྟེང་། འགུལ་སྐྱོད་སྟེང་བཅས་ནས་བློ་མཐུན་ཞིས་ཅིན་ཕིང་སྲོག་ཤིང་ཡིན་པའི་ཏང་ཀྲུང་དབྱང་ལ་གཅིག་གྱུར་ཚད་མཐོན་པོ་བྱེད་དགོས།
ཡོན་ཀྲང་གཞོན་པ་སྒོ་མང་ཚང་གིས། ཚང་འཛོམས་གྲོས་ཚོགས་ཐེངས་དྲུག་པས་ཏང་གཟབ་ནན་གྱིས་སྐྱོང་བར་ཆེད་དོན་ཞིབ་འཇུག་སྤེལ་བ་དང་། 《ཚད་གཞི》དང《སྲོལ་ཡིག》ལ་གྲོས་འཆམ་བྱུང་བ་དེས་ཀྲུང་གོ་གུང་ཁྲན་ཏང་གིས་བློ་བརྟན་འགྱུར་མེད་སྒོས་ཁྱོན་ཡོངས་ནས་ཏང་གཟབ་ནན་གྱིས་སྐྱོང་བའི་ཆོད་སེམས་བརྟན་པོ་མངོན་པར་མཚོན་ཡོད། ཆོས་ལུགས་ཁག་གི་མི་སྣས་ཀྱང་སློབ་སྦྱོང་ནན་ཏན་དང་། ཚང་འཛོམས་གྲོས་ཚོགས་ཐེངས་དྲུག་པའི་དགོངས་དོན་ལ་གོ་བ་ཟབ་མོ་བླངས་ཐོག སྲོག་ཤིང་འདུ་ཤེས་དང་མིག་ལྟོས་འདུ་ཤེས་ཇེ་དྲག་ཏུ་བཏང་ནས། ཏང་གི་མགོ་ཁྲིད་ལ་མཐའ་གཅིག་ཏུ་སྲུང་སྐྱོབ་དང་། ཏང་ཀྲུང་དབྱང་གི་དབང་གྲགས་ལ་སྲུང་སྐྱོབ་བྱེད་དགོས། ཚང་འཛོམས་གྲོས་ཚོགས་ཀྱི་དགོངས་དོན་སློབ་སྦྱོང་དང་བོད་བརྒྱུད་ནང་བསྟན་གྱི་ཤེས་ཡོན་ཐོབ་ཐང་ལམ་ལུགས་འཛུགས་སྐྲུན་ལེགས་པོ་བྱེད་པ། བོད་བརྒྱུད་ནང་བསྟན་གྱི་འཐུས་མི་སྐྱེད་སྲིང་བྱེད་པར་ཤུགས་སྣོན་པ་བཅས་ཟུང་འབྲེལ་དམ་པོ་སྒོས། བོད་བརྒྱུད་ནང་བསྟན་ཆོས་ལུགས་དང་སྤྱི་ཚོགས་རིང་ལུགས་ཀྱི་སྤྱི་ཚོགས་ཕན་ཚུན་འཕྲོད་མཐུན་ཡོང་བར་བྱེད་པ་དང་། དད་ལྡན་མང་ཚོགས་ལ་ཞབས་ཞུ་དང་སྤྱི་ཚོགས་ལ་ཞབས་ཞུ་བྱེད་པར་སྐུལ་ཁྲིད་གང་ལེགས་བྱས་ཏེ། བློ་བརྟན་འགྱུར་མེད་སྒོས་ཏང་གི་རྗེས་སུ་འབྲངས་ནས། ཏང་གི་འཐབ་ཕྱོགས་གཅིག་གྱུར་བྱ་བར་ནུས་ཤུགས་གང་ཡོད་འདོན་དགོས།
བློ་མཐུན་གནམ་ལྷ་བཀྲ་ཤིས་དང་དབང་ཆེན་ཚེ་རིང་། ལི་དབྱི་སོགས་ཀྱིས་གཏམ་བཤད་སྤེལ་ཏེ། སྤྱི་ཁྱབ་ཧྲུའུ་ཅི་ཞིས་ཅིན་ཕིང་གིས་ཀྲུང་དབྱང་ཆབ་སྲིད་ཅུས་ཀྱི་མངག་བཅོལ་དང་དུ་བླངས་ནས་བྱ་བའི་སྙན་ཞུ་ཕུལ་བ་དེ་ནི། ལོ་གཅིག་གི་རིང་ཏང་དང་རྒྱལ་ཁབ་ཀྱི་བྱ་བར་ཁྱོན་ཡོངས་ནས་སྤྱི་བསྡོམས་དང་། དངོས་འཚོལ་བདེན་སྒྲུབ་དང་བསམ་བློ་གཏིང་ཟབ་པ། མི་ལ་ཡར་སྐྱེད་སྟེར་ཐུབ་པ་ཞིག་རེད་ཅེས་བརྗོད།
གྲོས་ཚོགས་ཀྱིས་ནན་གྱིས་བསྟན་དོན། ཚང་འཛོམས་གྲོས་ཚོགས་ཐེངས་དྲུག་པའི་དགོངས་དོན་ནི་མིག་སྔར་དང་དེང་ཕྱིན་གྱི་དུས་སྐབས་ཤིག་གི་སློབ་གླིང་གི་ཆབ་སྲིད་ལས་འགན་གལ་ཆེན་ཞིག་ཡིན། ཏང་ཡོན་དང་ལས་བྱེད་པ་ཡོངས་ཀྱིས་ཚང་འཛོམས་གྲོས་ཚོགས་ཀྱི་དགོངས་དོན་སློབ་སྦྱོང་དང་ལག་ལེན་མཐར་ཕྱིན་བྱེད་པ་དེ་གོ་སྐབས་ཤིག་ཏུ་བརྩིས་ནས། “འདུ་ཤེས་བཞི”སྔར་ལས་ཇེ་དྲག་ཏུ་གཏོང་བ་དང་། ལྷག་པར་དུ་སྲོག་ཤིང་འདུ་ཤེས་དང་སྤྱི་ཡོངས་འདུ་ཤེས་དངོས་གནས་ཇེ་དྲག་ཏུ་བཏང་ནས། ཚད་མཐོ་བའི་ཆབ་སྲིད་ཀྱི་རང་རྟོགས་དང་བྱེད་སྒོའི་རང་རྟོགས་ལ་བརྟེན་ནས་སྤྱི་ཁྱབ་ཧྲུའུ་ཅི་ཞིས་ཅིན་ཕིང་གི་འགོ་ཁྲིད་སྲོག་ཤིང་གི་གོ་གནས་མཐའ་གཅིག་ཏུ་སྲུང་སྐྱོབ་བྱེད་པ་དང་། བློ་མཐུན་ཞིས་ཅིན་ཕིང་སྲོག་ཤིང་ཡིན་པའི་ཏང་ཀྲུང་དབྱང་དང་གཅིག་གྱུར་ཚད་མཐོན་པོ་བྱེད་དགོས། 《ཚད་གཞི》དང《སྲོལ་ཡིག》སློབ་སྦྱོང་ནན་ཏན་བྱས་ཏེ། ཏང་ནང་གི་ཆབ་སྲིད་འཚོ་བར་ཤུགས་སྣོན་པ་དེ་ཁྱོན་ཡོངས་ནས་ཏང་གཟབ་ནན་གྱིས་སྐྱོང་བའི་རྩ་བའི་རང་བཞིན་གྱི་རྨང་གཞིའི་བྱ་བ་ཡིན་པ་དང་། ཏང་ནང་གི་ལྟ་སྐུལ་ཇེ་དྲག་ཏུ་གཏོང་བ་དེ་ཁྱོན་ཡོངས་ནས་ཏང་གཟབ་ནན་གྱིས་སྐྱོང་བའི་འགན་སྲུང་གལ་ཆེན་ཡིན་པའི་ཆ་ནས། ཏང་རྩ་འཛུགས་ཀྱི་གཙོ་གཞིའི་འགན་འཁྲི་དང་སྒྲིག་ཨུའི་ལྟ་སྐུལ་འགན་འཁྲི་དངོས་གནས་ལག་བསྟར་བཟང་པོ་བྱས་ཏེ། ཁྱོན་ཡོངས་ནས་ཏང་གཟབ་ནན་གྱིས་སྐྱོང་བའི་བླང་བྱ་སོ་སོ་དམིགས་སར་འབྱོར་བ་དང་ཕན་འབྲས་དངོས་ལེན་པར་སྐུལ་འདེད་གཏོང་དགོས།
གྲོས་ཚོགས་ཀྱིས་ཏང་ཀྲི་པུའུ་ཡིས་ཚང་འཛོམས་གྲོས་ཚོགས་ཐེངས་དྲུག་པའི་དགོངས་དོན་ལ་སློབ་སྦྱོང་བྱེད་པ་དེ་རིགས་པའི་གཞུང་ལུགས་ལ་དྲག་ཆས་སྤྲ་བར་ཤུགས་སྣོན་པའི་ལས་འགན་གལ་ཆེན་དུ་བརྩིས་ནས། “སློབ་པ་གཉིས་དང་བྱེད་པ་གཅིག”གི་སློབ་སྦྱོང་སློབ་གསོ་ནང་བཞག་སྟེ། སློབ་སྦྱོང་གི་འཆར་གཞི་དང་ཇུས་གཞི་ཞིབ་ཚགས་ཅན་ཞིག་བཟོས་ནས། རྒྱ་ཆེ་བའི་ཏང་ཡོན་དང་ལས་བྱེད་པར་ཁྱོན་ཡོངས་དང་ཡང་དག་པའི་སྒོ་ནས་ཚང་འཛོམས་གྲོས་ཚོགས་ཀྱི་དགོངས་དོན་ཁོང་དུ་ཆུད་དུ་འཇུག་པར་སྐུལ་འདེད་གཏོང་དགོས།


text:
སེ་རའི་དགེ་འདུན་པས་སློབ་ཚན་ཉན་བཞིན་པ།
བོད་མེ་བྱ་ལོའི་ཟླ་གཉིས་པའི་ཚེས་བདུན་ཉིན་གསར་འགོད་པས། སེ་ར་ཐེག་ཆེན་གླིང་གི་བོད་ལྗོངས་ནང་བསྟན་སློབ་ཆེན་སེ་ར་དགོན་ཡན་ལག་སློབ་གླིང་གི་ཕྱོགས་སུ་གཟའ་འཁོར་རེའི་རེས་གཟའ་ཟླ་བའི་ཉིན་ཀྲིག་ཅར་ཐོག་འཚོག་བཞིན་པའི་སྐར་རྩིས་སློབ་ཚན་གྱི་དགེ་རྒན་ཆེ་མོ། རྒྱལ་ཁབ་རིམ་པའི་སྐར་རྩིས་རིག་པ་རྒྱུན་འཛིན་པ་མཁས་དབང་ཀུན་དགའ་རིག་འཛིན་ལགས་ཀྱི་སློབ་ཚན་འཚོག་ཡུལ་དངོས་ལ་བཅར་འདྲི་ཞུ་བར་བསྐྱོད་པ་ཡིན།
སྔ་དྲོའི་ཆུ་ཚོད་བཅུ་གཅིག་པར་སློབ་ཚན་དངོས་སུ་འཚོག་རྒྱུ་ཡིན་པས། སྔ་གསར་གསར་ནས་སློབ་གླིང་གི་རྒྱལ་སྒོའི་འཁྲིས་སུ་མཁས་དབང་མཆོག་ཕེབས་སྒུག་ཞུ་སྐབས། ཕྱོགས་བཞི་མཚམས་བརྒྱད་ནས་ཕྱག་ཏུ་སློབ་དེབ་བསྣམས་པའི་དགེ་འདུན་པ་རྣམས་འབུ་གྲོག་མ་ཚང་ནས་ཐོན་པ་ལྟར་སློབ་གླིང་གི་ཕྱོགས་སུ་ཕེབས་ཀྱི་འདུག་ཅིང་། ཁོ་བོའི་སེམས་ལ་རྒན་ལགས་ད་དུང་ཕེབས་རྒྱུ་ཨེ་ཡིན་ནམ་སྙམ་སྟེ་སོམ་ཉི་དང་བཅས་ཏེ། སློབ་གླིང་གི་རྒྱལ་སྒོ་འཛུལ་ནས་བཀའ་འདྲི་ཞུ་སྐབས། སློབ་མ་རྣམས་མ་འབྱོར་གོང་ནས་རྒན་ལགས་ཕེབས་ཟིན་ཏེ་སློབ་གྲྭའི་མགྲོན་བསུ་ཁང་དུ་སྐུ་ངལ་གསོས་ནས་བཞུགས་འདུག སློབ་གྲྭས་གཏན་འབེབས་ལྟར་སློབ་ཁང་ནང་སློབ་མ་བརྒྱ་དང་བརྒྱད་ཅུ་ཙམ་ཡོད་པ་དེ་དག་ཆ་ཚང་འབྱོར་ཡོད་མེད་མིང་བཤེར་བགྱིས་སོང་བས། ཁོ་བོའི་ཡིད་ལ་སློབ་གླིང་གི་སློབ་གཉེར་དོ་དམ་ལེགས་པོ་ཡོད་པའི་སྣང་བ་བྱུང་། མིང་ཐོ་བཤེར་ཟིན་རྗེས་ད་ལོ་དགུང་གྲངས་༧༦ལ་ཕེབས་པའི་མཁས་དབང་ཀུན་དགའ་རིག་འཛིན་ལགས་མཆོག་གིས་ཕྱག་གཡས་པར་འཁར་བ་ཞིག་ཐོགས་ཤིང་། གཞོགས་གཡོན་ནས་གུས་བཀུར་ཆེ་བའི་སློབ་མ་བཀྲ་ཤིས་ནོར་བུའི་ཕྱག་འདྲེན་འོག་སློབ་ཁྲིད་བཤད་སྟེགས་ཐོག་དལ་བུར་ཕེབས།
རྒན་ལགས་སྐུ་ན་བགྲེས་ཤིང་། ཞབས་ཟུང་བདེ་པོ་མེད་ཀྱང་སྙིང་སྟོབས་ཀྱིས་ཁེངས་པའི་བཞིན་མདངས་དེ་མཐོང་སྐབས། ཁོ་བོའི་ཡིད་ཀྱི་མེ་ལོང་ངོས་སུ་རང་ཅག་ཁ་བ་རི་པར་སྐུ་ཡོན་ཆེ་ལ་ཐུགས་རྒྱུད་ཤིན་ཏུ་བཟང་བའི་བཤེས་གཉེན་དེ་ལྟ་བུའི་གྲས་ཁག་གཅིག་ཡོད་པ་ནི་དངོས་འབྲེལ་རྗེས་རབས་པ་ཚོའི་བསོད་ནམས་རང་རེད་སྙམ། ཁོང་གིས་སྐུ་ཚེ་གང་བོར་བོད་ལྗོངས་སྨན་རྩིས་ཁང་སྐར་རྩིས་ཞིབ་འཇུག་ཁང་དུ་ཕྱག་ལས་གནང་སྟེ། སྐར་རྩིས་བྱ་གཞག་ལ་ལེགས་སྐྱེས་ཚད་གཞལ་མི་ཐུབ་པ་འབུལ་གནང་མཛད་ཅིང་། མདོ་དབུས་ཁམས་གསུམ་གྱི་སློབ་མ་སྟོང་ཕྲག་མང་པོ་བསྐྱངས་གནང་བ་མ་ཟད། རྒན་ཡོལ་ཞུས་གནང་རྗེས་ཀྱང་ཐུགས་ལྷོད་པོར་མི་བཞུགས་ཤིང་། རྣམ་གཡེང་ཅི་ཡང་མེད་པར་ཆུང་དུས་ནས་སྦྱངས་བརྩོན་ལྷོད་མེད་གནང་སྟེ་བྱུང་བའི་སྐུ་ཉིད་ཀྱི་ཁོང་དུ་ཆུད་པའི་སྐར་རྩིས་རིག་གཞུང་རྣམས་མི་རབས་རྗེས་མར་བརྒྱུད་སྤྲོད་གནང་ཕྱིར་འབད་བརྩོན་ཆེན་པོ་གནང་བ་དེ་ལྟ་བུ་ནི་དེང་འདིར་མིག་མཐོང་ལག་ཟིན་གྱི་མཛད་རྗེས་འཇོག་གནང་བ་ཞིག་དང་། ཕྱི་རབས་པར་རིན་ཐང་བྲལ་བའི་མིག་དཔེ་སྟོན་གནང་བའི་བརྗིད་ཉམས་ལྡན་པའི་གཟུགས་བརྙན་ཞིག་རེད་སྙམ་བྱུང་།
སློབ་ཁྲིད་ཟབ་མོས་སློབ་མའི་སྦྱངས་བརྩོན་གྱི་སེམས་པ་རབ་ཏུ་བསྐུལ།
ནག་རྩིས་ནི་གནམ་རིག་སྐར་རྩིས་སློབ་ཁྲིད་ཀྱི་སྔོན་འགྲོ་ལྟ་བུ་ཡིན་ཞིང་། མཁས་དབང་ཀུན་དགའ་རིག་འཛིན་ལགས་མཆོག་གིས་སྤྱི་ལོ་2011ལོ་ནས་བཟུང་སེ་ར་དགོན་གྱི་འདུན་པ་དང་དུ་བཞེས་ཏེ་གཟའ་འཁོར་རེའི་ནང་སློབ་ཚན་ཐེངས་རེ་ཁྲིད་གནང་ཡོད་པས། ད་ཆ་དགེ་འདུན་སློབ་མ་ཁག་གཅིག་ནག་རྩིས་རྩ་བའི་ཆ་ནས་ཐོན་ཟིན་ཏེ། དཔལ་དུས་འཁོར་ལུགས་ནས་བྱུང་བའི་སྐར་རྩིས་གཞུང་ལུགས་སློབ་གཉེར་བྱ་རྒྱུའི་ཕྱོགས་སུ་ཁ་བསྒྱུར་ཟིན་ཡོད་ཅིང་། དགེ་འདུན་པའི་ཁྲོད་ནས་སློབ་མ་བཀྲ་ཤིས་ནོར་བུ་ལགས་ནི། རྒན་ལགས་ཐུགས་མ་ལྕོགས་པའི་སྐབས་སྐར་རྩིས་སློབ་ཚན་ཚབ་ཁྲིད་ཐུབ་མཁན་གྱི་ཕུལ་བྱུང་སློབ་མ་ཞིག་ཏུ་གྱུར་ཡོད་ལ། སློབ་མ་དེ་ནི་སྙན་ངག་སུམ་རྟགས་དང་སྒྲ་ཚད་རྩོམ་སོགས་སློབ་ཚན་གྱི་ཐད་ལའང་མདུན་གྲལ་དུ་སླེབས་པའི་སློབ་མ་ཡག་པོ་ཞིག་ཡིན་པ་རེད།
དེ་ཉིན་སློབ་ཚན་འགོ་ཚུགས་མ་ཐག་རྒན་ལགས་ཀྱི་ནག་པང་ཐོག་བརྩི་བྱ་ལོ་རྟགས་དང་བཅས་པ་བཏོན་ནས་རྩིས་རིམ་ཞིབ་པར་གསུངས་རྗེས། ཁྱེད་རྣམ་པས་རིག་པ་རྩེ་གཅིག་ཏུ་བསྒྲིམས་ནས་སློབ་ཚན་གསན་རོགས། སློབ་ཕྲུག་ཚོ། ཤེས་སོང་ངམ། ད་མགོ་འཚོས་སོང་ངམ། སློབ་ཁང་འཛུལ་ཟིན་རྗེས་ངས་ནམ་རྒྱུན་བཤད་པ་ལྟར་ཡིན། ཆུ་ལེན་པར་ཡོང་ནས་བན་སྟོང་པར་ལོག་ན་གཏན་ནས་འགྲིག་གི་མ་རེད། ད་ལྟ་ངས་ཁྲིད་པ་དེ་དག་དེ་སྔོན་བསྐྱར་ཟློས་མང་པོ་བཤད་ཟིན་པས། ཤེས་སོང་ངམ། ཞེས་ཐེངས་འགའ་གསུངས། རྒན་ལགས་ཀྱི་བཀའ་མོལ་དེ་དག་གསུང་སྐབས་སློབ་ཁང་ནང་དབུགས་ཀྱང་གཏོང་མཁན་མེད་པ་ལྟར་ཁུ་སིམ་མེར་གནས་ལ། ཤེས་མ་སོང་ཟེར་མཁན་ཡང་མི་འདུག་པས། རྒན་ལགས་མཆོག་གིས། ད་འོ་ན་ངས་སློབ་མ་ཁག་གཅིག་ཡར་བསླངས་ནས། བརྩི་བྱ་ལོ་རྟགས་ཀྱི་རྩིས་འབྲས་འདོན་དུ་འཇུག་གི་ཡིན་ཞེས་ནག་པང་ཐོག་བརྩི་བྱ་ལོ་རྟགས་དང་ལོ་ན་འབྲི་གནང་མཛད་མ་ཐག ཐེངས་དང་པོར་སློབ་མ་བརྒྱད་ནག་པང་མདུན་དུ་བསླངས་ཏེ། རྩིས་འབྲས་འདོན་དུ་བཅུག་གནང་སོང་བས། སློབ་ཁང་དེ་མ་ཉིད་དུ་འཁྲུག་ཆ་དོད་པོར་གྱུར།
དུས་ཡུན་སྐར་མ་ཁ་ཤས་རིང་ཁོག་ནས་མན་ངག་བཏོན་ཞིང་མཛུབ་རྩིས་བརྒྱབ་པ་བརྒྱུད། ནག་པང་ཐོག་རྒན་ལགས་ཀྱིས་བཏོན་གནང་བའི་བརྩི་བྱའི་ལོ་རྟགས་དང་ལོ་ནའི་རྩིས་འབྲས་ཁྲ་ལིང་ངེར་ཐོན་ཞིང་། འགྲིག་མིན་བརྡར་ཤ་གཅོད་རན་པའི་ཚེ། རྒན་ལགས་ཀྱིས་ཐད་ཀར་འགྲིག་མིན་མ་གསུངས་པར། མདུན་ཕྱོགས་ཀྱི་སློབ་མར་གཟིགས་ནས་སློབ་མ་ཚོ། ཁྱེད་ཚོས་ཞིབ་བཤེར་གྱིས་དང་། འགྲིག་འདུག་གམ་ཞེས་འཛིན་གྲྭའི་སློབ་མ་ཚོར་རྩིས་འབྲས་བཤེར་དུ་བཅུག་པས། སློབ་མ་ཚོས་རང་རང་གི་དེབ་ཐོག་ཏུ་རྩིས་པ་དང་ནག་པང་ཐོག་གི་རྩིས་འབྲས་གཅིག་མཚུངས་སུ་གྱུར་སྟབས། ཚང་མས་མགྲིན་གཅིག་ཏུ་འགྲིག་འདུག་ཅེས་འབོད་སྒྲ་བསྒྲགས། རྒན་ལགས་མཆོག་གིས། ཡག་པོ་འདུག གོང་དུ་སློབ་མ་འདི་དག་ཡར་ལངས་ཏེ་རྩིས་ནོར་ཐེབས་མ་སོང་། རྩིས་རྒྱག་སྐབས་སློབ་མ་གཉིས་གསུམ་གྲོས་བསྡུར་བྱས་ནའང་འགྲིག་གི་རེད། ད་འོ་ན། རྩིས་ཐེངས་གཉིས་པ་འགོ་འཛུགས་ཀྱི་ཡིན་ཞེས་ནག་པང་ཐོག་སླར་ཡང་བརྩི་བྱ་ལོ་རྟགས་དང་ལོ་ན་བྲིས་གནང་ཞིང་། སུ་ལངས་ཀྱི་ཡིན་ནམ། སློབ་མ་བརྒྱད་ལོངས་ཤོག་ཅེས་སྤྱན་ཟུང་འཛིན་གྲྭའི་རྒྱབ་ངོས་ཀྱི་སློབ་མར་ཕྱོགས་གནང་སྟེ། རྒྱབ་ངོས་ནས་ལངས་དགོས་པའི་དགོངས་ཚུལ་བསྟན་གནང་བས། དེ་མུར་འཛིན་གྲྭའི་རྒྱབ་ངོས་ནས་སློབ་མ་བརྒྱད་ཀྱིས་ནག་པང་གི་འཁྲིས་སུ་བཅར་ཏེ་གདེང་ཚོད་ལྡན་པའི་ངང་འཁྱུག་ཙམ་ཞིག་ལ་རྩིས་འབྲས་བཏོན་སོང་། སླར་ཡང་རྒན་ལགས་ཀྱིས། གསུང་ཤུགས་ཆེན་པོས་ཚང་མས་ཡག་པོ་ཞིག་ལྟོས་དང་། བརྩི་བྱ་ལོ་རྟགས་འདིའི་རྩིས་འབྲས་ནང་ནོར་འཁྲུལ་གཅིག་བྱུང་འདུག སུས་བཅོས་ཐུབ་པ་འདུག་གས་ཞེས་གསུངས་པས། དེ་མུར་སློབ་མ་གཅིག་གིས་ཡར་ལངས་ཏེ་ནོར་འཁྲུལ་ཡོ་བསྲང་བྱས་པས། རྒན་ལགས་ཐུགས་མཉེས་པོ་བྱུང་ཞིང་། ཁོང་གིས། ཡག་པོ་ཞེ་དྲག་འདུག ང་ཚོ་དགེ་སློབ་མཉམ་དུ་བརྡར་ཤ་བཅད་ན་ཤིན་ཏུ་ལེགས་པོ་འདུག་ཅེས་གསུངས། དུས་ཡུན་ཆུ་ཚོད་གཅིག་གི་སློབ་ཚན་འཁྱུག་ཙམ་གྱི་སྣང་བར་མཇུག་འགྲིལ་ཞིང་། སློབ་མ་ཚོས་རྒན་ལགས་སུ་གུས་འདུད་ཞུས་རྗེས་སྐད་ཅོར་འ་འུར་མེད་པར་སློབ་ཁང་ནས་ཁ་བྲལ་ཞིང་། ཁོ་བོས་རྒན་ལགས་ཀྱི་རྗེས་སུ་བསྙེགས་ནས། སློབ་གླིང་གི་གཞུང་ལས་ཁང་དུ་རྒན་ལགས་སུ་སྔ་ཕྱིའི་ཕྱག་ལས་ཀྱི་སྐོར་བཅར་འདྲི་རགས་ཙམ་ཞུས་པ་ཡིན།
སྐར་རྩིས་མཁའ་དབྱིངས་སུ་བསྐྱངས་པའི་སློབ་མ་རྒྱུ་སྐར་གྱི་ཚོགས།
བོད་ལུགས་གསོ་རིག་བསྟན་པ་རྒྱུན་འཛིན་དང་། སྨན་རྩིས་སྲོག་ཤིང་མི་འགྱུར་བརྟན་པོར་གནས་པ་བྱ་རྒྱུ་དེ་ནི་མཁས་དབང་ཀུན་དགའ་རིག་འཛིན་ལགས་ཀྱིས་དོར་མི་རུང་བའི་འགན་འཁྲི་ཞིག་ཏུ་བརྩི་གནང་མཛད་ཀྱི་ཡོད་ཅིང་། ཁོང་གིས་འདས་ཟིན་པའི་ལོ་ངོ་སུམ་ཅུ་ལྷག་ཙམ་རིང་ཐུགས་ནུས་ཡོད་རྒུས་སྐར་རྩིས་སྦྱོང་འདོད་པའི་ཞིང་འབྲོག་མང་ཚོགས་ཀྱི་བུ་ཕྲུག་དང་། སློབ་མ། སྐར་རྩིས་ཞིབ་འཇུག་མི་སྣ་སོགས་ལ་སྐར་རྩིས་རིག་པའི་རྨང་གཞིའི་ཤེས་བྱ་དང་། སྤྱི་ཚོགས་ཐོག་ཤིན་ཏུ་སྤྱོད་མཁོ་ཆེ་བའི་ཀེག་རྩིས། བག་རྩིས། གཤིན་རྩིས། ཚེ་རྩིས། དེ་མིན་ལོ་ཐོ་རྩོམ་སྒྲིག་གི་རྨང་གཞིའི་ཨང་རྩིས་ལྔ་བསྡུས་དང་། གཟའ་ལྔ། ཉི་ཟླ་གཟའ་འཛིན་སོགས་ལོ་མང་སློབ་ཁྲིད་གནང་སྟེ། སློབ་མ་ཧ་ཅང་མང་པོ་གསོ་སྐྱོང་གནང་ཞིང་། མིག་སྔར་སློབ་མ་ཁག་གཅིག་ས་གནས་དང་གྲོང་ཁྱེར་གྱི་རྩིས་རིག་སྨྲ་བའི་ཚད་ལྡན་རྩིས་པ་དང་དགེ་རྒན་དུ་གྱུར་ཡོད་པ་ནི། ལྷོ་ཁ་སྨན་རྩིས་ཁང་གི་པ་སངས་ལྷུན་གྲུབ་དང་། ནོར་བུ་ཚེ་རིང་། མིག་དམར་སོགས་དང་། གཞིས་རྩེ་གྲོང་ཁྱེར་གྱི་དགྲ་འདུལ་བུ་ལགས་དང་། ནག་ཆུའི་མི་འགྱུར་རྡོ་རྗེ། མངའ་རིས་ཀྱི་ཕུར་བུ་དོན་གྲུབ། ཤེས་རབ་ཆོས་འཕེལ། ཚེ་བརྟན་འཇིགས་མེད། ཆབ་མདོའི་བསོད་ནམས་དཔལ་ལྡན་སོགས་ཡིན་པ་དང་། ཁྱད་པར་དུ་རྒན་ལགས་མཆོག་ནས་བོད་ལྗོངས་གསོ་རིག་སློབ་གླིང་དུ་སྐར་རྩིས་སློབ་ཁྲིད་གནང་རྗེས། དཀར་ནག་རྩིས་ལ་མཁས་པའི་སློབ་མ་མིག་དམར་དང་རྡོ་རྗེ་སྲི་ཐུབ་སོགས་ཀྱི་སྐར་རྩིས་རིག་པའི་སྦྱངས་འབྲས་ལ་ཕྱོགས་ཀུན་གྱི་སྐར་རྩིས་དགེ་སློབ་རྣམས་ཧ་ལས་པར་གྱུར་ཡོད་པ་རེད།
མཁས་དབང་ཀུན་དགའ་རིག་འཛིན་ལགས་ཀྱིས་སྨན་རྩིས་ཁང་དང་གསོ་རིག་སློབ་གླིང་སོགས་གང་དུ་ཕྱག་ལས་གནང་ཡང་སློབ་ཕྲུག་གསོ་སྐྱོང་གནང་རྒྱུ་དེ་ཆེས་གལ་ཆེའི་གནས་བབ་ཐོག་འཇོག་གནང་མཛད་ཡོད་ཅིང་། གང་ཉིད་ཀྱི་ཐུགས་ལ་གང་ཆུད་པ་རྣམས་སྦ་གསང་སྤུ་ཙམ་མེད་པར་སློབ་མ་ཚོར་བུམ་པ་གང་བྱོའི་ཚུལ་དུ་སློབ་གནང་མཛད་ཡོད་པ་མ་ཟད། བོད་ལུགས་གསོ་རིག་སློབ་གླིང་གི་སློབ་ཁྲིད་ཀྱི་དགོས་མཁོར་དམིགས་པ་དང་། སློབ་གཞི་སྔར་ལས་འཐུས་ཚང་ཡོང་ཕྱིར། བོད་སྨན་འཛིན་གྲྭ་ཁག་ལ་བོད་ཀྱི་གནམ་རིག་སྐར་རྩིས་སྐོར་ཡིག་འབྲུ་ཁྲི་ཚོ་དྲུག་ལྷག་ཙམ་ཡོད་པའི་སློབ་དེབ་ཅིག་བརྩམས་གནང་ཡོད་ཅིང་། སློབ་དེབ་དེའི་ས་བཅད་ཁ་གསལ་ཞིང་། ནང་དོན་གོ་བདེ་བ་ཞིག་ཡིན་སྟབས། ལྗོངས་ཕྱི་ནང་གི་སྐར་རྩིས་རིག་པར་རྩེན་པའི་དགེ་སློབ་ཚང་མའི་དགའ་བསུ་ཐོབ་ཡོད་པ་མ་ཟད། སྐར་རྩིས་སློབ་དེབ་འདི་ཉིད་ད་ལྟ་བོད་སྨན་སློབ་གྲྭ་ཁག་གི་གནམ་རིག་སྐར་རྩིས་ཀྱི་སློབ་གཞི་གཅིག་པུ་དེར་གྱུར་ཡོད་པ་རེད།
མཁས་དབང་ཀུན་དགའ་རིག་འཛིན་ལགས་མཆོག་གིས་དགུང་ལོ་བཅུ་ནས་རྩིས་རིག་པར་སློབ་གཉེར་གནང་འགོ་བཙུགས་གནང་ཡོད་ཅིང་། ལོ་ཟླའི་འཕེལ་འགྲིབ་ཀྱི་ཆར་རླུང་དྲག་པོའི་ཁྲོད། ལྷ་སའི་ལྷོ་ཕྱོགས་དམངས་ཁྲོད་ཟློས་གར་ཚོགས་པའི་འཁྲབ་སྟོན་པ་གནང་མྱོང་ལ། ལྷ་ས་བཟའ་བཅའ་བཟོ་གྲྭའི་ཏན་ཞིམ་བཟོ་མཁན་དང་། ལྷ་ས་རུམ་འཐག་བཟོ་གྲྭའི་ཁ་གདན་གྱི་ཇེམ་ཙེ་རྒྱག་མཁན་སོགས་ལས་རིགས་འདྲ་མིན་གྱི་བྲོ་བ་མྱངས་གནང་མྱོང་ཞིང་། ཆུང་དུས་སྦྱངས་བརྩོན་གནང་བའི་སྐར་རྩིས་རིག་པ་དེ་ཉིད་ཀྱག་ཀྱོག་གི་ལོ་ཟླའི་ལས་རིགས་སྣ་ཚོགས་ལ་ཞུགས་པའི་རླབས་རྒྱུན་གང་གིས་ཀྱང་བརླག་ཐུབ་མེད་གཤིས། སྐུ་ན་དར་སྒང་གི་དུས་ནས་ཉིན་བྱེད་དགུང་དུ་འཕགས་པ་ལྟར་གང་ཉིད་ཀྱི་མཁྱེན་དཔྱོད་ཡངས་པོས། བོད་ཀྱི་སྐར་རྩིས་ཞིང་སའི་ཐོག་གི་རྐང་འཐུང་སྟོང་ཚོ་མང་པོ་བསྐྱངས་གནང་ཡོད་པའི་བཀའ་དྲིན་ནི་བོད་མི་རིགས་ལྟ་བཞག་འཛམ་གླིང་གནམ་རིག་སྐར་རྩིས་ལས་རིགས་ཀྱིས་ཀྱང་བརྗེད་ཐབས་མེད་པ་ཞིག་ཏུ་གྱུར་ཡོད་པ་རེད།
རིན་ཐང་བྲལ་བའི་སྐར་རྩིས་དཔྱད་རྩོམ་དང་ཞིབ་འཇུག་གྲུབ་འབྲས།
མཁས་དབང་ཀུན་དགའ་རིག་འཛིན་ལགས་ཀྱིས་སྔར་ནས་ད་བར་ཐུགས་ལྷོད་པོར་མ་བཞུགས་པར། སྒོ་གསུམ་གཅིག་སྡུད་ཀྱིས་བོད་ཀྱི་གནམ་རིག་སྐར་རྩིས་བྱ་གཞག་གོང་དུ་སྤེལ་ཕྱིར་རིགས་པའི་གཞུང་ལུགས་ཕུན་སུམ་ཇེ་ཚོགས་སུ་གཏོང་བའི་ཐད་སྐར་རྩིས་སྐོར་གྱི་དཔྱད་རྩོམ་དང་ཞིབ་འཇུག་གྲུབ་འབྲས་ཧ་ཅང་མང་པོ་འཇོག་གནང་མཛད་ཡོད་པ་ནི་བསམས་པ་ཙམ་གྱིས་ཧ་ལས་དགོས་པ་ཞིག་དང་། ཐོས་པ་ཙམ་གྱིས་གུས་བཀུར་ཞུ་འོས་པ་ཞིག་ཏུ་གྱུར་ཡོད་ཅིང་། ལག་ལེན་གྱི་གྲུབ་འབྲས་དངོས་ལ་བརྟེན་ནས་ལྗོངས་ཕྱི་ནང་གི་སྐར་རྩིས་རིག་པར་བྱང་བ་ཚང་མས་ཁོང་ནི་སྐར་རྩིས་རིག་པའི་ཐད་ཀྱི་དབང་གྲགས་ལྡན་པའི་མཁས་པར་བརྩི་གི་ཡོད་པ་རེད།
སྤྱི་ལོ་1983ལོར་མཁས་དབང་ཀུན་དགའ་རིག་འཛིན་ལགས་ཀྱིས་ཀྲུང་གོ་ཚན་རིག་ཁང་གིས་ཧང་ཀྲའུ་རུ་འཚོགས་པའི་རྒྱལ་ཡོངས་གནམ་རིག་སྐར་རྩིས་རིག་གཞུང་བགྲོ་གླེང་ཚོགས་འདུར་ཕེབས་ཤིང་། ཚོགས་འདུའི་ཐོག་ཁོང་གིས། 《བོད་ཀྱི་གནམ་རིག་སྐར་རྩིས་ཀྱི་འཕེལ་རིམ》ཞེས་པའི་དཔྱད་རྩོམ་སྤེལ་གནང་བ་དང་། དོན་སྙིང་ཆེས་ཟབ་པའི་དཔྱད་རྩོམ་དེ་འཕྲལ་དུ་རྒྱ་ཡིག་ཏུ་བསྒྱུར་ནས། 《མི་དམངས་ཉིན་རེའི་ཚགས་པར》ཐོག་བཀོད་པ་དང་། དེའི་ཕྱི་ལོ་སྟེ། 1984ལོར་ཁོང་གིས་ཁུན་མིང་དུ་ཀྲུང་གོ་ཚན་རིག་ཁང་དང་བོད་ལྗོངས་སྨན་རྩིས་ཁང་གནམ་རིག་སྐར་རྩིས་ཞིབ་འཇུག་ཁང་གིས་མཉམ་གཉེར་བྱས་པའི་གནམ་རིག་སྐར་རྩིས་གྲོས་ཚོགས་ལ་ཞུགས་གནང་བ་དང་འབྲེལ་ཚོགས་འདུའི་ཐོག《གནམ་རིག་སྐར་རྩིས་ཀྱིས་སྲོལ་རྒྱུན་རིག་གནས་བང་མཛོད་ཁྲོད་བཟུང་བའི་གནས་བབ》ཅེས་པའི་ཆེད་རྩོམ་སྤེལ་གནང་བས་ལྗོངས་ཕྱི་ནང་གི་སྐར་རྩིས་མཁས་པའི་ཁྲོད་དུ་ཤུགས་རྐྱེན་ཆེན་པོ་བྱུང་ཡོད་པ་རེད། 1991ལོར་ཁོང་གིས་ཡིག་འབྲུ་ཁྲི་གཅིག་ལྷག་ཙམ་ཟིན་པའི་ཆེད་རྩོམ《རྒྱ་བོད་རྩིས་ཀྱི་ཉི་ཟླ་འཛིན་ཚུལ་དང་ལྔ་སྒྲ་གཟའ་སོགས་ས་རིས་དང་འཕྲུལ་འཁོར་བརྩི་ཐབས་ཟུང་འབྲེལ་གྱིས་རྒྱུ་མཚན་འདྲེན་པ་ཕུག་པའི་དགོངས་རྒྱན》ཞེས་པ་སྤེལ་གནང་བས། སྨན་རྩིས་ཁང་གིས་དགེ་མཚན་ལྡན་པ་དང་ཞིབ་འཇུག་གི་རིན་ཐང་ཆེ་བའི་ཆེད་རྩོམ་དེ་འཕྲལ་དུ《སྨན་རྩིས་ཆེད་རྩོམ》དེབ་ནང་བཀོད་པ་དང་། 1997ལོར་ཁོང་གིས་བོད་ལྗོངས་བརྙན་འཕྲིན་ལས་ཁུངས་ཀྱི་འདུན་པ་ལྟར། ཁྱོན་འཆད་ཁྲིད་ལེའུ་བཅུ་བཞི་ཡོད་པའི《བོད་ཀྱི་གནམ་རིག་སྐར་རྩིས་རིག་པ་འདི་བཞིན་ཚན་རིག་དངོས་ཡིན་པ་ལས་རྨོངས་དད་མིན》ཞེས་པ་འཆད་ཁྲིད་གནང་བས། ལྗོངས་ཕྱི་ནང་གི་བོད་རིགས་ས་ཁུལ་གྱི་གཟིགས་མོ་བའི་དགའ་བསུ་ཆེན་པོ་ཐོབ་ཡོད་པ་དང་། 2000ལོར་ཁོང་གིས་བོད་ལུགས་གསོ་རིག་སློབ་གྲྭ་ཆེན་མོས་གཙོ་གཉེར་བྱས་པའི་རྒྱལ་སྤྱིའི་བོད་ལུགས་གསོ་རིག་དང་སྨན་རྫས་སྐོར་གྱི་བགྲོ་གླེང་ནང་ཞུགས་གནང་ཐོག《བོད་ལུགས་གསོ་རིག་དང་གནམ་རིག་སྐར་རྩིས་ཀྱི་འབྲེལ་བའི་སྐོར》ཞེས་པའི་ཆེད་རྩོམ་སྤེལ་གནང་བ། 1993ལོར་བོད་ཀྱི་གནམ་རིག་སྐར་རྩིས་རིག་གཞུང་སློབ་ཚོགས་ཀྱིས་གཙོ་གཉེར་བྱས་པའི《སྐར་རྩིས་ཀུན་འདུས་ཆེན་མོ》ཞེས་པ་ཁྱོན་ཡིག་འབྲུ་ཁྲི་ཚོ་དྲུག་བརྒྱ་ལྷག་ཙམ་ཡོད་པའི་དཔེ་ཚོགས་ཆེན་པོ་ལྔ་རྩོམ་འབྲིའི་ལས་དོན་ནང་ཞུགས་གནང་ཡོད་ཅིང་། རྩོམ་འབྲི་ཚོགས་ཆུང་གི་འགན་འཁུར་གནང་སྟེ། དཔེ་ཚོགས་ལེགས་གྲུབ་ཡོང་བར་རྐང་འཛིན་གྱི་ཐུགས་ནུས་བཏོན་གནང་བ་མ་ཟད། དཔེ་ཚོགས་དེ་དག་གི་ནང་ཁོང་ཉིད་ཀྱི་ཆེད་རྩོམ《དཔྱད་གསུམ་དག་རྩིས་ཀྱི་རྩིས་གཞུང་བསྡུས་པ》ཞེས་པ་དང་། 《རྩིས་གཞུང་ཁྱད་ཆོས་བདུན་ལྡན》ཞེས་པ་སྤེལ་གནང་ཡོད་པ་མ་ཟད། ད་དུང་ཁོང་གིས་ཉི་ཟླ་གཟའ་འཛིན་གཙོ་བོར་བཏོན་པའི《རྒྱ་རྩིས་བསམ་འཕེལ་དབང་རྒྱལ》ཞེས་པ་སོགས་བོད་རབ་བྱུང་བཅུ་དྲུག་པ་ནས་རབ་བྱུང་བཅུ་བདུན་པར་རྩིས་འགོ་སྤོས་གནང་བ་དང་། 《པད་དཀར་ཞལ་ལུང་གི་སྟོང་འཇུག》ཚིག་ལྷུག་རྣམས་ཞུས་དག་གནང་བ་དང་འབྲེལ་ཚིགས་བཅད་དུ་བསྒྱུར་གནང་ནས་བློར་འཛིན་བདེ་བ་བཟོས་གནང་བ། ད་དུང《ནག་རྩིས་ཀྱི་དཔེར་བརྗོད》ཅེས་པ་སོགས་རྩོམ་འབྲི་གནང་ཡོད་པ་རེད། 2006ལོ་ནས་བཟུང་རྒན་ཀུན་དགའ་རིག་འཛིན་ལགས་ཀྱིས་ཆེད་ལས་རབ་འབྱམས་ཞིབ་འཇུག་སློབ་མའི་མཛུབ་ཁྲིད་སློབ་དཔོན་གནང་ཐོག་སྔར་བས་ལྷག་པའི་སྒོ་ནས་སྙན་གྲགས་ཆེ་བའི་བོད་ཀྱི་སྨན་རྩིས་བྱ་གཞག་གི་རྒྱུན་འཛིན་པ་གསོ་སྐྱོང་གནང་བ་སོགས་གང་ལྟར་ཁོང་གི་དུས་ཚོད་ཡོད་ཚད་རིན་ཐང་ཅན་དུ་གྱུར་ཡོད་ཅིང་། གང་སར་སློབ་ཁྲིད་གནང་བ་དང་རྩ་ཆེའི་ཆེད་རྩོམ་སྤེལ་གནང་བ་སོགས་བགྲང་བས་མི་ལང་བ་ལྟ་བུ་ཡོད་པ་རེད།
སེ་རའི་དགེ་འདུན་པར་སློབ་ཚན་འཁྲིད་བཞིན་པ།